**《十地經論》[[1]](#footnote-1)卷二、三**

**〈初歡喜地第一〉**

(大正26，134b25-145b)

上厚下觀院長 指導

釋真傳、釋惟修 敬編

2012/3/20

|  |  |
| --- | --- |
| **經曰** | **論曰** |
|  | 已說請分，自此以後正說初地。此**說分**中說何等事？分別有三：**一、住，二、釋名，三、安住**。住中有四種：**依何身、為何義、以何因、有何相**。彼心生時即住初地，是名為住。於中「諸佛子善集善根」故，如是等四十句說此**住**事。 |
| **柒、說分**  **（壹）初地歡喜地**  **※長行**  **一、初四十句明「住分」（入初地方便）**  **（一）別顯住法**  **1、十句「依何身」**  經曰：  諸佛子！若有眾生**(1)**厚集善根[[2]](#footnote-2)故──  **(2)善集諸善行故；**  **(3)善集諸三昧行故；**  **(4)善供養諸佛故；**  **(5)善集清白法故；**  **(6)善知識善護故；**  **(7)善清淨心故；**  **(8)入深廣心故；**  **(9)信樂大法好求佛智慧故；**  **(10)現大慈悲故。**  如是眾生乃能發阿耨多羅三藐三菩提心。 | 初說**依何身[[3]](#footnote-3)**生如是心。  論曰：  如是十句說依何身。[[4]](#footnote-4)  此集有九種：  一者、行[[5]](#footnote-5)集：善作眷屬持戒[[6]](#footnote-6)。如經「**善集諸善行故**」。[[7]](#footnote-7)  二者、定集：善作眷屬三昧[[8]](#footnote-8)。如經「**善集諸三昧行故**」，三昧行[[9]](#footnote-9)者，觀行增上故。  三者、親近集[[10]](#footnote-10)：善習聞慧智[[11]](#footnote-11)。如經「**善供養諸佛故**」。  四者、聚[[12]](#footnote-12)集：思慧智[[13]](#footnote-13)，善思量波羅蜜等諸善法。如經「**善集清白法故**」。  五者、護[[14]](#footnote-14)集：修行實證善得教授[[15]](#footnote-15)。如經「**善知識善護故**」。  六者、淨心[[16]](#footnote-16)集：得出世間正智。如經「**善清淨心故**」。  七者、廣[[17]](#footnote-17)集：深心作利益一切眾生[[18]](#footnote-18)。如經「**入深廣心故**」。  八者、信心[[19]](#footnote-19)集：求一切智智[[20]](#footnote-20)。如經「**信樂大法，好求佛智慧故**」。  九者、現集：多行慈悲。如經「**現大慈悲故**」。於中慈念依苦苦、壞苦；悲依行苦。  是中初二種集顯增上戒學、增上定學：  行集，善作眷屬持戒故；  定集善作眷屬三昧故。  次有四集顯增上慧學：  親近集，善習聞慧智故；  聚集，思慧智善思量波羅蜜等諸善法故；  護集，修行實證善得教授故；  淨心集，得出世間正智故。  後三集顯勝聲聞、辟支佛等[[21]](#footnote-21)故：  廣集，深心作利益一切眾生故；  信心集，求一切智智故；  現集，多行慈悲故。  此十句中厚集善根是總[[22]](#footnote-22)，餘九種是別[[23]](#footnote-23)。集者是同相[[24]](#footnote-24)，別者是異相[[25]](#footnote-25)。成[[26]](#footnote-26)者略說[[27]](#footnote-27)故，壞[[28]](#footnote-28)者廣說[[29]](#footnote-29)故。[[30]](#footnote-30)  已說依何身生如是心。 |
| **2、十句「為何義」**  經曰：  **(1)**為得**佛智**故──  **(2)為得十力力故；**  **(3)為得大無畏故；**  **(4)為得佛平等法故；**  **(5)為救一切世間故；**  **(6)為淨大慈悲故；**  **(7)為得十方無餘智故；**  **(8)為得一切世界無障淨智故；**  **(9)為得一念中覺三世事故；**  **(10)為得轉大法輪無所畏故**。  菩薩摩訶薩**生如是心**。 | 次說**為何義**故生如是心。**[[31]](#footnote-31)**  論曰：  於中「**佛智**」者，謂無上智知、斷、證、修故[[32]](#footnote-32)，此佛智有九種業差別，為求彼故生如是心。  一者、力佛[[33]](#footnote-33)智[[34]](#footnote-34)，問記[[35]](#footnote-35)業：此如來是處非處智力問記故，[[36]](#footnote-36)如修多羅中說[[37]](#footnote-37)。如經「**為得十力力故**」[[38]](#footnote-38)。  二者、無畏佛智，破邪說業：如經「**為得大無畏故**」。  三者、平等佛智，得人、法無我[[39]](#footnote-39)教授眾生證入[[40]](#footnote-40)業：如經「**為得佛平等法故**」[[41]](#footnote-41)。  四者、救佛智，以四攝法化眾生業：如經「**為救一切世間故**」。  五者、淨佛智，是淨為救攝因業[[42]](#footnote-42)：如經「**為淨大慈悲故**」。  六者、無餘智佛智，常以佛眼觀世間眾生業：如經「**為得十方無餘智故**」。  七者、無染佛智，一切世界無障[[43]](#footnote-43)無染[[44]](#footnote-44)自然應化[[45]](#footnote-45)令信作業：智心無礙。[[46]](#footnote-46)如經「**為得一切世界[[47]](#footnote-47)無障淨智故**」[[48]](#footnote-48)。  八者、覺佛智，於一念中知三世眾生心心數法[[49]](#footnote-49)業：如經「**為得一念中覺三世事**[[50]](#footnote-50)**故**」。  九者、轉法輪佛智，解脫方便善巧業：故於百億閻浮提同時轉大法輪。如經「**為得轉大法輪無所畏故**」。  「**生如是心**」者，即是本分[[51]](#footnote-51)中說：「諸佛子！是菩薩願善決定故。」[[52]](#footnote-52)  何故唯言生心，不言生智及餘心數法？  心中即攝知、斷、證、修，一切助道法故[[53]](#footnote-53)。[[54]](#footnote-54)  已說為何義故生如是心[[55]](#footnote-55)。[[56]](#footnote-56) |
| **3、十句「以何因」**  經曰：  **(1)**是心以**大悲為首**──  **(2)智慧增上；**  **(3)方便善巧所攝；**  **(4)直心、深心、淳至[[57]](#footnote-57)；**  **(5)如來力無量；**  **(6)善決定眾生力、智力；**  **(7)隨順自然智；**  **(8)能受一切佛法，以智慧教化；**  **(9)廣大如法界；**  **(10)究竟如虛空，盡未來際**。 | 次說**以何因**生如是心。[[58]](#footnote-58)  論曰：  此**大悲為首**。  於中悲大有九種：  一者、增上[[59]](#footnote-59)大：細苦智[[60]](#footnote-60)增上生故[[61]](#footnote-61)。如經「**智慧增上**」[[62]](#footnote-62)故。「智」者，因果逆順[[63]](#footnote-63)染淨觀[[64]](#footnote-64)故；「慧」者，自相、同相差別[[65]](#footnote-65)觀故。[[66]](#footnote-66)  二者、攝大：救苦眾生方便善巧所攝。如經「**方便善巧所攝**」故。  三者、淳至[[67]](#footnote-67)大：向時許[[68]](#footnote-68)乃至盡眾生界[[69]](#footnote-69)作利益眾生悲心[[70]](#footnote-70)增上[[71]](#footnote-71)。如經「**直心、深心、淳至**」故。  四者、無量大：攝取如來無量力。如經「**如來力無量**」故。  五者、決定[[72]](#footnote-72)大：上妙決定信，深智勝對治[[73]](#footnote-73)。如經「**善決定眾生力、智力**」故。[[74]](#footnote-74)  六者、隨順大：隨順菩提正覺。如經「**隨順自然智**」故。  七者、**正受大**：能取大勝法教授眾生。如經「**能受一切佛法，以智慧教化**」故。  八者、最妙大：攝受勝妙功德。如經「**廣大如法界**」故。  九者、住盡大：無量愛果因，盡涅槃際。如經「**究竟如虛空盡未來際**」故。  已說以何因生如是心。 |
| **4、十句「有何相」**  經曰：  菩薩生如是心，**(1)**即時**過凡夫地**──  **(2)入菩薩位；**  **(3)生在佛家；**  **(4)種姓尊貴，無可譏嫌；**  **(5)過一切世間道，入出世間道[[75]](#footnote-75)；**  **(6)住菩薩法中；**  **(7)住在菩薩正處；**  **(8)入三世真如法中；**  **(9)如來種中，畢定究竟阿耨多羅三藐三菩提。**  **（二）結住入位**  **菩薩住如是法名住菩薩歡喜地，以不動法故。[[76]](#footnote-76)** | 次說是心生時**有何等相**。  論曰：  「**過凡夫地**」者，以過凡夫地故，示現得出世間聖道。  此過有八種**[[77]](#footnote-77)**：  一者、入位過：初成出世間心。如始住胎相似法故。如經「**入菩薩位**」故。  二者、家過：家生相似法故。如經「**生在佛家**」故。  三者、種姓過：子相似法，大乘行生故。如經「**種姓尊貴，無可譏嫌**」故。  四者、道過：世間、出世間道不攝、攝故。異道生相似法故。如經「**過一切世間道，入出世間道**」故。  五者、法體過：以大悲為體，於作他事即是己事。自身體相似法故。如經「**住菩薩法中**」故。  六者、處過：不捨世間方便，不染善巧住故。住處相似法故。如經「**住在菩薩正處**」故。  七者、業過：順[[78]](#footnote-78)空聖智生。命相似法故。如經「**入三世真如法中**」故。  八者、畢定過：佛種不斷，究竟涅槃道。成就相似法故。如經「**如來種中畢定究竟阿耨多羅三藐三菩提**」故。[[79]](#footnote-79)  如是示現凡夫生、菩薩生，入胎不相似，有煩惱、無煩惱故；如是次第家不相似、種姓不相似、道不相似、體不相似、處不相似、生業不相似、成就不相似：如是說住此地中是名為住。如經「**菩薩住如是法名住菩薩歡喜地。以不動法故。**」  已說住義。 |
| **二、三十句釋名分**  **（一）正明喜相（十句）：多歡喜**  經曰：  諸佛子！是菩薩住菩薩歡喜地中，成就多**歡喜**──  **多信敬；**  **多愛念；**  **多慶悅；**  **多調柔；**  **多踊躍；**  **多堪受；**  **多不壞他意；**  **多不惱眾生；**  **多不瞋恨。** | 次說**釋名**。云何說**多歡喜**故？示名歡喜。以何歡喜？此地中菩薩**歡喜復以何念**？初說十句，後說二十句。  論曰：  「**歡喜**」者，名為心喜[[80]](#footnote-80)、體喜[[81]](#footnote-81)、根喜[[82]](#footnote-82)。[[83]](#footnote-83)是歡喜有九種**[[84]](#footnote-84)**：  一者、敬歡喜：於三寶中恭敬故。如經「**多信敬**」故。  二者、愛歡喜：樂觀真如法。如經「**多愛念**」故。  三者、慶歡喜：自覺所證挍[[85]](#footnote-85)量勝。如經「**多慶悅**」故。  四者、調柔歡喜：自身心[[86]](#footnote-86)遍益成就。如經「**多調柔**」故。  五者、踊躍歡喜：自身心遍益增上滿足。如經「**多踊躍**」故。  六者、堪受歡喜：自見至菩提近。如經「**多堪受**」故。  七者、不壞歡喜：自心調伏，論義解說[[87]](#footnote-87)時心不擾動。如經「**多不壞他意**」故。  八者、不惱歡喜：教化他[[88]](#footnote-88)、攝取眾生時，慈悲調柔。如經「**多不惱眾生**」故。  九者、不瞋歡喜：見諸眾生不如說修行、威儀不正時，忍不瞋故。如經「**多不瞋恨**」故。  已說多歡喜。 |
| **（二）出喜所因（十句）：念歡喜**  **1、當得喜**  經曰：  諸佛子！菩薩住是歡喜地中，**(1)**念諸佛故生歡喜心──  **(2)念諸佛法故生歡喜心；**  **(3)念諸菩薩摩訶薩故生歡喜心；**  **(4)念諸菩薩所行故生歡喜心；**  **(5)念諸波羅蜜清淨相故生歡喜心；**  **(6)念諸菩薩地挍**[[89]](#footnote-89)**量勝故生歡喜心；**  **(7)念諸菩薩力不退故生歡喜心；**  **(8)念諸如來教化法故生歡喜心；**  **(9)念能利益眾生故生歡喜心；**  **(10)念入一切如來智行故生歡喜心。** | 次說**以何念故歡喜成**？是第二十句[[90]](#footnote-90)、第三十句說。是念有二種：一、**念當得**；二、**念現得**。何者**念當得**？  論曰：  云何念[[91]](#footnote-91)？如佛所得我亦當得。**[[92]](#footnote-92)**如是念[[93]](#footnote-93)此念佛有九種：  一者、念佛法：如經「**念諸佛法故生歡喜心**」。  二者、念佛菩薩：如經「**念諸菩薩摩訶薩故生歡喜心**」。  三者、念佛行：如經「**念諸菩薩所行故生歡喜心**」。  四者、念佛淨：如經「**念諸波羅蜜清淨相故生歡喜心**」。  五者、念佛勝：如經「**念諸菩薩地挍[[94]](#footnote-94)量勝故生歡喜心**」。  六者、念佛不退：如經「**念諸菩薩力不退故生歡喜心**」。  七者、念佛教化：如經「**念諸如來教化法故生歡喜心**」。  八者、念佛利益：如經「**念能利益眾生故生歡喜心**」。  九者、念佛入：如經「**念入一切如來智行故生歡喜心**」。  於中初二念共念佛，如佛所得我亦當得故。  念佛法：念諸佛法故，佛、佛法二故[[95]](#footnote-95)。  念佛菩薩：二[[96]](#footnote-96)念諸菩薩故。  念佛行：念諸菩薩行故。  如是次第餘有六句。  念佛淨：念諸波羅蜜清淨相故。  念佛勝：念諸菩薩地挍[[97]](#footnote-97)量勝故。  念佛不退：念諸菩薩力不退故。  念佛教化：念諸如來教化法故。  念佛利益：念能利益眾生故。  念佛入：念入一切如來智行故。  隨所顯彼菩薩行。以何顯如是諸念應知？復何顯？彼波羅蜜淨顯。  云何顯彼菩薩行？地挍[[98]](#footnote-98)量勝轉去[[99]](#footnote-99)故，地盡去[[100]](#footnote-100)故，於中餘者得教化法故，作利益眾生行不虛故，入如來地行故。  是中念佛行者亦總亦別。  已說念當得，故生歡喜心。 |
| **2、念現得喜**  **（1）正明所念**  經曰：  諸佛子！菩薩復作是念：**(1)**我轉離一切世間境界故生歡喜心──  **(2)近入如來所故，生歡喜心；**  **(3)遠離凡夫地故，生歡喜心；**  **(4)近到智慧地故，生歡喜心；**  **(5)斷一切惡道故，生歡喜心；**  **(6)與一切眾生作依止故，生歡喜心；**  **(7)近見一切諸佛故，生歡喜心；**  **(8)生諸佛境界故，生歡喜心；**  **(9)入一切菩薩真如法故，生歡喜心；**  **(10)我離一切怖畏毛竪等事故，生歡喜心。** | 次說**念現得**，故生歡喜心。  論曰：  我轉離一切世間境界者**[[101]](#footnote-101)**，轉離一切凡夫取著事。此轉離有九種：  一者、入轉離：如經「**近入如來所故生歡喜心**」。  二者、遠轉離：如經「**遠離凡夫地故生歡喜心**」。  三者、近至轉離：如經「**近到智慧地故生歡喜心**」。  四者、斷轉離：如經「**斷一切惡道故生歡喜心**」。  五者、依止轉離：如經「**與一切眾生作依止故生歡喜心**」。  六者、近見轉離：如經「**近見一切諸佛故生歡喜心**」。  七者、生轉離：如經「**生諸佛境界故生歡喜心**」。  八者、平等轉離：如經「**入一切菩薩真如法故生歡喜心**」。  九者、捨轉離：如經「**我離一切怖畏毛竪等事故生歡喜心**」。  於中(1)入轉離者：顯(1)事不相似故。  (2)遠轉離、(3)近至轉離者：示(2-3)自身不相似故。餘有六句。  (4)斷轉離、(5)依止轉離、(6)近見轉離、(7)生轉離、(8)平等轉離、(9)捨轉離：如是次第──(4)行不相似故，(5)迭相依止不相似故，(6)他力不相似故，(7)處不相似故，(8)生業不相似故，(9)成就不相似故。[[102]](#footnote-102)  「**怖**[[103]](#footnote-103)**畏**」者，不愛、疑慮、憂想，共心相應故。復身相差別，謂：毛竪等事。[[104]](#footnote-104) |
| **（2）隨難徴釋**  **A、徵**  經曰：  所以者何？是菩薩摩訶薩得歡喜地已，所有諸怖畏即皆遠離，所謂：不活畏、惡名畏、死畏[[105]](#footnote-105)、墮惡道畏、大眾威德畏──離如是等一切諸畏。何以故？  **B、釋**  (1)是菩薩**離我想**[[106]](#footnote-106)**故，尚不貪身**；何況所用之事？是故無有**不活畏**。  (2)心不悕[[107]](#footnote-107)望供養恭敬，我應供養一切眾生，供給一切所須之具，是故無有**惡名畏**。  (3)遠離我見、無我想[[108]](#footnote-108)故，無有**死畏**。  (4)又作是念：「我若死已，生必不離諸佛菩薩」，是故無有**墮惡道畏**。  (5)「我所志樂，一切世間身心無與等者，何況有勝？」是故**無有大眾威德畏**。  諸佛子！菩薩如是離諸**怖畏毛竪等事**。 | 次說何者是怖畏？云何怖畏因？遠離此因無怖畏故。  論曰：  此五怖畏是初地障，復說地利益勝。是五怖畏：第一、第二、第五依身、口、意；第三、第四依身，依身者，愛憎善道惡道，捨、得依身故。[[109]](#footnote-109)何故但說五怖畏？打縛等諸畏皆五所攝故。  此怖畏因略有二種：一、邪智妄取想見愛著故[[110]](#footnote-110)，二、善根微少故。[[111]](#footnote-111)  此對治如經「**離我想故，尚不貪身**」乃至「**無有大眾威德畏」**故，**「怖**[[112]](#footnote-112)**畏毛竪等事**」。  何故二處說？[[113]](#footnote-113)前說身怖畏，後說異身怖畏故。[[114]](#footnote-114) |
| **三、三十句安住分（淨治初地）**  **（一）總明安住**  經曰：  諸佛子！是菩薩以大悲為首。  **深大心堅固，轉復勤修一切善根成就故。[[115]](#footnote-115)** | 論曰：  「**深大心堅固**」者：煩惱、小乘不能壞此觀故。[[116]](#footnote-116)  「**轉復勤修一切善根成就**」者：諸所說善根此地攝受故。  云何勤修？於中有**三種成就：一、信心成就，二、修行成就，三、迴向成就。**有三十句示現。 |
| **（二）別顯安住**  **1、信心成就（十句）**  經曰：  所謂：**(1)信心增上**故──  **(2)多恭敬故；**  **(3)信清淨故；**  **(4)多以信分別故；**  **(5)起悲愍心故；(6)成就大慈故；**  **(7)心無疲懈故；**  **(8)以慚愧莊嚴故；**  **(9)成就忍辱安樂故；**  **(10)敬順諸佛教法，信重尊貴故。** | 初十句說**信心成就**──  論曰：  「**信心增上**」者**[[117]](#footnote-117)**：隨所有事，於中信增上成就。此信增上有九種：  一者、**敬信增上**：尊敬三寶。如經「**多恭敬故**」。  二者、**淨信增上**：自證真淨智。[[118]](#footnote-118)如經「**信清淨故**」。  三者、**分別信增上**：令他證淨智。如經「**多以信分別故**」。  四者、**悲信增上**，  五者、**慈信增上**：教化眾生。  如經「**起悲愍心故，成就大慈故**」。  「悲」者，除苦相[[119]](#footnote-119)，決定救濟故；  「慈」者，與樂相，永與無量樂故；  「起」者轉復現前故。  六者、**不疲惓信增上**：教化無量眾生，久處世間能利益故。如經「**心無疲懈故**」。  七者、**慚愧信增上**：不著世間故，於慳等波羅蜜障法[[120]](#footnote-120)深慚愧故。如經「**以慚愧莊嚴故**」。  八者、**安樂信增上**：於同法者不惱亂故。如經「**成就忍辱安樂故**」。  九者、**敬法信增上**：增益[[121]](#footnote-121)敬信殊勝心故。如經「**敬順諸佛教法，信重尊貴故**」。  後三句示：  修何等行？波羅蜜行故。  誰？為等侶同事安樂故[[122]](#footnote-122)。  入何法中？謂諸佛教法故[[123]](#footnote-123)。[[124]](#footnote-124)  如是信心成就。 |
| **2、修行成就（九句）**  經曰：  **(1)日夜修集善根，無厭足故**──  **(2)親近善知識故；**  **(3)常愛樂法故；**  **(4)求多聞無厭故；**  **(5)如所聞法正觀故；**  **(6)心不貪著故；**  **(7)不著利養名聞恭敬故；(8)不求一切資生之物故；**  **(9)常生如寶心無厭足故。** | 云何**修行成就**？  論曰：  此十句說修行成就。  云何修行成就？[[125]](#footnote-125)集諸善根無休息故，如經「**日夜修集善根無厭足故**」。此集有八種：  一者、親近集：不忘諸法，如經「**親近善知識故**」。  二者、樂法集：於問答中論義解釋心喜心[[126]](#footnote-126)樂故，如經「**常愛樂法故**」。  三者、多聞集：如經「**求多聞無厭故**」。  四者、正觀集。如經「**如所聞法正觀故**」。  五者、不著集。如經「**心不貪著故**」。  向說多聞集等三句，是聞、思、修慧如是次第；不著者於三昧中無愛著故。  六者、不貪集，  七者、不求集。  於已得利養不貪，未得利養不求，障菩薩戒、退菩薩戒，如經「**不著利養名聞恭敬故，不求一切資生之物故**」。  八者、如寶[[127]](#footnote-127)心集：出世間心念念現前。如經「**常生如寶**[[128]](#footnote-128)**心無厭足故**」。  如是修行成就。 |
| **3、迴向成就（十二句）**  經曰：  **（1）總句**  **(1)求一切智地故**──  **（2）別句（十一求）**  **A、能求之觀**  **(2)求諸佛「力、無畏、不共法」故；**  **B、能求之行**  **（A）總**  **(3)求諸波羅蜜無著法故；**  **（B）別（別治諸障）**  **a、對治「檀」二垢**  **(4)離諸諂曲故；(5)如說能行故；**  **b、對治「戒」一垢**  **(6)常護實語故；**  **c、對治「忍」一垢**  **(7)不污諸佛家故；**  **d、對治「進」一垢**  **(8)不捨菩薩戒故；**  **e、對治「禪」二垢**  **(9)不動如大山王，生薩婆若心故；**  **f、對治「般若」三垢**  **(10)不捨一切世間事，成就出世間道故；(11)集助菩提分法，無厭足故；(12)常求上上勝道故。**  **（三）總結安住**  **諸佛子！菩薩摩訶薩成就如是淨治地法，名為安住菩薩歡喜地。** | 云何**迴向成就**？  論曰：  「**求一切智地**」**[[129]](#footnote-129)**等，說何等事示現迴向成就故。求一切智地是總，求如來力等於一切智地是別。  一者、觀求一切智地。  二者、無障求一切智地。  三者、離求一切智地故。  四者、如說能行求一切智地。  五者、護求一切智地。  六者、不污求一切智地。  七者、不捨求一切智地。  八者、不動求一切智地。  九者、不捨成就求一切智地。  十者、集求一切智地。  十一者、常求求一切智地。  於中求何等事？**求一切智地故**。  以何觀求？觀「**諸佛力、無畏、不共法故**」。  云何求？**求諸波羅蜜無著法故**。  此三求者，是家、依家、無障求故。[[130]](#footnote-130)云[[131]](#footnote-131)何求？求諸波羅蜜無著法故，此無障求差別[[132]](#footnote-132)異求。於中，  **檀波羅蜜**有二種垢：一者、諂曲，見乞求者詐設方便無心許與；二者、不隨先言許而不與。對治是垢，如經「**離諸諂曲故，如說能行故**」。[[133]](#footnote-133)  **尸波羅蜜**有一種垢：不護實語，違本所受，犯已覆藏。對治是垢，如經「**常護實語故**」。[[134]](#footnote-134)  **羼提波羅蜜**有一種垢：污如來家。云何菩薩污如來家？惱亂他業故。利益他業即是如來家，是故菩薩生此家者，惱亂他業非善事故。對治是垢，如經「**不污諸佛家故**」。  **毘梨[[135]](#footnote-135)耶波羅蜜**有一種垢：菩薩戒無量，劫數長遠，難持難行，生退轉心。對治是垢，如經「**不捨菩薩戒故**」。[[136]](#footnote-136)  **禪波羅蜜**有二種垢：一者、亂心，二、不能調伏憶想分別。對治是垢，如經「**不動如大山王，生薩婆若心故**」。[[137]](#footnote-137)  **般若波羅蜜**有三種垢：一、無善巧方便，世間、涅槃一向不現現故；二、不修集出[[138]](#footnote-138)出世間道故；三、於勝上證法中願欲心薄故。如是次第對治是垢，如經：「**不捨一切世間事，成就出世間道故；集助菩提分法無厭足故；常求上上勝道故。**」  如是迴向成就。  是名勤行具足成就。是勤行有四種：一、信，二、欲，三、精進，四、方便。初十句：示現信增上成就，是信增上即攝受欲。  第二十句：日夜修集善根無厭示現精進[[139]](#footnote-139)。  第三十句：求一切智地示現方便故。  是名此地說中安住。何以故？如經「**諸佛子！菩薩摩訶薩成就如是淨治地法，名為安住菩薩歡喜地故。**」  如是「說分」訖。[[140]](#footnote-140) |
| **四、校量勝分** | 論曰：**已顯「說分」，次說「挍量勝分」**。云何**挍[[141]](#footnote-141)量勝**？菩薩住此地中，勝聲聞、辟支佛故。**挍[[142]](#footnote-142)量勝有三種：一、願勝，二、修行[[143]](#footnote-143)勝，三、果利益勝。** |
| **（一）「願勝」為標志遐廣**  **1、正顯十願彰自勤行**  **（1）正明總願**  經曰：  菩薩如是安住菩薩歡喜地，發諸大願，起如是大方便，如是大行成就。  **（2）別列（十願）**  **A、第一、供養願**  **所謂：**  **無餘**  **“一切諸佛、一切供養、一切恭敬”故。**  **一切種具足，上深信清淨。**  **廣大如法界，究竟如虛空，盡未來際，盡“一切劫數、一切佛成道數”大供養恭敬，無有休息。** | 何者**願勝**？所謂十大願。  論曰：  是**初大願。[[144]](#footnote-144)**  「**無餘**」者有三種：  一者、一切佛無餘；二者、一切供養無餘；三者、一切恭敬無餘。  「**一切佛**」者，有三種佛：一、應身佛，[[145]](#footnote-145)二、報身佛，[[146]](#footnote-146)三、法身佛。[[147]](#footnote-147)  「**一切供養**」者，有三種供養：一者、利養供養，謂：衣服、臥具等；二者、恭[[148]](#footnote-148)敬供養，謂：香、花、幡蓋等；三者、行供養，謂：修行“信、戒”行等。  「**一切恭敬**」者，有三種恭敬：一、給侍[[149]](#footnote-149)恭敬；二、迎送恭敬；三、修行恭敬。是故作願供養恭敬。如經「所謂無餘“一切諸佛、一切供養、一切恭敬”故[[150]](#footnote-150)。」  「**一切種具足**」者：無量、種種，復有[[151]](#footnote-151)勝事等供養故。[[152]](#footnote-152)  「**上**[[153]](#footnote-153)**深信清淨**」者：增上敬重故，願迴向菩提決定信故。  「**廣大如法界**」者：一切餘善根中勝故。  「**究竟如虛空**」者：無常[[154]](#footnote-154)愛果，無量因故。  「**盡未來際**」者：此因得涅槃常果故。「**一切劫數、一切佛成道數，大供養恭敬無有休息故**」。  此初願中有六種大，名為大願：  一者、福田大：如經「**所謂無餘“一切諸佛、一切供養、一切恭敬**” 」故。  二者、供事大：如經「**一切種具足**」故。  三者、心大：如經「**上深信清淨**」故。  四者、攝功德大：如經「**廣大如法界**」故。  五者、因大：如經「**究竟如虛空**」故。  六者、時大；如經「**盡未來際**」故。 |
| **B、第二、受持願**  經曰：  又發大願。所謂：  **一切諸佛所說法輪皆悉受持故**；  **攝受一切佛菩提故**；  **一切諸佛所教化法皆悉守護故**。  廣大如法界，究竟如虛空，盡未來際，盡“一切劫數、一切佛成道數”，攝護正法，無有休息。 | 論曰：  **第二大願**。[[155]](#footnote-155)  有三種法：  「**一切諸佛所說法輪皆悉受持**」者，謂：教法，修多羅等，書寫、供養、讀誦、受持、為他演說故。  「**攝受一切佛菩提**」者，所謂：證法，證三種佛菩提法，攝受此證法教化轉授故。  「**一切諸佛所教化法皆悉守護**」者，謂：修行法，於修行時有諸障難，攝護救濟故。  復名三種成就：  一者、於諸佛所說修多羅等《阿含》次第，令法輪不斷成就故；  二者、證三種正覺得證成就故[[156]](#footnote-156)；  三者、修行乃至如實修行正覺成就故。是名三種成就。  三種佛菩提者：聲聞、辟支佛，亦名為佛故。 |
| **C、第三、轉法輪願**  經曰：  又發大願。所謂：  **一切成佛無餘一切世界住處，從兜率天來下、入胎及在胎中、初生時、出家時、成佛道時、請轉法輪時、示入大涅槃。**  **我於爾時盡往供養、攝法為首。**  **一切處、一時成一時轉故。**  廣大如法界，究竟如虛空，盡未來際，盡“一切劫數、一切佛成道數”，盡往攝法，無有休息。 | 論曰：  **第三大願**。**[[157]](#footnote-157)**  「**一切成佛無餘一切世界住處**」者：一切應佛無邊遍滿一切世界住處故，隨何等世界諸佛住處應感相順眾生見故，「**從兜率天來下**」乃至「**示入大涅槃**」。  「**我於爾時盡往供養、攝法為首**」者，隨彼眾生供養佛方便，以如來所說攝法方便，集功德、智慧，助菩提法[[158]](#footnote-158)故。[[159]](#footnote-159)  「**一切處、一時成一時轉**」者：示[[160]](#footnote-160)非前後故。  何故示現彼處住，不在色、無色處？「此難處來不為我故」起於輕心不生恭敬，為遮此等故。  何故不住他化自在天等？如來有力能勝處生，捨而不生，為念眾生故來生兜率，如是生大恭敬心故。  何故人中捨上天？樂愍我等故，來生人中，生增上敬重心故。  何故[[161]](#footnote-161)「**處胎**」？示現同生增長力故。  何故「自成正覺」？示非餘佛教化現丈夫力，成就非因他得菩提故。  何故「**示入大涅槃**」？為令懈怠眾生勤心修道故。[[162]](#footnote-162) |
| **D、第四、修行二利願**  經曰：  又發大願。  所謂：**一切菩薩所行，**  **廣、大、無量、不雜；**  **諸波羅蜜所攝；**  **諸地所淨生諸助道法；**  **總相、別相、同相、異相、成相、壞相，說一切菩薩所行如實地道及諸波羅蜜方便業。**  教化一切令其受行，心得增長故。  廣大如法界，究竟如虛空，盡未來際，盡一切劫數，行數增長，無有休息。 | 論曰：  **第四大願**[[163]](#footnote-163)**──**心得增長者。  以何等行令心增長？「**一切菩薩所行**」，教化一切令其受行，心得增長故。彼菩薩行有四種：一、種種，二、體，三、業，四、方便。以此四種教化令其受行。  何者是菩薩行種種世間行？有三種：  「**廣**」者從初地乃至六地，「**大**」者七地，「**無量**」者從八地乃至十地。[[164]](#footnote-164)「**不雜**」者，法無我平等觀出世間智故。如經「**一切菩薩所行，廣、大、無量、不雜**」故。  體者，如經「**諸波羅蜜所攝**」故。  業者，如經「**諸地所淨生諸助道法**」故。  方便者，如經「**總相、別相、同相、異相[[165]](#footnote-165)、成相、壞相**」故；「**說一切菩薩所行如實地道及諸波羅蜜方便業**」故。 |
| **E、第五、成熟眾生願**  經曰：  又發大願。所謂：  無餘一切眾生界：  **有色、無色；有想、無想；非無想、非想非非想。**  **卵生、胎生、濕生、化生；**  **三界所繫；**  **雜入六道；**  **一切生處；**  **名色所攝──**  **為教化成就一切眾生界，令信入諸佛法故；**  **斷一切世間數道故；**  **令住一切智智處故。**  廣大如法界，究竟如虛空，盡未來際，盡“一切劫數、一切眾生界數”教化一切眾生，無有休息。 | 論曰：  **第五大願[[166]](#footnote-166)──**教化眾生故。何者是眾生？為何義故？  化一切眾生有六種差別：一、麁細差別；二、生依止差別；三、不淨、淨處差別；四、苦樂差別；五、自業差別；六、自體差別。  何者麁細差別？  麁者「**有色**」，細者「**無色**」；色中麁者「**有想**」，細者「**無想**」；無色中麁者「**非無想**」，細者「**非想非非想**」──是名麁細差別。如經「**有色、無色；有想、無想；非無想、非想非非想**」故。  生依止差別者，如經「**卵生、胎生、濕生、化生**」故。「化生」者，云何依止？依止業生故。[[167]](#footnote-167)  不淨、淨處差別者，如經「**三界所繫**」故。[[168]](#footnote-168)  苦樂差別者，種種身故。如經「**雜入六道**」故。[[169]](#footnote-169)  自業差別者，如經「**一切生處**」故。[[170]](#footnote-170)  自體差別者，如經「**名色所攝**」故。[[171]](#footnote-171)  是名眾生。  為何義化者？為三義故。  一者、為信入諸佛所說法中。如經「**為教化成就一切眾生界，令信入諸佛法故**」。  二者、已入佛法中，令入二乘菩提故。如經「**斷一切世間數道故**」。  三者、已入二乘菩提，令入無上菩提故。如經「**令住一切智智處故**」。 |
| **F、第六、承事願**  經曰：  又發大願。所謂：  **無餘一切世界**：  **廣大無量、麁、細、亂住、倒住、正住**；  **如帝網差別**，  **十方世界無量差別入**，皆現前知故。  廣大如法界，究竟如虛空，盡未來際，盡“一切劫數、一切世界數”信入，無有休息。 | 論曰：  **第六大願**。[[172]](#footnote-172)  「**無餘一切世界**」者，有三種相，隨入如是世界，智皆現前知：一者、一切相。二者、真實義相。三者、無量相。  **一切相**者，如經「**廣大無量**」乃至「**正住**」故。  「**廣大無量**」者，一千世界、二千世界、三千世界故。  「**細**」者，隨何等世界意識身故；  「**麁**」者，隨何等世界意色身故。  「**亂住**」者，非次第住故；  「**倒住**」者，不造舍宅住故；  「**正住**」者，造舍宅住故。是名一切相。[[173]](#footnote-173)  「**如帝網**[[174]](#footnote-174)**差別**」者，**真實義相**故，如業幻作故。[[175]](#footnote-175)  **無量相**者，「**十方世界無量差別入**」故，無量相故。  真實義相者，唯智能知；餘相者，可現見故。 |
| **G、第七、淨土願**  經曰：  又發大願。所謂：  **一切佛土一佛土，一佛土一切佛土。**  **一切國土平等清淨；**  **一切佛土神通莊嚴，光相具足；**  **離一切煩惱，成就清淨道；**  **有無量智慧眾生悉滿其中；**  **入佛上妙平等境界故；**  **隨諸眾生**[[176]](#footnote-176)**心之所樂，而為示現故。**  廣大如法界，究竟如虛空，盡未來際，盡一切“劫數、佛國土數”清淨一切佛土，無有休息。 | 論曰：  **第七大願[[177]](#footnote-177)──**淨佛國土相，有七種：  一者、同體淨：如經「**一切佛土一佛土，一佛土一切佛土**」故。[[178]](#footnote-178)  二者、自在淨：如經「**一切國土平等清淨**」故。  三者、莊嚴淨：如經「**一切佛土神通莊嚴，光相具足**」故，光明莊嚴，眾寶等莊嚴故。[[179]](#footnote-179)  四者、受用淨：如經「**離一切煩惱，成就清淨道**」故。[[180]](#footnote-180)  五者、住處眾生淨：如經「**有無量智慧眾生悉滿其中**」故。[[181]](#footnote-181)  六者、因淨：如經「**入佛上妙平等境界故**」。[[182]](#footnote-182)  七者、果淨：如經「**隨諸眾生心之所樂而為示現故。**」顯智神力等故。[[183]](#footnote-183) |
| **H、第八、不離願**  經曰：  又發大願。所謂：**一切菩薩同心同行故。**  **(1)共集善根，無怨嫉故；**  **(2)一切菩薩平等一觀故；**  **(3)常親近諸佛菩薩，不捨離故；**  **(4)隨意能現佛身故；**  **(5)自於心中悉能解知諸佛神力、智力故；**  **(6)得不退隨意神通故；**  **(7)悉能遊行一切世界故；**  **(8)一切佛會皆現身相故；**  **(9)一切生處普生其中故；**  **(10)成就不可思議大乘故──**  **具足行菩薩行故。**  廣大如法界，究竟如虛空，盡未來際，盡“一切劫數、一切行數”入大乘道，無有休息。 | 論曰：  **第八大願[[184]](#footnote-184)──**不念餘乘故，如經「**一切菩薩同心同行故。**」[[185]](#footnote-185)  菩薩行有十種：  一者、「**共集善根，無怨嫉故**」。[[186]](#footnote-186)  二者、「**一切菩薩平等一觀故**」。[[187]](#footnote-187)  三者、「**常親近諸佛菩薩，不捨離故**」。  四者、「**隨意能現佛身故**」。  五者、「**自於心中悉能解知諸佛神力智力故**」。[[188]](#footnote-188)  六者、「**得不退隨意神通故**」。[[189]](#footnote-189)  七者、「**悉能遊行一切世界故**」。  八者、「**一切佛會皆現身相故**」。  九者、「**一切生處普生其中故**」。  十者、「**成就不可思議大乘故。具足行菩薩行故**」。  於中初句顯功德行故；  第二、住寂靜等觀故；  第三、聚集解說論佛法故；  第四、隨心示現成佛故；  第五、自發勝心念如來法身故；  第六、得常不退神通故。  餘四者以通業得名：  一、往餘世界；  二、自餘異身示現；  三、同生往故；  四、入不可思議大乘故。[[190]](#footnote-190) |
| **I、第九、利益願**  經曰：  又發大願。所謂：  **乘不退輪行菩薩行故。**  **身、口、意業所作不空：眾生見者，即必定佛法故；聞我音聲，即得真實智慧故；心喜恭敬，即斷煩惱故。**  **得如藥樹王身故，得如如意寶身故。**行大菩薩行故。  廣大如法界，究竟如虛空，盡未來際，盡“一切劫數、一切行數”所作利益不空，無有休息。 | 論曰：  **第九大願**[[191]](#footnote-191)──顯不空行菩薩行。  復行菩薩行，顯「**乘不退輪行菩薩行故**」。於中不空有二種：  **一**、**作業必定不空**：「**身口意業所作不空**」故。如是次第三句說應知：  「**眾生見者即必定佛法故**」者，明身業不空。  「**聞我音聲即得真實智慧**」者，明口業不空。  「**心喜恭敬即斷煩惱**」者，明意業不空。  **二、作利益不空**：一切眾生有二種苦：一、種種諸苦；二、貧窮苦。對治是二，如經「**得如藥樹王身故，得如如意寶身故。**」 |
| **J、第十、成正覺願**  經曰：  又發大願。所謂：  於一切世界處，**成阿耨多羅三藐三菩提故。**  **於一凡夫道不離一切凡夫道處：示身初生、坐道場、成佛道、轉法輪、度眾生、示大涅槃。**  **現諸佛境界大神通智力，隨一切眾生界所應度者，於念念中示得佛道、度諸眾生、滅苦惱故。**  **以一三菩提**，遍知一切法如涅槃性故。  **以一音**說，令一切眾生心皆歡喜故。  **示大涅槃，而不斷菩薩所行故。**  示大智慧地，發起一切法故。  **法智通、如意神通、幻通**，遍一切世界故。  廣大如法界，究竟如虛空，盡未來際，盡一切劫數，成三菩提數，求大智慧、大神通等，無有休息。  **（3）總結**  **諸佛子！菩薩如是安住菩薩歡喜地，發諸大願，起如是大方便，如是大行，以十願門為首生如是等，滿足十、百、千萬阿僧祇大願。是菩薩住菩薩歡喜地，起如是等願。** | 論曰：  **第十大願**[[192]](#footnote-192)──起大乘行。  云何大菩提？云何作業？  大菩提者：如經「**成阿耨多羅三藐三菩提故**」。  作業者有七種：一、示正覺業；二、說實諦業；三、證教化業；四、種種說法業；五、不斷佛種業；六、法輪[[193]](#footnote-193)復住業；七、自在業。  初業者：「**於一**[[194]](#footnote-194)**凡夫道不離一切凡夫道處乃至示大涅槃故。**」「一凡夫道」者，一閻浮提義。閻浮提凡夫道者，可化眾生住處名為凡夫道。  第二業者：「**現諸佛境界大神通智力故，隨一切眾生界所應度者，於念念中示得佛道、度諸眾生、滅苦惱故。**」隨諸世界一切可化者，隨心示現佛身。示現佛身者，除諸難處，彼彼勝處生，示除苦、斷集、證滅、修道。  第三業者：**以一三菩提[[195]](#footnote-195)**觀法無我，一切法性淨涅槃，令眾生信解故。  第四業者：**以一音**聲隨種種信解可化眾生，一時皆令心歡喜故。[[196]](#footnote-196)  第五業者：**示**現**大涅槃而不斷菩薩所行**力故。  第六業者：復佛[[197]](#footnote-197)智地一切修多羅等，所說法軌則不失故。[[198]](#footnote-198)  第七業：「**法智通**」者，觀一切法無性相故。「**如意神通**」者，自身現生、住[[199]](#footnote-199)、滅，脩短隨心自在故。「**幻通**」者，轉變外事無不隨意故。初「**法智通**」不住世間故；「**如意神通**」、「**幻通**」不[[200]](#footnote-200)住涅槃故。  何故唯說此十大願？  初願，功德行滿足故；  第二願，智慧行滿足故；  次五願，為教化眾生故：  一、以何身，二、以何心，三、何者眾生，四、眾生住何處，五、自身住何處能教化眾生；  後三願，顯自身：一、得地挍量勝故，二、得菩薩地盡挍量勝故，三、得一切地盡究竟故。此三示現如實教化眾生故。  「**發諸大願**」者，隨心求義故。  「**起如是大方便**」者，成彼所作方便勇猛故。  「**如是大行**」者，彼所作行成就故，菩薩住此地漸次久習，起此三行，非一時故。何以故？此十大願，一一願中有百千萬阿僧祇大願以為眷屬故，如經「**諸佛子!菩薩如是安住菩薩歡喜地發諸大願，起如是大方便，如是大行，以十願門為首，生如是等滿足十百千萬阿僧祇大願**[[201]](#footnote-201)，**是菩薩住菩薩歡喜地，起如是等願故。**」  何故名大願？光明善根轉勝增廣故。  此挍量菩薩願勝，有二種勝聲聞、辟支佛：一、常勤修習無量行故。二、與一切眾生同行故。「同行[[202]](#footnote-202)」者，**十盡句示現**。 |
| **2、明十盡句與眾生共**  **（1）顯上十盡**  經曰：  以十盡句成諸大願。何等為十？所謂：  一、**眾生界盡**；  二、**世界盡**；  三、**虛空界盡**；  四、**法界盡**；  五、**涅槃界盡**；  六、**佛出世界盡**；  七、**如來智界盡**；  八、**心所緣界盡**；  九、**佛境界智入**[[203]](#footnote-203)**界盡**；  十、**世間轉、法轉、智轉界盡**。  **（2）顯大願成就**  如眾生界盡，我願乃盡。如世界盡、如虛空界盡、如法界盡、如涅槃界盡、如佛出世界盡、如佛智界盡、如心所緣界盡、如佛境界智入界盡、如世間轉法轉智轉界盡，若彼界盡，我願乃盡。  如是眾生界盡不盡，我此善根亦不可盡；世界盡不盡、虛空界盡不盡、法界盡不盡、涅槃界盡不盡、佛出世界盡不盡、如來智界盡不盡、心所緣界盡不盡、佛境界智入界盡不盡、世間轉法轉智轉界盡不盡，我此諸願善根亦不可盡。 | 論曰：  於中眾生界盡是總，世界盡乃至智轉界盡是別。  何等是眾生界？「**眾生界盡**」故；  何處住？「**世界盡**」故，  所有虛空界「**虛空界盡**」故。  說何法教化？「**法界盡**」故。  隨化眾生置何處？「**涅槃界盡**」故、「**佛出世界盡**」故。  以何方便善巧？「**如來智界盡故**」。  復隨所緣？「**心緣界盡**」故。  復隨以何界？「**佛境界智入界盡**」故。此事已說。  「**盡**」者，示現不斷盡，非念念盡故。此九種盡，略說三種**三轉[[204]](#footnote-204)**示現。[[205]](#footnote-205)此十盡句增上力[[206]](#footnote-206)故，諸佛以此力常為眾生作利益故。如是已說願挍量勝。 |
| **（二）「修行勝」依願造修**  **1、明行所依之心**  經曰：  諸佛子！菩薩決定**發如是諸大願已，則得調順心**、**柔軟心**，  **2、顯所成行之相**  **（1）信行**  **如是則成信者**；信諸佛如來**本所行入**。  **集諸波羅蜜而得增長；善成就諸地**。  **具足無畏、力、不共佛法，不壞故**；  **不可思議佛法；**  **無中無邊如來境界起；**  **無量行門諸如來境界入；**  **信成就果。**  **舉要言之，信一切菩薩行，乃至得如來智地說加故。** | 云何行挍量勝？  論曰：  「**發如是諸大願已，則得調順心**」者，彼諸善根中得自在勝故。  「**柔軟心**」者，得勝樂行故。  「**如是則成信者**」，於中「**本行入**」者：從菩薩行入乃至成菩提覺故。  於中信菩薩行所攝本行入，有二種相：一、云何菩薩行？二、云何次第成？如經「**集諸波羅蜜而得增長故，善成就諸地**」故。  此菩提所攝本行入有六種勝，是故信勝：  一者、“外道、魔怨、聲聞、緣覺”對治等勝，如經「**具足無畏、力、不共佛法不壞故**」。[[207]](#footnote-207)  二者、不思議神通力上勝，如經「**不可思議佛法**」故。  三者、不雜[[208]](#footnote-208)染[[209]](#footnote-209)勝，如經「**無中無邊如來境界起**」故。  四者、一切種智勝，如經「**無量行門諸如來境界入**」故。  五者、離勝，一切煩惱習常遠離故，如經「**信成就果**」故。  復略說彼菩薩本行入示現，如經「**舉要言之，信一切菩薩行乃至得如來智地說加**」故，「**說**」者所說，「**加**」者得[[210]](#footnote-210)證故。 |
| **（2）慈；（3）悲**  **A、明三觀為方便**  **（A）遠離最上第一義樂觀**  經曰：  諸佛子！彼菩薩作是念：**諸佛正法如是甚深**──  如是**寂靜**；  如是**寂滅**；  如是**空**；如是**無相**；如是**無願**；  如是**無染**；  如是**無量**；  如是**上**；  此諸佛法如是**難得**。 | 此菩薩**三種觀**，於諸眾生起大慈悲：**一、遠離最上第一義樂，二、具足諸苦，三、於彼二顛倒。**云何**遠離最上第一義樂**？  論曰：  **諸佛正法如是甚深**者，有九種：一、寂靜甚深；二、寂滅甚深；三、空甚深；四、無相甚深；五、無願甚深；六、無染甚深；七、無量甚深；八、上甚深；九、難得甚深。[[211]](#footnote-211)  「**寂靜**」者，離妄計實有故，妄計正取故[[212]](#footnote-212)。  「**寂滅**」者，法義定故。  「**空、無相、無願**」者，三障對治解脫門觀故。何者三障？一、分別[[213]](#footnote-213)，二、相[[214]](#footnote-214)，三、取捨願故[[215]](#footnote-215)。  「**無染**」者，離雜染法觀故。  「**無量**」者，不可算數，不可思量，生善根觀故。  「**上**」者，依自利、利他[[216]](#footnote-216)增上智觀故。  「**難得**」者，三阿僧祇劫證智觀故。 |
| **（B）具足諸苦觀**  **a、前際三支**  **（a）無明**  經曰：  **而諸凡夫心墮邪見──**  **為無明癡闇蔽其意識；**  **常立憍慢幢；**  **墮在念欲渴愛網中；**  **隨順諂曲林；**  **常懷嫉妬，而作後身生處因緣；**  **（b）行**  **多集貪欲、瞋、癡，起諸業行；**  **嫌恨猛風吹罪心火，常令熾燃；**  **有所作業皆與顛倒相應；**  **（c）識**  **隨順欲漏、有漏、無明漏，相續起心意識種子。** | 云何**具足諸苦**？  論曰：  「**而諸凡夫心墮邪見**」者，邪見有九種：  一者、蔽意邪見，如經「**為無明癡闇蔽其意識**」故。  二者、憍慢邪見，如經「**常立憍慢幢**」故。  三者、愛念邪見，如經「**墮在念欲渴愛網中**」故。  四者、諂曲心邪見，如經「**隨順諂曲林**」故。  五者、嫉妬行邪見，如經「**常懷嫉妬，而作後身生處因緣**」故。  六者、集業邪見，如經「**多集貪欲、瞋、癡，起諸業行**」故。  七者、吹[[217]](#footnote-217)心熾燃邪見，如經「**嫌恨猛風吹罪心火，常令熾燃**」故。  八者、起業邪見，如經「**有所作業皆與顛倒相應**」故。  九者、心意識種子邪見，如經「**隨順欲漏、有漏、無明漏，相續起心意識種子**」故。[[218]](#footnote-218)  是中蔽意邪見、憍慢邪見、愛念邪見，此三邪見，依法、義、妄計[[219]](#footnote-219)如是次第；[[220]](#footnote-220)  諂曲心邪見、嫉妬行邪見，此二邪見於追求時，心行過故。「嫉[[221]](#footnote-221)」者，於身起邪行故；「妬[[222]](#footnote-222)」者，於資財等──是故生生之處墮卑賤中，形貌鄙陋，資生不足故。[[223]](#footnote-223)  第六、集業邪見，受[[224]](#footnote-224)諸受時，憎、愛、彼二，顛倒境界故。[[225]](#footnote-225)  第七、吹心熾燃邪見，於怨恨時互相追念欲起報惡業故。[[226]](#footnote-226)  第八、起業邪見，於作惡時迭相加害故。第九、心意識種子邪見，於作善業時所有布施、持戒、修行善根等業，皆是有漏故。 |
| **b、中後九支**  **（a）自相（名色～有）**  經曰：  **於三界地復有芽**[[227]](#footnote-227)**生，所謂：名色共生、不離；**  **此名色增長已**[[228]](#footnote-228)，**成六入聚；成六入已，內外相對生觸；觸因緣故生受；深樂受故生渴愛；渴愛增長故生取；取增長故復起後有；**  **（b）同相（生、老、死）**  **有因緣故有生、老、死、憂、悲、苦、惱──如是眾生生長苦聚。**  **是中皆空，離我、我所，無知無覺，如草木、石壁又亦如響；**  **（c）顛倒相**  **然諸眾生不知不覺，而受苦惱。** | 論曰：  是中因緣有三種[[229]](#footnote-229)：  一、**自相**：從「**復有芽生**」乃至於「**有**」。二、**同相**：謂「**生、老、**病、**死**」等過。  三、**顛倒相**：「**離我、我所**」等。  自相者，有三種：  一者、**報相**：名色共阿黎耶識生，如經「**於三界地復有芽生，所謂：名色共生故。**」「**名色共生**」者，名色共彼生故。  二者、**彼因相**：是名色不離彼，依彼共生故，如經「**不離**」故。  三[[230]](#footnote-230)者、**彼果次第相**：從六入乃至於有，如經「**此名色增長已成六入聚；成六入已，內外相對生觸；觸因緣故生受；深樂受故生渴愛；渴愛增長故生取；取增長故復起後有；**  **有因緣故有生、老、死、憂、悲、苦、惱─如是眾生生長苦聚故。**」  是中「**離我、我所**」者，此二示現空。  「**無知無覺**」者，自體無我故。彼「無知、無覺」示非眾生數動、不動事，如經「**如草木、石壁又亦如響**」故。因緣相似相類法故。[[231]](#footnote-231)  云何於**彼二顛倒**？如經「**然諸眾生不知不覺，而受苦惱**」故。[[232]](#footnote-232) |
| **B、明所起之行相**  **（A）明興悲**  經曰：  菩薩如是見諸眾生不離苦聚，是故即生大悲智慧；  **（B）明興慈**  「是諸眾生我應教化，令住涅槃畢竟之樂」是故即生大慈[[233]](#footnote-233)智慧。 | 論曰：  云何具諸苦聚？云何遠離最上第一義樂？此先已說，示現大悲[[234]](#footnote-234)慈等故。 |
| **（4）施**  **A、總明施行**  經曰：  諸佛子！菩薩摩訶薩隨順如是大慈悲法住在初地，以深妙心於**一切物**無所悋惜，以智[[235]](#footnote-235)求佛大妙智故修行大捨，  **B、別顯施物**  **（A）總**  **即時所有可施之物皆悉能捨**，  **（B）別**  所謂：**一切財、穀、庫藏等**捨，  或以**金、銀、摩尼、真珠、琉璃、珂**[[236]](#footnote-236)**貝、車**[[237]](#footnote-237)**璩、馬**[[238]](#footnote-238)**瑙、生金等**捨，  或以**寶莊嚴具、瓔珞等**捨，  或以**象、馬、車乘、輦輿等**捨，  或以**寺、舍、園林、樓觀、流泉、浴地等**捨，  或以**奴婢、僮僕等**捨，  或以**國土、聚落、城邑、王都等**捨，  或以**妻、子、男女等**捨，  或以**一切所愛之事**皆悉能捨，  或以**頭、目、耳、鼻、支**[[239]](#footnote-239)**節、手足、一切身分等**捨。  如是一切可捨之物而不貪[[240]](#footnote-240)惜，  **C、總結行成**  唯求無上佛智慧故而行大捨。如是菩薩摩訶薩住於初地能成大捨。 | 論曰：  「**即時所有可施之物皆悉能捨**」者，求佛無上大妙智故。  是中「**一切物**」者，略有二種：一、外，二、內。外者，復有二種[[241]](#footnote-241)：一、所用[[242]](#footnote-242)，二、貯積[[243]](#footnote-243)。如經「**所謂一切財、穀、庫藏等**」故。如是次第，於中廣有八種：從「**金銀**」等乃至「**一切所愛之事**」。  內者，自身所攝。是外事捨中，初捨是總，餘九捨是別。依二種喜：一、藏攝喜；二、利益喜。  藏攝喜者，謂：「**金、銀**」等。  利益喜者，復有八種：  一者、嚴飾利益喜，謂：「**寶莊嚴**」等。  二者、代步利益喜，謂：「**象、馬**」等。  三者、戲樂利益喜，謂：「**園林、樓觀**」等。  四者、代苦利益喜，謂：「**奴婢**」等。  五者、自在利益喜，謂：「**國土、聚落**[[244]](#footnote-244)」等。  六者、眷屬利益喜，謂：「**妻、子**」等。  七者、堅著利益喜，謂：「**一切所愛**」等。  八者、稱意利益喜，謂：「**頭、目、耳、鼻**」等。 |
| 經曰：  **（5）無疲厭**  菩薩如是以大施心救一切眾生故，轉轉推求世間、出世間利益勝事，彼推求利益勝事時心不疲惓，是故菩薩成不疲惓心；  **（6）知經論**  成不疲惓已，於一切經論心無怯弱，是名成一切經論智；  **（7）知世法**  如是成一切經論智已，善能籌量應作、不應作，於上、中、下眾生**隨宜隨宜而行**，隨力隨感[[245]](#footnote-245)，是故菩薩**成就世智**；  **（8）慚愧**  成世智已，**知時、知量、慚愧莊嚴**，修習自利、利他之道，是故菩薩成慚愧莊嚴；  **（9）堅固力**  **如是行中**精勤修行，得不退、不轉力，如是菩薩**成堅固力**；  **（10）供養佛**  得堅固力已，勤行**供養諸佛**，隨所聞法**如說修行**。  **3、總結十名體用**  諸佛子！是菩薩悉知生[[246]](#footnote-246)起如是清淨諸地法，所謂：**信、悲、慈、捨、不疲惓、知諸經論、善解世法、慚愧堅固力、供養諸佛如說修行。** | 論曰：  是中「**依此世智隨宜隨宜而行**」者，如論[[247]](#footnote-247)中說：隨自己力，隨彼能受故。[[248]](#footnote-248)  「**依慚愧知時知量**」者，示三種時：一者、念時，二者、日夜時，三者、所作必得不斷時。[[249]](#footnote-249)  「**依堅固力如是彼行中**」者，如上所說：信等故精勤修行者有二種：一、不退力，不捨行故；二、不轉力，精進不息故。[[250]](#footnote-250)  「**供養諸佛，如說修行**」者，有二種：一、利養供養，二、修行供養。  此十種行顯二種勝成就：  一、**深心成就**，謂：「**信、悲、慈**」等。  二、**修行成就**，謂：「**捨、不疲惓、知諸經論、善解世法、慚愧、堅固力、供養諸佛如說修行**」等。  於中依**自利行**，謂：「**信**」能信菩薩行及[[251]](#footnote-251)諸佛法，求必能得故。  依**利他行**，所謂：「**悲**[[252]](#footnote-252)、**慈**」能安隱與樂心故；「**捨**」者，以財攝他行故；「**不疲惓**」者，自攝法行故；「**知諸經論，善解世法**」者，以法攝他行故。  餘有**三行攝護信等**，  一者、**不著[[253]](#footnote-253)行**，以慚愧對治障，信等不著行故。  二者、**不動行**，有堅固力，信等不可動故。  三者、**修行**，彼垢清淨依止[[254]](#footnote-254)行，供養諸佛，攝信等善根故。  是中依[[255]](#footnote-255)二種供養故，得二種身：  一者、上妙身：所可見者心生敬重，利益不空故。  二者、調柔心：自性善根成就樂行法故。  前所說三[[256]](#footnote-256)十句，從「信增上」等乃至常「求上上勝道」，是[[257]](#footnote-257)**清淨地法**。今此十句，從「信」等乃至「供養諸佛」，盡是**障地淨法[[258]](#footnote-258)**──是名修行挍量勝。 |
| **（三）「果利益勝」即位行成就**  **1、調柔果**  **（1）法**  **A、見佛為練行緣**  經曰：  諸佛子！是菩薩住此菩薩歡喜地已，  多見諸佛**以大神通力**、**大願力**故，見**多百佛**、多千佛、多百千佛、多百千那由他佛、多億佛、多百億佛、多千億佛、多百千億佛、多**百千億那由他佛**，以大神通力、大願力故。  **B、所練行體**  是菩薩見諸佛時，以上心、深心，**供養**、恭敬、尊重、讚歎；衣服、飲食、臥具、湯藥、一切供具悉以奉施，**以諸菩薩上妙樂具**供養眾僧，以此善根皆願迴向阿耨多羅三藐三菩提。是菩薩因供養諸佛故，成教化利益眾生法。  **C、別地行相**  **（A）約四攝**  是菩薩多以二攝攝取眾生，所謂：布施、愛語。後二攝法，但以信解力，行未善通達。  **（B）約十度**  **是菩薩十波羅蜜中，檀波羅蜜增上；餘波羅蜜非不修集，隨力隨分。**  **D、練行成熟**  是菩薩隨所供養諸佛，教化眾生皆能受行清淨地法，如是如是彼諸善根皆願迴向薩婆若，轉復明淨、調柔、成就隨意所用。  **（2）喻**  諸佛子！**譬如**金師善巧鍊[[259]](#footnote-259)**金**，**數數入火**，如是如是轉復明淨、調柔、成就隨意所用。  **（3）合**  諸佛子！菩薩亦復如是，如是如是供養諸佛、教化眾生，皆能修行清淨地法，正修行已，如是如是彼諸善根皆願迴向薩婆若，轉復明淨、調柔、成就隨意所用。 | 云何**果利益挍量勝**？  論曰：  **果利益挍量勝**，有四種：  **一、調柔果利益勝，二、發趣果利益勝，三、攝報果利益勝，四、願智果利益勝。**  **調柔果利益勝**者：  金相似法。信等善法「**猶如真金數數入火**」者，有三種入：  一、**功德入**，供養佛僧故；  二、**悲心入**，教化眾生故；  三、**無上果入**，願迴向大菩提故。  「**以大神通力見諸佛**」者，以勝神通力見色身佛。「**大願力**」者，以內正願力見法身佛。[[260]](#footnote-260)「**多百佛**」乃至「**百千億那由他佛**」者，方便善巧示現多佛，顯多數故。[[261]](#footnote-261)  「**供養**」者，有三種：  一、恭敬供養，謂：讚歎等，顯佛功德故。  二、尊重供養，謂：禮拜等。  三、奉施供養，謂：花香、塗香、末香、幡蓋等。  「**以諸菩薩上妙樂具**」者，是諸菩薩所有世間不供[[262]](#footnote-262)之物，具足奉施一切眾僧故。 |
| **2、發趣果**  **（1）正明發趣**  **A、法**  **（A）問**  經曰：  復次，諸佛子！菩薩摩訶薩住此菩薩歡喜地，於初地中**諸相**、**得**、**果**，應從諸佛菩薩善知識所，推求請問**成地諸法**，無有厭足。[[263]](#footnote-263)如是菩薩住初地中，應從諸佛菩薩、善知識所推求請問第二地中諸相、得果、成地諸法，無有厭足；如是第三、第四、第五、第六、第七、第八、第九、第十地中，諸相、得果，應從諸佛菩薩、善知識所推求請問成十地法，無有厭足。  **（B）知**  **是菩薩善知諸地障對治**；**善知地成壞**；  **善知地相；善知地得修；善知地清淨分；**  **善知地地轉行；善知地地**[[264]](#footnote-264)**住處；善知地地挍量勝智**；  **善知地得不退轉**；  **善知一切菩薩地清淨，轉入**[[265]](#footnote-265)**如來智地**。[[266]](#footnote-266)  **（C）行**  諸佛子！菩薩如是善起地相，發於初地不住意成乃至轉入十地，無障礙[[267]](#footnote-267)故，  **（D）到**  以得十地智慧光明故，能得諸佛智慧光明。  **B、喻**  諸佛子！**譬如善巧導師，多將人眾向彼大城**，  未發之時應**先問道中利益諸事；復問道中退患過咎；復問道處中間勝事；復問道處中間退患過咎；**  **具道資糧，作所應作**，推求請問。未發初處，是大導師乃至善知到彼大城；未發初處；此導師能以智慧思惟籌量，具諸資用令無所乏，正導眾人乃至得到大城，於嶮道中免[[268]](#footnote-268)諸患難，身及眾人皆無憂惱。[[269]](#footnote-269)  **C、合**  諸佛子！菩薩摩訶薩善巧導師，亦復如是。住於初地善知地障對治，乃至善知一切菩薩地清淨轉入如來智地。爾時菩薩具大福德、助道資糧，善擇智慧助道，欲將一切眾生向薩婆若大城，未發初處應先問地道功德；復問諸地退患；復問地道處中間勝事；復問地道處中間退患；具大功德智慧資糧，作所應作；應從諸佛菩薩、善知識所推求請問。未發初處，是菩薩善知地障對治，乃至善知能到薩婆若大城。未發初處，菩薩如是智慧分別，具大功德智慧資糧，將一切眾生如應教化，出過世間嶮難惡處，乃至令住薩婆若大城，不為世間生死嶮過所染，身及眾生無諸衰惱。  **D、結**  諸佛子！是故菩薩摩訶薩常應心不疲惓，勤修諸地業、勝智、本行。  **（2）總結地相**  諸佛子！是名略說菩薩摩訶薩入初菩薩歡喜地門，廣說則有無量百千萬億阿僧祇事。 | 云何**發趣果利益勝**？  論曰：  「**諸相**」者，隨諸地中所有諸障及對治相故。「**得**」者，證出世間智故。「**果**」者，因證智力得世間、出世間智故。「**成地諸法**」者，所謂：信等為滿足彼故。有五種方便：一、觀方便；二、得方便；三、增上方便；四、不退方便；五、盡至方便。  觀方便者，障對治成壞善巧。如經「**是菩薩善知諸地障**[[270]](#footnote-270)**對治**」故；「**善知地成壞**」故。十種地障對治故，名為十地，如本分中說。如是次第集故成，散故壞。  得方便者，欲入方便、已入方便、彼勝進方便。如經「**善知地相**」故；「**善知地得修**」故；「**善知地清淨分**」故。  增上方便者，地地轉行，地地住處，地地增長善巧。如經「**善知地地轉行**」故；「**善知地地住處**」故；「**善知地地挍量勝智**」故。  不退方便者，如經「**善知地得不退轉**」故。  盡至方便者，菩薩地盡入如來地善巧，如經「**善知一切菩薩地清淨，轉入如來智地**」故。  「**諸佛子！譬如善巧導師多將人眾向彼大城**」者，令得正行故，於中導師者有二種方便：  一者、不迷道方便，於道路中是利、是退患；於道路處是勝、是過咎，皆善巧知。如經「**先問道中利益諸事**」故；「**復問道中退患過咎**」故；「**復問道處中間勝事**」故；「**復問道處中間退患過咎**」故。  二者、資具利益方便，如經「**具道資糧作所應作**」故。 |
| **3、攝報果**  經曰：  **（1）明在家果**  **A、上勝身**  **菩薩摩訶薩住此初地，多作閻浮提王[[271]](#footnote-271)，豪貴自在，常護正法[[272]](#footnote-272)，**  **B、上勝果**  **（A）行**  **A、大悲利他**  **能以大施攝取眾生，善除眾生慳貪、妬**[[273]](#footnote-273)**嫉之垢**，常行大捨而無窮盡，所作善業“布施、愛語、利益、同事”  **b、不失自利**  是諸福德，  皆**不離[[274]](#footnote-274)念佛**、不離念法、不離念僧；  不離念諸菩薩；  不離念菩薩行、不離念諸波羅蜜、不離念十地；  不離念不壞力、不離念無畏、不離念佛不共法、乃至不離念具足一切種、一切智智。  **（B）願**  常生是心：「我當於一切眾生中**為首**、為**勝**、為**大**、為**妙**、為**微妙**、為上、為無上、為**導**[[275]](#footnote-275)、為**將**、為**師**[[276]](#footnote-276)、為尊，乃至為**一切智智依止者**」。  **（2）明出家果**  **A、捨俗出家**  諸佛子！是菩薩摩訶薩，若欲捨家勤行精進，於佛法中便能捨“家、妻子、五欲”  **B、修行剋證**  **（A）橫論**  得出家已，勤行精進，**於一念間得百三昧**，  **得見百佛**，知百佛神力，  **能動百佛世界，**  **能入百佛世界，能照百佛世界，能教化百佛世界眾生，**  **（B）豎論**  **能住壽百劫，**  **能知過去、未來世各百劫事，**  **（C）速疾**  **能善入百法門，**  **能變身為百，於一一身能示百菩薩以為眷屬。** | 云何**攝報果利益勝**？  論曰：  **攝報果利益勝**者，有二種：一、**在家果**，二、**出家果**。在家果復有二種：  一者、上勝身，閻浮提王等。如經「**菩薩摩訶薩住此初地多作閻浮提王，豪貴自在，常護正法**」故。  二者、上勝果，善巧調伏慳貪、嫉妬等。如經「**能以大施攝取眾生，善除眾生慳貪嫉妬垢**」等。「**能以大施攝取眾生**」者，自行布施善勸他施，攝取眾生善轉眾生慳嫉之垢，方便善巧以四攝法攝取眾生故。  「**不離念佛**」等者，示現不離念[[277]](#footnote-277)自利益事[[278]](#footnote-278)，如是諸念於事中行已，成大恭敬，除諸妄想。此念略有四種：  一者、上念，念三寶故。  二者、同法念，念諸菩薩故。[[279]](#footnote-279)  三者、功德念，念自身、他身菩薩行自體轉勝故。[[280]](#footnote-280)  四者、求義念，念諸力等，此是真實究竟故。  何者是上念？念佛等，念佛法等故，於施者、受者、財物及菩提不生分別，不取著故，如是一切所作業中，作者不著、境界[[281]](#footnote-281)不著、作事[[282]](#footnote-282)不著、果報不著。以此一切諸行皆願迴向大菩提故。  「**為首**[[283]](#footnote-283)」者，有二種：一者、勝首，光明功德故；二者、大首，獨無二故。「**勝**」者，有二種：一者、**妙**智，自在勝故；二者、**微妙**，離一切煩惱自在勝故。「**大**」者，有二種：一者、上，無與等故；二者、無上，無能過故。如是顯示自體功德故。  「**導**」者，於《阿含》中分別法義正說[[284]](#footnote-284)故。「**將**」者，令他證得義，滅諸煩惱故。「**師**」者，教授令入正道故。乃至「**一切智智依止**」者，以大菩提道教化故[[285]](#footnote-285)──是名在家菩薩攝報果利益勝。  復次，出家菩薩禪定勝業。勝業有二種：  一者、三昧勝，所謂：「**於一念間得百三昧**」，得三昧自在力故。  二者、三昧所作勝，謂：「**見百佛**」等以得是三昧力[[286]](#footnote-286)故，於十方諸佛及佛所加諸菩薩所修習智慧故。  「**能**[[287]](#footnote-287)**動百佛世界**」者，令可化眾生生正信故。  「**能入百佛世界，能照百佛世界，能教化百佛世界眾生**」者，往至及見正化眾生故。  「**能住壽百劫**」者，攝取勝生故。  「**能知過去、未來世各百劫事**」者，化諸眾生作離惡上首，說善、惡業道故。  「**能善入百法門**」者，為增長自智慧思惟種種法門義故。  「**能變身為百，於一一身能示百菩薩以為眷屬**」者，作[[288]](#footnote-288)多利益速疾行故。[[289]](#footnote-289) |
| **4、願智果**  經曰：  若以願力自在勝上，菩薩願力示現過於此數，示種種神通──或**身**、或**光明**、或**神通**、或**眼**、或**境界**、或**音聲**、或**行**、或**莊嚴**、或**加**、或**信**、或**業**，是諸神通乃至無量百千萬億那由他劫不可數知。 | 云何願智果[[290]](#footnote-290)利益勝？  論曰：  於中「**身**」者，是一切菩薩行根本所依故，依彼身故，有「**光明**」及「**神通**」；依光明有「天**眼**」；以有天眼見前「境界」，一切眼有五種應知；依「**神**[[291]](#footnote-291)**通**」有[[292]](#footnote-292)「**音聲**」及「**行」**、「**莊嚴**」、「**加**[[293]](#footnote-293)」等。  「**音聲**」者，應彼言說故；「**行**」者，遍至十方故；「**莊嚴**」者，作種種應現故；「**加**」者，神力加彼故；「**信**」者，依三昧門現神通力，隨眾生信利益成就故；「**業**」者，依慧眼所攝陀羅尼門現說法故。  略說一切諸地各有因體、果相應知。 |

1. 科判參考華嚴蓮社《大方廣佛華嚴經疏科文表解》，p.84-p.87及《十地經論》、《十住毘婆沙論》。 [↑](#footnote-ref-1)
2. 《華嚴經探玄記》卷10〈22 十地品〉(大正35，301b14-15)：「一大僧祇積集勝善，故名『厚集』；『若有眾生』者，是此初入地眾生，非是地前。」 [↑](#footnote-ref-2)
3. 身：gnas. 根據、依據、基礎。（《新国訳大蔵経．十地経論 I》，p.136，n.5） [↑](#footnote-ref-3)
4. 《大方廣佛華嚴經疏》卷33〈26 十地品〉(大正35，757a7-b17)：「今初、依何身十句：初總，餘別，總云『若有眾生』者，是具行之人，依《地持論》是解行人有如是心，則入初地；入已，此『心』常『現』在『前』，下諸地中，初之十心類此，可知，言『深種善根』者，正是總句，《論經》名『厚集』，『厚』則『深』也，『集』即『種』也，若約圓融，則不定時數；若依行布，謂一僧祇，已積資糧，故云『深種』。

   別有九種集：前六護煩惱『行』，後三護二乘『行』，前中即增上三學：初戒，次定，餘四是慧。慧中，前三如次是聞、思、修，後一所成出世之智。後三中，初二護二乘心，謂『大志』護陜心，『大解』護小心；後一護二乘『行』，已知其意。云何九集？

   『一、行集，即經「善修諸行」，善作眷屬持戒故，』三聚非一，故名為『諸』，不淨尸羅，不生三昧，故首明矣；

   『二、定集，即經「善集助道」，善作眷屬三昧故，』即明得等及四靜慮，以『定』親資慧，故名『助道』；皆云『眷屬』者，慧為主故；

   『三、親近集，即經「善供養諸佛」，供佛為欲集聞慧故，四、聚集，即經「善集白淨法」，聚思慧，善思量波羅蜜等諸善法故，』謂依『聞』、『思』，彼若名若義自性、差別，有上、下故，成煖、頂位，治諸蔽漏，故云『白淨』；

   『五、護集，即「為善知識善攝」，由內修行實證，得外教授故，』『修行實證』，即如實智，亦分上、下立於忍位及世第一，上五皆同加行，下四皆已入地；

   『六、淨心集，即「善清淨深心」，以得出世間正智』，於所緣境，無分別智都無所得，不取種種戲論相，故名為『善』『淨』；『智』能契理，故曰『深心』；

   『七、廣集，即「立廣大志」，深心廣利故，八、信心集，即「生廣大解」，以求一切智智故，九、現集，即「慈、悲現前」，謂多行慈、悲』無時暫捨，故云『現前』，然小乘無求佛意，故於護小心中明自利心求一切智，小乘亦有自利三學之行，故今護行之中但舉利他『慈、悲』。於中『慈』依苦苦、壞苦，以正在苦，思願樂故；『悲』依行苦，拔彼妄樂，不知行苦之所遷故，三界不離三苦，故為『慈、悲』之境，又明與樂即能拔苦，故『慈』依二苦；拔苦即與真樂，故『悲』依行苦，已知總、別。『集』為同相，戒等異相，略說為成，廣說為壞，如上具明。」 [↑](#footnote-ref-4)
5. 行：sambhāra. 資糧。（《新国訳大蔵経．十地経論 I》，p.136，n.9） [↑](#footnote-ref-5)
6. 眷屬持戒：有眷屬的持戒，以眷屬為伴的戒。（《新国訳大蔵経．十地経論 I》，p.136，n.10） [↑](#footnote-ref-6)
7. 《華嚴經探玄記》卷10〈22 十地品〉(大正35，301b20-22)：「以慧為主，戒隨助伴，故云『眷屬』。『如經修諸善行故』，謂三聚非一，故云諸善行也。」

   　案：三聚淨戒可參考第二離垢地。 [↑](#footnote-ref-7)
8. 眷屬三昧：有眷屬的三昧，以眷屬為伴的三昧。（《新国訳大蔵経．十地経論 I》，p.136，n.13） [↑](#footnote-ref-8)
9. 三昧行：所謂的三昧行，增上觀行故。藏譯為：「把朝向所緣（adhikāra 認識的對象）的修行，置於念頭的點上，三昧被說為『行』。」（《新国訳大蔵経．十地経論 I》，p.137，n.15） [↑](#footnote-ref-9)
10. 集＝習【明】（大正26，134d，n.3） [↑](#footnote-ref-10)
11. 聞慧智：śrutamayaṃ jñānam. 聞所成慧。從聽聞而成立的智慧。（《新国訳大蔵経．十地経論 I》，p.137，n.17） [↑](#footnote-ref-11)
12. 聚：parigraha. 把握。（《新国訳大蔵経．十地経論 I》，p.137，n.18） [↑](#footnote-ref-12)
13. 思慧智：cintāmayaṃ jñānam. 思所成慧。因思考而成立的智慧。（《新国訳大蔵経．十地経論 I》，p.137，n.19） [↑](#footnote-ref-13)
14. 護：parigṛhītatva.（《新国訳大蔵経．十地経論 I》，p.137，n.23）

    ※parigṛhītatva：攝受。（《漢譯對照梵和大辭典》p.745） [↑](#footnote-ref-14)
15. 修行實證善得教授：藏譯為：「於證得真實（tattva. 如實）之加行（prayoga. 精勤）的修習（bhāvanā），善得教授（avavāda）故」。（《新国訳大蔵経．十地経論 I》，p.137，n.24） [↑](#footnote-ref-15)
16. 淨心：śuddhāśaya. 清淨意樂。（《新国訳大蔵経．十地経論 I》，p.138，n.1） [↑](#footnote-ref-16)
17. 廣：vipula。（《新国訳大蔵経．十地経論 I》，p.138，n.4）

    ※vipula：廣大、深的。（《漢譯對照梵和大辭典》p.1228） [↑](#footnote-ref-17)
18. 深心：藏譯為「造作一切眾生利益的增上意樂。」（《新国訳大蔵経．十地経論 I》，p.138，n.5） [↑](#footnote-ref-18)
19. 信心：adhimukti. 信解。（《新国訳大蔵経．十地経論 I》，p.138，n.7）

    ※adhimukti：傾向、嗜好、信賴、確信、信解、欲樂。（《漢譯對照梵和大辭典》p.35） [↑](#footnote-ref-19)
20. 一切智智：sarvajñajñāna. 一切智者的智。知一切者的智。（《新国訳大蔵経．十地経論 I》，p.138，n.8） [↑](#footnote-ref-20)
21. 聲聞、辟支佛等：藏譯為「聲聞、辟支佛的意樂。」（《新国訳大蔵経．十地経論 I》，p.139，n.23） [↑](#footnote-ref-21)
22. 總［相］：aṅga. 根本的部分。（《新国訳大蔵経．十地経論 I》，p.139，n.24）

    ※aṅga：根、部分。（《漢譯對照梵和大辭典》p.12） [↑](#footnote-ref-22)
23. 別［相］：upāṅga. 其次的部分。（《新国訳大蔵経．十地経論 I》，p.139，n.25） [↑](#footnote-ref-23)
24. 同相：salakṣaṇa. 共有特徵者。（《新国訳大蔵経．十地経論 I》，p.139，n.26） [↑](#footnote-ref-24)
25. 別相：vilakṣaṇa. 不同特徵者。（《新国訳大蔵経．十地経論 I》，p.139，n.27） [↑](#footnote-ref-25)
26. 成［相］：saṃvarta. 縮小。（《新国訳大蔵経．十地経論 I》，p.139，n.28）

    ※saṃvarta：壞、敗、破壞、壞相、有壞。（《漢譯對照梵和大辭典》p.1369） [↑](#footnote-ref-26)
27. 略說：藏譯為：「說示根本（「總相」）的部分。（《新国訳大蔵経．十地経論 I》，p.139，n.29） [↑](#footnote-ref-27)
28. 壞［相］：vivarta. 擴大。（《新国訳大蔵経．十地経論 I》，p.139，n.30）

    ※vivarta：成、成立、成相；捨、壞、退轉、令滅。（《漢譯對照梵和大辭典》p.1243） [↑](#footnote-ref-28)
29. 廣說：藏譯為：「說示副次（「別相」）的部分。（《新国訳大蔵経．十地経論 I》，p.139，n.31） [↑](#footnote-ref-29)
30. 《華嚴經探玄記》卷10〈22 十地品〉(大正35，301c21-24)：「初一『總相』，謂統括諸行成一厚集故；餘九皆是集，中間[6]出故是『別相』。九中皆有集義，是『同相』；戒定等別，名為『異相』。成、壞同前可知。」[6]間＝開【聖】【聖乙】。 [↑](#footnote-ref-30)
31. 《大方廣佛華嚴經疏》卷33〈26 十地品〉(大正35，757b17-c8)：「第二、為何義者，為求佛果，先別顯求果之相；後『佛子』下，總結發心，今初，十句：初總，餘別。總云『佛智』，謂：無上智，知、斷、證、修故，約無作四諦說此四別，修究竟故亦得名修。此『智』差別有九種業，皆悉求之：『一、力佛智，問記為業』，以『十』種『力』隨機答故；『二、無畏佛智，破邪見業』揀異菩薩，復稱為『大』；『三、平等佛智，得人、法無我教授眾生證入之業』；『四、救佛智，以四攝法化眾生業』；『五、淨佛智，能為救攝因業』，『慈、悲』『淨』瞋恚故；『六、無餘智佛智，常以佛眼觀世間眾生業』，『十方』遍『觀』故云『無餘』；『七者、無染佛智』，若順今經，以『無障礙』『智』嚴其依報，『自然應化令其信樂為業』，《論經》闕於『淨』『剎』，『八、覺佛智，一念知三世眾生心、心數法為業』；『九、轉法輪佛智，解脫方便善巧業故』，言『善巧』者，『於百億閻浮提同時轉大法輪』故，『法輪』，即是能令『眾生』『解脫方便』。然上九句，皆先標『智』體，後顯其『業』，初三自利，後六利他，利他之中，『四攝』是利他之行，『慈、悲』是利他之『心』，後四利他之智。」 [↑](#footnote-ref-31)
32. 有無上智的知、斷、證、修〔之處〕：藏譯為「成就無上的知（praijña）、斷（prahāna）、證（sākṣatkaraṇa）、修（bhāvanā）存在之處（yatra）。」（《新国訳大蔵経．十地経論 I》，p.140，n.1） [↑](#footnote-ref-32)
33. 力佛＝佛力【宮】。（大正26，135d，n.2） [↑](#footnote-ref-33)
34. 力佛智：藏譯為「佛的力智」。（《新国訳大蔵経．十地経論 I》，p.140，n.2）

    案：以下皆同，藏譯為「佛的（無畏、平等……）智」。 [↑](#footnote-ref-34)
35. 問記：回答質問之意。（《新国訳大蔵経．十地経論 I》，p.140，n.3） [↑](#footnote-ref-35)
36. （1）此如來是處非處智力問記故：「問關於如來處非處智力的問題」之意。シャマタデーウァ對於世親《阿毘達磨俱舍論》的註釋書《ウパーイカー》引用了與此相當的文句，根據其處之文是引用《雜阿含經》道品．力門末尾之經（現無存）。見補註。所謂處非處智力，即知處（sthāna.有可能之事物）是處、非處（asthāna. 不可能之事物）是非處之力。（《新国訳大蔵経．十地経論 I》，p.140，n.4）

    （2）《華嚴經探玄記》卷10〈22 十地品〉(大正35，302a3-4)：「此是如來處非處智，隨諸眾生問因果等義，悉能記別。」 [↑](#footnote-ref-36)
37. 如修多羅中說：藏譯為：「藉由經典之句並順著理趣而能被了知。」如前頭註四所述，此「修多羅」指《雜阿含經》。（《新国訳大蔵経．十地経論 I》，p.140，n.6） [↑](#footnote-ref-37)
38. 世親《阿毘達磨俱舍論》智品（AKBh 411,13-14）把處非處智力定義為十力。（《新国訳大蔵経．十地経論 I》，p.141，n.7） [↑](#footnote-ref-38)
39. 人法無我：pudgala-dharma-nairātmya. 補特伽羅的無我。「補特伽羅」被稱為有情，或是集合的諸法。佛教中，「有情」不外是對諸法的集合賦予假的名稱，於有情中沒有我（常、一、主、宰者），這是補特伽羅無我。又於其諸法各各沒有我，這是法無我。（《新国訳大蔵経．十地経論 I》，p.141，n.11） [↑](#footnote-ref-39)
40. 《華嚴經探玄記》卷10〈22 十地品〉(大正35，302a7-8)：「謂得二空具足佛法，轉教眾生令同證入故。」 [↑](#footnote-ref-40)
41. 佛平等法：samatā-buddhadharma.（《新国訳大蔵経．十地経論 I》，p.141，n.13） [↑](#footnote-ref-41)
42. 是淨為救攝因業：藏譯為「有普遍淨化以其（智）為根據的大慈悲之業。（《新国訳大蔵経．十地経論 I》，p.141，n.17） [↑](#footnote-ref-42)
43. 無障：asaṅga.（《新国訳大蔵経．十地経論 I》，p.141，n.21） [↑](#footnote-ref-43)
44. 無染：akliṣṭa.（《新国訳大蔵経．十地経論 I》，p.141，n.22） [↑](#footnote-ref-44)
45. 自然應化：nirmāṇa. 變化［身］。（《新国訳大蔵経．十地経論 I》，p.141，n.23） [↑](#footnote-ref-45)
46. 《華嚴經探玄記》卷10〈22 十地品〉(大正35，302a15-20)：「七、無染佛智能作嚴土攝生為業，謂：莊嚴一切世界令無障礙，無有雜染，不待功力，以土應機令生信入法，故云為淨一切佛國令無餘故。論中『智心無礙』者，智無礙顯前『無障』，心無礙顯前『無染』；又初慧解脫，後是心解脫故也。」 [↑](#footnote-ref-46)
47. 界＝間【明】。（大正26，135d，n.1） [↑](#footnote-ref-47)
48. 一切世界無障淨智：sarvabuddhakṣetrāsaṅgapariśodhana. （《新国訳大蔵経．十地経論 I》，p.141，n.24） [↑](#footnote-ref-48)
49. 心心數法：藏譯為「意樂（āśaya）和隨眠（anuśaya）」。意樂是指志向（意志）。隨眠是指潛在狀態的煩惱，煩惱的種子。（《新国訳大蔵経．十地経論 I》，p.141，n.26） [↑](#footnote-ref-49)
50. （眾）＋事【宋】【元】【明】【宮】（大正26，135d，n.3） [↑](#footnote-ref-50)
51. 本分：uddeśa.（《新国訳大蔵経．十地経論 I》，p.141，n.29）

    ※ud-deśa：陳述、解說、概說；地方、部分……。（《漢譯對照梵和大辭典》p.255） [↑](#footnote-ref-51)
52. 《十地經論》卷1(大正26，126b25-29)：「云何本分？經曰：起三昧已，告諸菩薩言：『諸佛子！是諸菩薩願善決定，無雜不可見，廣大如法界，究竟如虛空，盡未來際，覆護一切眾生界。』」 [↑](#footnote-ref-52)
53. 一切助道法：藏譯只有「四種」。「助道法」通常是指菩提資糧（bodhi-sambhāra.），指幫助道（菩提）之法。（《新国訳大蔵経．十地経論 I》，p.142，n.1） [↑](#footnote-ref-53)
54. 《華嚴經探玄記》卷10〈22 十地品〉(大正35，302a24-b1)：「『生如是心者』，即是前發阿耨菩提心也。論云：『何故唯言生心不言生智？』為一問也；『及餘心數法（謂念、定等）』為二問也。理實此時諸德皆生，何獨心耶？釋云：心是總主，舉此即攝智等心法，故云『心中即攝知、斷、證、修』，答初問也。亦攝『一切助道法故』者，答後問也。」 [↑](#footnote-ref-54)
55. 已說為何義故生如是心：藏譯沒有。（《新国訳大蔵経．十地経論 I》，p.142，n.2） [↑](#footnote-ref-55)
56. 《大方廣佛華嚴經疏》卷33〈26 十地品〉(大正35，757c8-19)：「二、總結發心中言『起如是心』者，若直望經文，即指前十心，而論云：『即是本分中「願善決定」』者，上求佛智，即是願故，前『本分中』指此文，云『「願善決定」者，如初地中發菩提心，即此本分中願』者，即指此文，『生心』即是生『菩提心』，以上求佛智故；『願』即願於『菩提』，二體不殊，故得互指，前指於此，即攝上之十句佛智；此指於前，即攝前文六『決定』義，彼是總句中指，此是總結中指，總攝別故，又但云『生心』者，『心』是總，『即攝知、斷、證、修，故不云生智；亦攝一切助道法』故，不云生餘心所。已說為何義。」 [↑](#footnote-ref-56)
57. （1）《佛說十地經》卷1〈1 菩薩極喜地〉(大正10，538a16-17)：「意樂及與增上意樂常所輔持。」

    （2）龍山章真《梵文和譯十地經》p.22：「被意樂和深心所支持。」

    （3）荒牧典俊《大乘佛典8 十地經》p.34：「以道心和更深的道心為基礎而支持著。」

    （4）澄觀《大方廣佛華嚴經疏》卷33〈26 十地品〉(大正35，758a4-6)：「『淳至大』，『淳至』即『最上』義，謂『向發大心，許盡生界無盡利益』，故曰『深心』；緣此悲增淳厚至到，故云『最上』，常以此二持此菩薩。」

    （5）法藏《華嚴經探玄記》卷10〈22 十地品〉(大正35，302b24-29)：「三、淳至大，淳謂渟厚，至謂至到，慈悲增上故曰淳至。淳至有二：一、直心淳至，謂向時發心許盡眾生界作利益，其心一向無改易故；二、深心淳至，謂愍苦情，愍徹於後際，故云直心深心淳至。故又直心令證理，深心令集善。」

    （6）淨影慧遠《十地經論義記》卷2 (卍新續45，86b18-24)：「經云：『直心、深心、淳至』，此三之中，前二是別，後一是總，就總為名，故云淳至。下釋其相，『向許盡生作利益』者，解釋直心，此是大慈與樂心也，所謂向前集善根時，深心欲益一切眾生，名向時許盡眾生界作利益行。以盡生界等作利益，情無偏曲，故曰直心。言悲心者，解釋『深心』，此是大悲拔苦心也，愍苦情慇故，名為深。言『增上』者，解釋淳至，明直與深並增上也。」 [↑](#footnote-ref-57)
58. 《大方廣佛華嚴經疏》卷33〈26 十地品〉(大正35，757c19-758a20)：「第三、『以大悲』下，明『以何因生如是心』，意云：何因求大菩提？謂以『大悲』為眾生故，如三地中思惟度生不離佛『智』，故下總句，《論經》云『**是心以大悲為首**』，『**是心**』即指前求佛智心也，十句中，初總，餘別，別有九種大：『**一、增上大，細行苦智、慧增上生故**』，謂若了苦苦、壞苦，智非增上，論又云：『**智者，因果逆順染、淨觀故**』，此約了事名『智』，論云：『**慧者，自相、同相差別觀故**』，此約了二諦通理為慧。復是一門別義，言『自相』者，因緣之有，是法自體故；『同相』者，二空、真如，等一味故，念生迷此，故起悲心，同六地中大悲增上觀，其『逆順』等，亦如六地廣明。二、『善巧』等即『攝大』，四攝曲巧，隨宜攝故。三、『最上』下，『淳至大』，『淳至』即『最上』義，謂『向發大心，許盡生界無盡利益』，故曰『深心』；緣此悲增淳厚至到，故云『最上』，常以此二持此菩薩。四、『如來力無量』者，『**無量大，攝取如來無量神力**』，生物信故。五、『善觀』等即『決定大』，於上妙法決定信解，名善觀分別；於諸眾生『決定』能度為『勇猛力』；於所治障決能對治為『智力』；『無礙智現前』通結上句。六、『隨順自然智』即『隨順大』。七、『能受』等即『**受持大，能取大勝法授與眾生**』故，『大』包『一切』，『勝』即『佛法』，『授與』即『教化』，『智慧』故能授。八、『廣大如法界』即『**最妙大，攝受勝妙功德**』故。九、『究竟』下，『**住盡大，無量愛果因盡涅槃際**』故，為成十句，合於此二，後之二『大』，如本分說，但前云『無常愛』，此云『無量』者，勝用非一故。上九大中，前七『悲』體，次一『悲』德，後一『悲』能──七中，前三自分：一、拔苦智，二、拔苦行，三、拔苦心；後四勝進。」 [↑](#footnote-ref-58)
59. 增上：力。（《新国訳大蔵経．十地経論 I》，p.142，n.5） [↑](#footnote-ref-59)
60. 細苦智：覺知微細的苦性。（《新国訳大蔵経．十地経論 I》，p.142，n.6） [↑](#footnote-ref-60)
61. 《華嚴經探玄記》卷10〈22 十地品〉(大正35，302b7-8)：「緣微細苦，生增上智，故云智慧增上。」 [↑](#footnote-ref-61)
62. 智慧增上：prajña-jñāna-ādhipateya. 被智與慧支配之意。（《新国訳大蔵経．十地経論 I》，p. 142，n.8） [↑](#footnote-ref-62)
63. 逆順：pravṛtti. 譯為「逆順」者，是指從果逆向考察回因，或從因順向考察至果。（《新国訳大蔵経．十地経論 I》，p.142，n.9） [↑](#footnote-ref-63)
64. 觀：ākāra. 行相。取相。（《新国訳大蔵経．十地経論 I》，p.142，n.10） [↑](#footnote-ref-64)
65. 差別：pravicaya. 簡擇、分析。（《新国訳大蔵経．十地経論 I》，p.142，n.12） [↑](#footnote-ref-65)
66. 《華嚴經探玄記》卷10〈22 十地品〉(大正35，302b12-23)：「又觀眾生十二緣起，前能起後皆名為因，後依前起悉名為果。逆順觀之有染有淨，染逆順者：無明緣行乃至老死，是名順觀；何緣老死？謂由生故乃至無明，是名逆觀。淨順逆者：無明滅故行滅乃至老死，是名順觀；何緣老死滅？由生滅故乃至無明，是名逆觀──是觀名智，決斷義故。觀一切法但名無實，名自相觀；觀一切法真如一味，名同相觀──是觀名慧，照察義故。」 [↑](#footnote-ref-66)
67. 淳至：prakāśā. 教示。（《新国訳大蔵経．十地経論 I》，p.143，n.17） [↑](#footnote-ref-67)
68. 向時許、乃至：這時（=現在）以後之意。（《新国訳大蔵経．十地経論 I》，p.143，n.18） [↑](#footnote-ref-68)
69. 眾生界盡：只要有輪迴的存在之意。（《新国訳大蔵経．十地経論 I》，p.143，n.19） [↑](#footnote-ref-69)
70. 悲心：誓願。（《新国訳大蔵経．十地経論 I》，p.143，n.20） [↑](#footnote-ref-70)
71. 增上：增加。（《新国訳大蔵経．十地経論 I》，p.143，n.21） [↑](#footnote-ref-71)
72. 決定：suvicita-vicaya. 是抉擇，好的抉擇之意。（《新国訳大蔵経．十地経論 I》，p.143，n.24） [↑](#footnote-ref-72)
73. 勝對治：藏譯為「因為勝過所對治（vipakṣa.對立物）」。（《新国訳大蔵経．十地経論 I》，p.143，n.28） [↑](#footnote-ref-73)
74. （1）龍山章真《梵文和譯十地經》p.22：「能良好的辨別眾生力及覺慧力。」

    （2）荒牧典俊《大乘佛典8 十地經》p.34：「對於眾生的根機及理解力明瞭地判斷。」

    （3）《華嚴經探玄記》卷10〈22 十地品〉(大正35，302c3-7)：「五、決定大，『上妙決定信，深智勝對治』者，決定信知諸佛深智，堪授眾生，令成最勝對治之用故。云『善決定眾生力、佛力』故，謂以佛智力授與眾生益其智力，故云眾生力也。」 [↑](#footnote-ref-74)
75. 荒牧典俊《大乘佛典8 十地經》p.34將這句分為二句：「（5）任何種類世間的存在，都成為不存在。（6）於母胎出生，現在已經超越世間而存在了。」 [↑](#footnote-ref-75)
76. 《大方廣佛華嚴經疏》卷33〈26 十地品〉(大正35，758b25-c5)：「第二『菩薩住』下，結住入位。『住如是法』者，指上四段。名『住歡喜地』者，是初住地義。『以不動相應故』者，釋成住義：一證真理不復失故，二乘異道不能動故。然『不動』有五：一、種子不壞名『不動』，即種性地已上。二、起行不退名『不動』，即此初地已上；《地持》云：『初地已上……如明分月，日夜增長；善法不退，亦復如是。』三、空有無間『不動』，即七地。四、無功用『不動』，即八地已上。五、究竟『不動』，即佛地也。」 [↑](#footnote-ref-76)
77. 《大方廣佛華嚴經疏》卷33〈26 十地品〉(大正35，758a24-b25)：「二、『入菩薩位』下，別有八種過。論皆先法，後喻。此『入』聖『位』，『生如來家』，如世王子，『生』生王『家』故。故句句皆有相似法言。一、『**入位過，初成出世間心，如始住胎相似法故。**』《瑜伽》〈住品〉名，『入菩薩正性離生』。二、『生如來家』者，即『**家過，生家相似法**』，謂如世人，雖受胎報，若在凡家不足為勝；要在王家方為顯勝。菩薩亦爾，若在外道法中出家，不足為勝；今得佛所證法，方為尊勝。《梁攝論》云：『生法王家，具足尊勝。』下諸句例，皆躡前揀『勝』。三、『無能』下，『**種性過，子相似法，大乘行生故**』，謂大行成立，如得王體分；堪紹佛種，是『子』義也。非賤非客，故《梁攝論》云：『以過二乘及世間種姓故。』。四、『離世』下，『道過』。以非有漏故，『離世間趣』，如非鬼、畜等王之體；成無漏故，『入出世道』，如要人『王』之體分故。《梁攝論》云：『永不作殺生等邪行故。』五、『得菩薩法』即『**法體過，以同體大悲為菩薩體故，以化他事，即是自事**』。若無『大悲』法身不具，如揀異殘缺。《瑜伽》云：『設有問言，菩薩以何為體，應答以大悲為體。』六、『住菩薩處』者，『處過』，謂不住道是其住處，不同凡、小，染世、捨世以滯二邊，如世王子不處鄙陋。七、『入三世平等』者，『業過』，謂證『平等』真如以資慧命。揀無滋味，則壽命天促；不任紹繼故，是『命相似法』。八、『於如來』下，『**畢定過，佛種不斷**』，顯因畢定；得無上道，顯果『畢定』，如世王子，雖依、正精勝，志氣不立，所作不成；今志氣成立，決定紹位，名『成就相似法』。論云『**如是示現凡夫生、菩薩生不相似，有煩惱無煩惱故**』者，顯與地前『不相似』也。」 [↑](#footnote-ref-77)
78. 順：藏譯為「證得」。（《新国訳大蔵経．十地経論 I》，p.145，n.35） [↑](#footnote-ref-78)
79. 《華嚴經探玄記》卷10〈22 十地品〉(大正35，302c19-303b1)：「一、入位過：此時初成出世間心，猶如世人初始住胎相似法，故云『入菩薩位』故，此句約位故。《瑜伽》〈住品〉名「入菩薩正性離生」；梁《攝論》第十云：『一、入菩薩正定位，以入菩薩初無流[＊]地故』。二、家過：以得佛所證法界之分，故云『生在佛家』故；梁論：『二、生在佛家，如諸菩薩生法王家，具足尊勝故。』解云：前雖住胎，若下賤家不足為過，要在王家受生，方顯其勝故，此句約得法為家。《瑜伽》〈住品〉云『生如來家』。三、種姓過，以大行成立堪紹佛種，故云『種姓尊貴，無可譏嫌者』；梁論云：『以過二乘及世間種姓故。』解云：良以二乘亦得生空法界，然彼不能紹佛果位；如雖生王家，然或是王之僕隷等，不足為貴故，今要得王之體分，繼於王位，故子相似也。四、道過：以非有流[＊]故，世道不攝；是無流[＊]故，出世道攝，故云『過一切乃至出世間道』故。以雖得大乘，在世間無足為勝；如雖是王種，若是鬼神之王不足為貴，要是人天之王，方顯道過，故云『異道生相似法』故。梁論云：『四、已轉一切世間行，決定不作殺生等邪行故』。五、法體過：謂菩薩正以大悲為體，於作他事即是已事，以為自身體性相似法，故云『住菩薩法中』故。《瑜伽》云：『設有問言：菩薩以何為體，當云何答？應正答言：大悲為體。』此之謂也。前雖道勝，若已身殘闕，未足為勝故。舉大悲顯成自體。六、住處過：以不捨世間，是不住涅槃，方便不染，是不住世間，巧離二邊，住無住處，故云『在諸菩薩數』。《論經》名『住在菩薩正處故』也。如王子諸根備具，若住處下劣，亦不足為勝；菩薩雖有大悲，若著二邊，亦未為勝。七、生業過：以順空聖智，等入三世真如法中，顯無終極無際限相，生命相似，故云『等入三世如』也；《論經》名『三世真如法中』。是故此中如字兩處用之應知。如彼王子雖依正俱勝，若壽命短促，不足為勝。八、畢定過：佛種不斷顯因畢定，究竟涅槃顯果畢定。成就相似者，如王子雖依、正、命勝，若志氣不立，所作不成，不堪紹繼，故云『如來種中畢定究竟阿耨多羅三藐三菩提故』。」

    [＊]流＝漏ィ【聖乙】【甲】＊。 [↑](#footnote-ref-79)
80. 心喜：心的喜悅。（《新国訳大蔵経．十地経論 I》，p.147，n.14） [↑](#footnote-ref-80)
81. 體喜：saumanasya. 喜。（《新国訳大蔵経．十地経論 I》，p.147，n.15）

    ※saumanasya：causing gladness（導致[引發]喜樂） or cheerfulness of mind（心的快活）。（MONIER-WILLIAMS，《梵英辭典》，p.1254） [↑](#footnote-ref-81)
82. 根喜：意的高揚。（《新国訳大蔵経．十地経論 I》，p.147，n.16） [↑](#footnote-ref-82)
83. 《華嚴經探玄記》卷10〈22 十地品〉(大正35，303b16-20)：「初中言『多喜』者，謂適悅眾多故。《論》中三種：一、心喜者：入觀之心，心則適悅故。二、體喜者：出觀喜受相應故。三、根喜者：由前心體喜故，令所依身，色根調暢，輕安適悅。故云多喜。」 [↑](#footnote-ref-83)
84. 《大方廣佛華嚴經疏》卷33〈26 十地品〉(大正35，758c18-759a2)：「別中九：『一、敬喜』，證三寶體，得不壞信，增恭敬故。『二、**愛喜，樂觀真如法**』故──上二即喜行之心，即是『心喜』。次三正是『喜』之『體』相：『**三、調柔喜，身心遍益**』皆適悅故，即諸『根喜』；『**四、慶喜，自覺所證**』勝地前故───此句，論當第三，前覺後悅，義甚次第；『五、**踊躍喜，身心遍益，增上滿足**』故──『增上』過前，是『踊躍』義。『六、**勇猛喜，自知堪受菩提**』，去果不遙，故云『勇猛』，此一喜『能』。上六皆自行喜；下三化他離於喜障：『七、**無鬪諍喜，自心調伏故；論義、解脫時，不令自、他心擾動故。**』八、無惱喜，化攝眾生時，但以慈柔，不惱他故。九、不瞋恨喜，見不如說行，當時不瞋，後無恨故。此句不為他惱。」 [↑](#footnote-ref-84)
85. 挍＝較【明】。（大正26，136d，n.1） [↑](#footnote-ref-85)
86. 心：citta-saṃtāna. 心相續。心流。（《新国訳大蔵経．十地経論 I》，p.147，n.24） [↑](#footnote-ref-86)
87. 說＝脫【明】。（大正26，136d，n.2） [↑](#footnote-ref-87)
88. 〔他〕－【宋】【元】【明】【宮】。（大正26，136d，n.3） [↑](#footnote-ref-88)
89. 挍＝較【明】。（大正26，136d，n.1） [↑](#footnote-ref-89)
90. 〔句〕－【宋】【元】【明】【宮】。（大正26，136d，n.4） [↑](#footnote-ref-90)
91. 念：隨念。「隨於［所緣］，而於心中浮起［所緣的］影像。」之意。（《新国訳大蔵経．十地経論 I》，p.149，n.11） [↑](#footnote-ref-91)
92. 《大方廣佛華嚴經疏》卷33〈26 十地品〉(大正35，759a3-25)：「總云『念諸佛』者，論云『**如佛所得，我亦當得故**』者，文中雖皆『念』他，並是以他類己，故判為『念當得』也。以總該別，皆屬己『當』。別有九種：『一、念佛法，二、念佛、菩薩，三、念佛行，四、念佛淨，五、念佛勝，六、念佛不壞，七、念佛教化，八、念佛利益，九、念佛入。』以總該別，皆名『佛』者，為成佛故，六相融故。若別顯義相，統收十句，不出因、果、人、法。一『佛』、二『法』，是果中人、法。論云『初二念共』者，『佛』及『佛法』二事通二乘念，故名為『共』，則顯餘八『不共』二乘。後八皆因：初一是人，謂二地已上，乃至普賢之位；餘七是法。於中更有總、別。『菩薩行』為總。別中六句次第顯前『菩薩行』：一、以何法為所顯，謂『波羅蜜淨』，以是行體故。二、彼之行體，顯相云何，謂一地去一垢，淨一度，即『菩薩地殊勝故』。三、何謂此行全顯？謂第十菩薩地盡，去障盡故，則行『不可壞』。上三自利，餘三利他，皆法雲之行：一、能受諸佛法明，為『教化』法；二、能雲雨說法，則『眾生得利益』；三、受佛智職，『入』大盡等，是『一切』『智』行。亦可後三通於諸地。又上十句，初『佛』，次『法』，餘皆是僧。僧中有人有德，可知。」 [↑](#footnote-ref-92)
93. 念：作意。（《新国訳大蔵経．十地経論 I》，p.149，n.12） [↑](#footnote-ref-93)
94. 挍＝較【明】。（大正26，136d，n.1） [↑](#footnote-ref-94)
95. 故：這個「故」，推測是iti的翻譯。（《新国訳大蔵経．十地経論 I》，p.150，n.5） [↑](#footnote-ref-95)
96. 二：藏譯沒有。恐怕沒有會比較妥當。（《新国訳大蔵経．十地経論 I》，p.150，n.7） [↑](#footnote-ref-96)
97. 挍＝較【明】。（大正26，136d，n.1） [↑](#footnote-ref-97)
98. 挍＝較【明】。（大正26，136d，n.1） [↑](#footnote-ref-98)
99. 挍量勝轉去：勝進、增進。（《新国訳大蔵経．十地経論 I》，p.151，n.14） [↑](#footnote-ref-99)
100. 盡去：到達究竟。（《新国訳大蔵経．十地経論 I》，p.151，n.15） [↑](#footnote-ref-100)
101. 《大方廣佛華嚴經疏》卷33〈26 十地品〉(大正35，759a25-c2)：「總云，『我轉離一切世間境界』者，轉離一切凡夫取著事故，然『事』有麁、細。麁則外六塵『境』，通是『一切凡夫取著境』故；細謂現前立少物，謂是唯識性，亦為地前『凡夫取著境』故。別有九種『轉離』。然此九種對前有何相中總、別九句，文雖不次，法體全同，以是『念』前福利相故。故論二段之中皆以相似、不相似揀，謂與地前不相似故。九中，一、『入轉離』，經云『親近一切佛』，以了法如，常見佛故。此顯『事不相似』，謂即前『生如來家』，以佛法為『事』，不凡夫六塵『事』故。二、『遠轉離』，三、『近至轉離』：此二示『自身不相似』，謂初『即過凡夫地』，識為『身』故；後即『入菩薩位』，『智』為『身』故。四、『斷轉離』，即『行不相似』，謂『離世間』趣行，行出世淨『行』故。五、『依止轉離』，『迭相依止不相似』，謂得『菩薩』法，大悲為體，依眾生起，還與眾生為依；不同凡夫不起悲心，不為他依故。六、『近見轉離』，是『他力不相似』，謂以大乘行成種性無過，見佛得助道力；不似凡夫，非器不得故。七、『生轉離』，即『處不相似』，謂不住道是『佛境界』，亦『菩薩住處』；依之起行，名生其中。八、『平等轉離』，即『生業不相似』，謂證三世『平等』之性，以資慧命而『生』智『業』；不同凡夫雜染業也。九、『捨轉離』，即『成就不相似』，謂『成就』離障畢定勝位──『捨』約『離』障，『成』約得位──，即前『第八畢定過，成就相似法故』。由『離』『怖畏』，決得無上菩提。前就行位，此就『斷』位。言『怖畏』者，論云：『**不愛、疑慮、憂想，共心相應故**。』『不愛』是所畏事，『不活等五』令心憎惡故；『疑慮、憂想』正是『畏』體。所畏不定，便生『疑慮』；所畏決定，便生『憂想』。由心畏故，相現在身，名『毛豎等』。然此九句與有何相文同符契，皆已義引，不得異解。由上諸義『不相似』，故名為『轉離』，非唯離障名『轉離』也。」 [↑](#footnote-ref-101)
102. 《華嚴經探玄記》卷10〈22 十地品〉(大正35，304b19-c2)：「又此十中，初二句顯所行事不相似，此以佛法為所行事，不似凡夫取六塵事；次二句顯自身不相似，謂此以聖慧為身，不似凡地妄識身故；後六句顯六種不相似：一、斷轉得出世淨行，不似凡夫習惡道行，故言行不相似；二、菩薩大悲依眾生起，還為物依，不似凡夫自不濟、不能作依故；三、菩薩見佛得力助行，不似凡夫非器不得；四、菩薩生於淨佛國土，不似凡夫生於五趣，故云處不似；五、證知正智以資慧，不似凡夫雜業所生；六、內心純熟所作無怖，畢定成就，不似凡夫帶障恒怖。由此不似故名轉離也。」 [↑](#footnote-ref-102)
103. 怖＝悕【明】。（大正26，136d，n.5） [↑](#footnote-ref-103)
104. 《華嚴經探玄記》卷10〈22 十地品〉(大正35，304c2-6)：「言怖畏者、不愛等者，謂：不活等五令心憎惡，名為不愛；所畏不定，便生疑慮；所畏定者，即生憂想──此是心法與心俱起，故名相應。此是畏體，以心畏故現相於身，故有毛竪等事也。」 [↑](#footnote-ref-104)
105. 《大方廣佛華嚴經疏》卷33〈26 十地品〉(大正35，759c22-25)：「不活與死，二相何別？懼無資緣，身不存於朝夕，名不活畏；懼其因盡，正捨報時，名為死畏，大怖之極無過死故。又不活通於三業，死唯約身故。」 [↑](#footnote-ref-105)
106. 想＝相【宋】【元】【明】【宮】。（大正26，136d，n.6） [↑](#footnote-ref-106)
107. 悕＝怖【明】。（大正26，136d，n.7） [↑](#footnote-ref-107)
108. 想＝相【宋】【元】【明】【宮】。（大正26，136d，n.6） [↑](#footnote-ref-108)
109. （1）《華嚴經探玄記》卷10〈22 十地品〉(大正35，304c15-23)：「論云：『第一、第二、第五依身口意』者，此有二義：一、別，二、通。『別』中，不活依身；惡名依口，惡名雖發他口，以性是口業故；眾畏依意，意無智德，故生眾畏。二、『通』，不活三業：衣不蓋形、食不充口、苦困逼意。餘二通可知。『三、四唯依身』者，善道可愛，捨故生畏，此是死畏；惡道可憎，得故生畏，此墮惡道畏。捨、得在身，非餘業故。」

     （2）《大方廣佛華嚴經疏》卷33〈26 十地品〉(大正35，759c29- 760a16)：「此怖畏因略有二種：一、邪智妄取想見愛著故，二、善根微少故。然此二因通五怖畏，善根少者，亦乏資財懼不活等故；有愛著者，未能忘懷畏大眾等故。若取相顯，初一為前三畏因，後一為後二畏因。『邪智』即是分別，身見取我乖理，目之為『邪』，邪心決斷，名之為『智』；由有此智妄取於我乃我所想，以成執見而起愛著故，我見為主，我所隨生。愛著於我，則有死畏，見有我身懼捨命故；愛著我所，有前二畏，但著財利有不活畏，著利兼名有惡名畏。但無我、我所則三畏因亡。然不活因舉我況所，意但取所。後二因者，功德善少畏墮惡道，智慧善少畏於大眾；又過去善少今畏大眾，現在善少當畏惡道。今具福智兼二世善，以為對治故。初三離因即二空智，後二離因即二莊嚴。」 [↑](#footnote-ref-109)
110. 妄取邪智的想、見、愛的執著：執著於錯誤的所知（jñeya，認識對象）之想與見及執著於愛之相。（《新国訳大蔵経．十地経論 I》，p.154，n.8） [↑](#footnote-ref-110)
111. 《華嚴經探玄記》卷10〈22 十地品〉(大正35，304c24-305a4)：「《論》說二因：一、邪智妄取想，見愛著故；二、善根微少故。初為三畏因：『邪智』是不活因，由邪智計我，懼已不活；追求資財『妄取想』，是惡名畏因，以妄想悕取美名，遂起此畏；『見愛著』是死畏因，由見我故，愛著自身，懼其死也──此三同是惡法，故合為一。善根少是餘二因：功德善少畏墮惡道，智慧善少畏於大眾；又過去善少今畏大眾，現在善少畏當惡道──此二俱是善少，合為一因。」 [↑](#footnote-ref-111)
112. （無）＋怖【宋】【元】【明】【宮】。（大正26，137d，n.1） [↑](#footnote-ref-112)
113. 何故於二處說：藏譯沒有。（《新国訳大蔵経．十地経論 I》，p.155，n.10） [↑](#footnote-ref-113)
114. 《大方廣佛華嚴經疏》卷33〈26 十地品〉(大正35，760a18-21)：「『何故二處說耶？前說身怖畏，後說異身怖畏』者，意謂前第十句屬念現得，故但云身；今通當報惡道等，故云異身。」 [↑](#footnote-ref-114)
115. 《大方廣佛華嚴經疏》卷34〈26 十地品〉(大正35，760b1-9)：「今初，文有三句：一、『大悲為首』，是安住因。『菩薩』所行，皆為眾生；『悲』為行本，故言『為首』。二、『廣大志樂，無能沮壞』，是安住觀。論云：『煩惱、小乘不能壞此觀故。』謂契理深心為『大』，故『煩惱』『不能壞』；『悲』化兼物為『廣』，故『小乘』『不能壞』也。三、『轉更勤修一切善根，而得成就』，是安住行。此望初句，是智導『悲』；望第二句，是行填願。此所修『善』，即下三十句顯示。」 [↑](#footnote-ref-115)
116. 《華嚴經探玄記》卷10〈22 十地品〉(大正35，305a10-14)：「一、於眾生違惱心不嫌恨者，見非不嫌，觸己無恨，此煩惱不能壞，故名『堅固』。二、直心者，深悲愍物，為求菩提，小乘不能壞，故名『堅固』。」 [↑](#footnote-ref-116)
117. 《大方廣佛華嚴經疏》卷34〈26 十地品〉(大正35，760b13-26)：「今初、『信心』十句：初總餘別。總云『信增上者，隨所有事』，謂下所列諦、寶等境，深信決定名為增上。別中有九：初六始起『信心』，後三『信增』成欲。前中，初二自利，後四利他。自利中，『一、敬信增上』，謂遍信三寶，名『多淨信』；『二、淨信增上，自證真淨智解』故。上二皆云『清淨』，是『信』之性。『三、決定信增上，分別，令他證淨智』故，即利他之『行』。『四、悲，五、慈，六、無疲厭。』此『三增上』，皆利他『心』。『慈』、『悲』明『心』『大』，『無』『厭』明『心』常。後三中，『七、慚愧信增上』，是所成行體，謂有『慚愧』故，治慳等蔽，不著世間成檀等度故；『八、柔和信增上，是得等侶，於同法者不惱亂故』；『九、敬法信增上，於所入法益敬信故。』」 [↑](#footnote-ref-117)
118. 〈淨信〉的增上是指對自證的真淨智：藏譯為「『對於自己證得之法』的信仰清淨之增上。」（《新国訳大蔵経．十地経論 I》，p.156，n.7） [↑](#footnote-ref-118)
119. 相＝想【宋】【元】【明】【宮】。（大正26，137d，n.2） [↑](#footnote-ref-119)
120. 《瑜伽師地論》卷49〈4行品〉(大正30，566a21-25)：「云何如是波羅蜜多，由對治故次第建立？謂慳、惡行、於諸有情怨恨逼惱、懈怠、散亂、闇鈍、愚癡，如是六法能障菩提，施等六法能為對治，如其所應建立六種波羅蜜多。」 [↑](#footnote-ref-120)
121. 〔增益〕－【宋】【元】【明】【宮】。（大正26，137d，n.3） [↑](#footnote-ref-121)
122. 〔故〕－【宮】。（大正26，137d，n.4） [↑](#footnote-ref-122)
123. 〔故〕－【宋】【元】【明】【宮】。（大正26，137d，n.5） [↑](#footnote-ref-123)
124. 「入何法中？謂諸佛教法故」：「於何〔法〕中，修行教說？」之意。答：「敬順諸佛的教法，信重尊貴。」再者，「修行」是梵語pra-Yuj 的翻譯，這個梵語也有「說」的意思。菩提流支譯為「謂」，好像是採這個意思。但是在世親《阿毘達磨俱舍論》中梵語pra-Yuj 用於一切修行的意思，今依此。（《新国訳大蔵経．十地経論 I》，p.158，n.3） [↑](#footnote-ref-124)
125. 《大方廣佛華嚴經疏》卷34〈26 十地品〉(大正35，760b26-c17)：「第二、『日夜』下，修行成就中九句：初總，餘別。總云『無厭足』者，即無間修，別有八集：前七教行，後一證行。前中，初二攝法方便：一、親近集，近善友，意在**不忘諸法**故；二、樂法集，**於問答中論義、解釋，心喜樂故**。後五句次第修行，於中──前三內觀順理之行：一、『多聞集』斯即聞慧；二、『正觀集』，即是思慧；三、『不著集』，即是修慧，於三昧中，無依著故。後二隨緣離著行，謂：六、『不貪集』，是知足行，已得，不貪故。七、『不求集』，是少欲行，未得，不求故。八、『如寶心集』，即證行圓明，常現前故。又難得、無垢、勢力、莊嚴、殊勝、不改證心同此，具六義故。上依論釋竟。其第六、七『集』更有一理，謂：第六心是遠離修，修對治心，離三過故。諸說法者有三種過：一、著利養，求四事故，少欲、知足則能治之；二、取名聞，為勝他故，正念、定、慧則能治之；三、為他屬，過愛敬事故，遠離、精進則能治之──此中能治即大人覺。其第七句是觀過修：八種不淨，是謂資生；一切不求，見不淨故。此比論釋，通、局有殊。」 [↑](#footnote-ref-125)
126. 〔心〕－【宋】【元】【明】【宮】。（大正26，137d，n.7） [↑](#footnote-ref-126)
127. 寶＝實【宋】【元】【明】【宮】。（大正26，137d，n.6） [↑](#footnote-ref-127)
128. 寶＝實【宋】【元】【明】【宮】。（大正26，137d，n.6） [↑](#footnote-ref-128)
129. 《大方廣佛華嚴經疏》卷34〈26 十地品〉(大正35，760c17-761a18)：「第三、『求一切智』下，迴向成就，謂求一切智，是迴向菩提，有十二句：初總，餘別。總即所求之事，名之為『家』，一切智地是求『處』故；別即能求之因，有十一求：初一顯能求之觀，名為『依家』。於前『家』中，分別觀察，具足十力、無畏等故；餘十能求之行并總，都有三求。於『求』行中又分總、別：總名無障求，謂求諸度無著法故，能除蔽障；下九句別，別治諸障故。初二對治檀中二垢：一者、離求，治於諂曲，『**見乞求者，詐現方便，一向無心與故。**』二、『如說能行求』，『治**不隨先言許而不與**』，或許多勝，與少劣故。又前是諂，後則是妄。三者、『護求』，治戒一垢，謂『**不護實語，違本所受，犯已覆藏**』故。四、『不污求』，治忍一垢，謂『**惱亂他業，是污如來利益家故**』。五、『不捨求』，治進一垢，謂『**菩薩戒法無量，不可具持；劫數長遠，不可常持；戒法精妙，難持難行，不可善持，生退轉心。**』本『不捨菩薩戒』，具能持之，不捨律儀，故能持難持；不捨三聚，能行難行也。進策萬行，而偏就『戒』辨者，有三義故：一、『戒』為三學之首故，二、『戒』具三聚故，三、『戒』通事、理。難行易敗，故寄以策之。六、『不動求』，治禪二垢：一者、**亂心**外攀，『如山』治之；『二者、**不能調伏憶想分別**，『一切智心』治之。下之三句治般若三垢，即三道障，謂：七、『不捨成就求』，治障『不住道垢』，謂『**無善巧方便**』，一向涅槃現，『不捨世間』治之；一向世間現，『成就出世』治之。異於凡、小，成不住『道』。八者、『集求』，治障『助道垢』。九者、『常求求』，治障『證道垢』，『**於上勝妙證法之中願欲心薄故**』。」 [↑](#footnote-ref-129)
130. 《華嚴經探玄記》卷10〈22 十地品〉(大正35，305b29-c4)：「此通攝後十句，總盡此三求中。『家』者，結一切智地，是所求處，故名家。『依家』者，結能求觀解，謂所觀力、無畏等，是一切智中別德，故名依家也。『無障求』者，結能求行，離障蔽故。」 [↑](#footnote-ref-130)
131. 〔故云…差〕十八字－【宋】【元】【明】【宮】。（大正26，137d，n.8） [↑](#footnote-ref-131)
132. （著）＋別【宋】【元】【明】【宮】。（大正26，137d，n.9） [↑](#footnote-ref-132)
133. 《華嚴經探玄記》卷10〈22 十地品〉(大正35，305c7-12)：「施二垢中，初見乞，『詐設』是語諂也，『無心許與』是心曲也，對治此，如經：『離諂曲故』，此是一向不許。二、許而不與，有三義：一、先許後不與，二、許多與少，三、許勝與劣；皆是不隨先言，對治此，如經：『如說能行故』。」 [↑](#footnote-ref-133)
134. 《華嚴經探玄記》卷10〈22 十地品〉(大正35，305c12-16：「不護實語有二：一、犯戒以違本受時『能持』言。二、覆藏不露，犯默妄語等。對治此故，如經：『常行實語』。《菩提資糧論》頌云：『雖由實語死，退失轉輪王，及以諸天王，唯應作實語。』」 [↑](#footnote-ref-134)
135. 梨＝黎【明】。（大正26，138d，n.1） [↑](#footnote-ref-135)
136. 《華嚴經探玄記》卷10〈22 十地品〉(大正35，305c18-26)：「四、精進一垢，謂：於戒生退。此三種：一、法廣故退，《論》云：『菩薩戒無量』。二、時久故退，《論》云：『劫數長遠』。三、深細故退，《論》云『難持難行』，以廣故難可具持，時長故難可常持，深細故難可善持。又律儀戒中，惡無不離，故難持也；餘二聚中，善無不攝，生無不度，故難行也。由此便生退墮之心，是此垢也。對治此，如經：『不捨菩薩戒故』。由精進策修，能行難行故。」 [↑](#footnote-ref-136)
137. 《華嚴經探玄記》卷10〈22 十地品〉(大正35，305c26-29)：「五、定垢二中，一、事中攀緣，名『亂心』；內情妄取，名『憶想』。又初麁後細；又初不得止故，後不得觀故。對治中，不動治亂，生薩婆若治憶想。」 [↑](#footnote-ref-137)
138. 〔出〕－【宋】【元】【明】【宮】。（大正26，138d，n.2） [↑](#footnote-ref-138)
139. 進＋（故）【宋】【元】【明】【宮】。（大正26，138d，n.3） [↑](#footnote-ref-139)
140. 《大方廣佛華嚴經疏》卷34〈26 十地品〉(大正35，761a18-b1)：「……上依論辨。更有別理：上『多淨信』，已能永斷闡提不信障；『發生悲愍』，『尊重教法』等，亦能永斷凡夫著我障；日夜勤修，無有疲倦，又能永斷聲聞畏苦障；求一切智，乃至常求上上勝道，亦能永斷緣覺捨悲心障。故云『淨治地法』。安住地分竟。」 [↑](#footnote-ref-140)
141. 挍＝較【明】。（大正26，138d，n.10） [↑](#footnote-ref-141)
142. 挍＝較【明】。（大正26，138d，n.10） [↑](#footnote-ref-142)
143. 行勝＝勝行【宋】【宮】。（大正26，138d，n.11） [↑](#footnote-ref-143)
144. 《大方廣佛華嚴經疏》卷34〈26 十地品〉(大正35，762b5-28)：「今初，供養願。準論，願『供養』勝田──師及法主。此則通『供』。經從勝故，但云『供佛』。文中闕於總標，以近前總如是大願故。二、三兩段，各有三義，通成六大，顯初『供養』大願之義。今初、行相之中三『大』義者，一、心大，即經『**生廣大清淨決定解**』。謂增上『敬』重，深稱『佛』境，故云『廣大』；迴向菩提，『決定』信故，名『清淨決定解』。『清淨』『解』言，信因果故。此上論意局在初願；若以義求，通餘九願，皆為菩提『廣大』無限無疑淨信而起願故。二、『**以一切供養之具**』，即『供具大』，此是行緣。三、『**恭敬**』下，『福田大』。於中『**令無有餘**』是總相。『**無餘有三：一、一切佛無餘**』──即是行境，『**二、一切供養無餘，三、一切恭敬無餘**』──此二行體。由上二義成上敬田。上三皆云『一切』者，『佛』即三身，亦兼十身。『**供養有三：一、衣等利養，二、香等敬養，三、戒等行供養。**』『恭敬』亦三：『一、給侍恭敬，二、迎送恭敬，三、修行恭敬。』即敬順『佛』故。上三各三，豎論『一切』；若橫論『一切』，則『佛』該十方、無盡等。餘二準思。二、彰願德能。言三『大』者，一、『攝功德大』，如經『**廣大如法界**』，一切餘善根中勝故；二、『因大』，即『**究竟如虛空**』，無常愛果無量因故；三、『時大』，即『**盡未來際**』，此因得涅槃常果故。」 [↑](#footnote-ref-144)
145. 應身佛：saṃvṛti-buddha. 世俗佛。合於世俗的有情，依色身佛而作的短暫的佛身，不是物質的。（《新国訳大蔵経．十地経論 I》，p.166，n.6） [↑](#footnote-ref-145)
146. 報身佛：rūpakāya-buddha. 色身佛。以物質為佛身。（《新国訳大蔵経．十地経論 I》，p.166，n.7） [↑](#footnote-ref-146)
147. 法身佛：dharmakāya-buddha. 法身佛。以萬物的理法、空性為佛身。（《新国訳大蔵経．十地経論 I》，p.166，n.8） [↑](#footnote-ref-147)
148. 〔恭〕－【知】。（大正26，138d，n.12） [↑](#footnote-ref-148)
149. 侍＝待【知】。（大正26，138d，n.13） [↑](#footnote-ref-149)
150. 故：這個「故」是梵文與格的翻譯，「為了」之意。（《新国訳大蔵経．十地経論 I》，p.167，n.19） [↑](#footnote-ref-150)
151. （有）＋有【宋】【元】【明】【宮】，（復有）＋有【知】。（大正26，138d，n.14） [↑](#footnote-ref-151)
152. 《華嚴經探玄記》卷11〈22 十地品〉(大正35，307b5-8)：「謂一切供具等者，此有三義：一、事事廣，如《論》『無量』故；二、種別多，如《論》『種種』故；三、皆精妙，如《論》『復勝事等供養』。故具此三義，名一切具也。」 [↑](#footnote-ref-152)
153. 上＝土【明】。（大正26，138d，n.15） [↑](#footnote-ref-153)
154. 常＝嘗【宋】【元】【明】。（大正26，138d，n.16） [↑](#footnote-ref-154)
155. 《大方廣佛華嚴經疏》卷34〈26 十地品〉(大正35，762b29-c12)：「第二、『受持願』，亦名『護法願』，《瑜伽》雙云『攝受防護願』。行相之中，文有四句，皆通二利。然若約能受等說，『受』謂『受領』，『攝』謂『攝屬』，故《勝鬘》，云：『攝受正法』。『護』謂『防護』，『持』即『任持』，故《勝鬘》云：『護持正法』。若約所受，初教，次果，三行，四理，而『受』等言，文雖互舉，義實互通。亦初『教』，次證，三云『護』『教』，而判為行者，《論經》云『**一切諸佛所教化法，皆悉守護**』，論云『**謂修行法，於修行時，有諸障難，攝護救濟故**』。即『攝護』自行，『救濟』於他。上約始『修』，『願』名『受』『攝』等；若約終成，名四成就。故上總云『成就如是大誓願』也。『一者、法輪不斷成就，二者、證智成就，三、修行成就』，四、入理成就。」 [↑](#footnote-ref-155)
156. 《華嚴經探玄記》卷11〈22 十地品〉(大正35，307c7-12)：「何故菩薩證二乘菩提？釋有二義：一、所證二空攝生空故，如《勝鬘經》中『攝受正法』，具足二乘世、出世法故。二、為物現證，如天女云：若以聲聞法化眾生，我為聲聞等；又《法華》云：『知眾樂小法，菩薩化二乘等。』皆此義也。」 [↑](#footnote-ref-156)
157. 《大方廣佛華嚴經疏》卷34〈26 十地品〉(大正35，762c12-19)：「第三、『轉法輪願』，亦名『攝法上首願』，先攝後轉故。行相中四：一、『轉法處』，即『一切世界，佛應處』故。二、『**從兜率**』下，『轉法時』，謂現八相『時』。八相之義，〈離世間品〉廣釋。三、『**皆悉**』下，『攝法方便』。於中，初『集功德方便』；後『為眾上首』下，『集智慧方便』。以此二種助菩提法，故云『**方便**』。四、『**於一切**』下，明『轉』『法』頓周。」 [↑](#footnote-ref-157)
158. （攝）＋法【知】。（大正26，139d，n.1） [↑](#footnote-ref-158)
159. 《華嚴經探玄記》卷11〈22 十地品〉(大正35，308a3-8)：「三、成攝法行，如經『我於爾時』等，《論》釋中二：一、為隨彼眾生故，自供養佛，令他學已，故云方便；此成功德行，通於八相。二、以彼如來有所說故，啟請攝法，請法為生，故云方便；此成智慧行，唯約轉法輪相。此二總名助菩提法。」 [↑](#footnote-ref-159)
160. 〔示〕－【宋】【元】【明】【宮】【知】。（大正26，139d，n.2） [↑](#footnote-ref-160)
161. 故處＝處故【知】。（大正26，139d，n.3） [↑](#footnote-ref-161)
162. 《華嚴經探玄記》卷11〈22 十地品〉(大正35，307c26-29)：「又此八相論中，但釋五相，以竝捨勝就劣，故須釋耳；餘三不爾，故不解釋。以處胎必生，故不待釋；出家勝俗，故亦不釋；轉法益生亦勝，不說故不釋之。」 [↑](#footnote-ref-162)
163. 《大方廣佛華嚴經疏》卷34〈26 十地品〉(大正35，762c19-763a17)：「第四、『修行二利願』。若約成益，名『心』『增長』。論從此義，故先標云：『第四大願，心得增長。以何等行令心增長？一切菩薩所行，教化一切，令其受行，心增長故。』文中亦四。第二、行相中分二：初明能增長『行』，後明所增長『心』。前中分四：一、明『行』『相』，論名『種種，二、行體，三、行業，四、行方便。以此四種教化眾生，令其受行』。初、『行』『相』者，世、出世間，各有多異，故云『種種』。於中『廣、大、無量』是世間『行』，意明俗智之『行』。『廣，從初地乃至六地；大者，七地；無量者，八地已上。』『不壞不雜』是出世『行』。『法無我平等觀，出世間智故』，謂『不雜』世間有漏法故。『不壞』者，冥同真性故。若《瑜伽》通論云：『地前名廣。雖行一切，但得名廣，一一行故，非大、無量。地上名大，一一各以一切成故。不動已上，乃名無量，一切行中具一切故。不壞者，於前六地，各得成一，不可破壞。』論主意明此『地』中之『願』，故，不取『地前』之『行』，義不異『前』。二、『攝諸波羅蜜』，即是『行體』，『廣』、『大』等『相』但辨此故。三、『淨治諸地』，即是『行業』，以十度『行』『淨』十地蔽，助真如觀，『淨』十障故。四、『總相』已下，明『行方便』。然有二種：一、自『行方便』，謂以六『相』圓融，巧『相』集成，『一』『具一切』，仍『不壞』『相』，故名『方便』。六『相』之義，廣如別章，略如前釋。二、『皆如實』下，即化他『方便』，不違『實』道而化物故。二、『心得增長』者，即所增長『心』。化他『受行』，他『心』『增長』；化他成自，自『心』『增長』。」 [↑](#footnote-ref-163)
164. 《華嚴經探玄記》卷11〈22 十地品〉(大正35，308a16-19)：「初至第六，於一行中修一切，故名為廣；二、第七地中，一切行中修一切，故名大。三、第八已去，念念任運深入無量佛境，故名無量。」 [↑](#footnote-ref-164)
165. 《華嚴經探玄記》卷11〈22 十地品〉(大正35，308a23-26)：「巧相集成一攝一切，要由六相方得顯示。何故《論》中同相、異相，此名有相、無相者，以於別類各帶於總，名有是同；然各互無名無，是異故不相違。」 [↑](#footnote-ref-165)
166. 《大方廣佛華嚴經疏》卷34〈26 十地品〉(大正35，763a17-b16)：「第五、成熟眾生願。成熟亦名『教化』。就行相中，文分二別：初明所化『眾生』；教『如是等』下，彰化所為。今初，初句為總；『有色』下，別。別有六種差別：『一、麁細差別，此明報相。下二界，有色為麁，無色界為細。於有色中，有想天為麁，無想天為細。就無色中，非有想為細，謂第四空；非無想為麁，謂下三天。』此經文略。《論經》云『非無想、非想非非想』，謂『非無想』是『麁』，餘即是『細』。二、『卵生』下，『生依止差別』，為『報』之所依託故；餘三可『依』。『化生依何依業染生故。』然四『生』攝盡『六趣』，而通、局有異。『化生』通『六趣』，『胎生』不通地獄、諸天，『濕』、『卵』唯局人、畜。又以『六趣』不攝中有『化生』故，寬、陜有異。餘如別章。三、『三界所繫，名淨不淨處差別』。欲界『不淨』，上二界淨。就果以明，故名為『處』；就因以說，故名為『繫』。四、『入於六趣，是苦樂差別；受種種身故，亦名受生差別』。『麁』『相』而說，三塗為『苦』，上天為『樂』，人及修羅兼於『苦』、『樂』。五、『一切生處，是自業差別』，此以因釋果。由『業』異故，『生處』不同，謂於一『趣』中有多不同，如於人中有中有邊，貴、賤家異等故。六、『名色所攝，是自體差別』。有『體』唯『名』，謂『無色』界，彼『處』『有色』，非『業』果故；有『體』唯『色』，謂『無想天』，彼所有『想』，不可知故。有『體』具二，謂除前二。二、化所為中，初句結前生後；『令入』已下，別明所為。所為有三：『一、為未信入者，令信入佛法。二、已信入者，令其離惡為涅槃因。』『世間趣』者，謂『業』、惑、苦。『三、令修菩提道』，『道』通『因』、果。」 [↑](#footnote-ref-166)
167. 《華嚴經探玄記》卷11〈22 十地品〉(大正35，308b9-22)：「生依止者，是報之所託。四生差別，作三門：一、明通局，二、顯寬狹，三、釋文。初中，『化生』於五趣中二全，謂地獄及天，餘三少分，如劫初時，人畜及鬼一切化生，餘時通別故。『胎』於三趣少分，謂人、畜、鬼，餘皆無故。『卵、濕』於二趣少分，謂人、畜，餘悉無故。人中濕生，如頂生王等；卵生，如毘舍佉母生肉卵出三十二子等。二、寬狹者，以四生望五趣，四生寬五趣狹。《雜心》云：『為生攝趣，為趣攝生。』《論》自釋言：『生攝趣，非趣攝生。』何者四生，五趣不攝？《論》言：『中陰是化生，五趣不收。』此四約所依處，受生名依止，如餘。三、依胎、依卵、依濕，化生依何？《論》釋：『依業』。餘三豈不依業釋？化生業勝，不依外緣。」 [↑](#footnote-ref-167)
168. 《華嚴經探玄記》卷11〈22 十地品〉(大正35，308b22-23)：「三、上界淨，欲界不淨。」 [↑](#footnote-ref-168)
169. 《華嚴經探玄記》卷11〈22 十地品〉(大正35，308b23-24)：「四、種種身者，受報別也，謂下三塗苦，上天為樂，人及修羅通於苦樂。」 [↑](#footnote-ref-169)
170. 《華嚴經探玄記》卷11〈22 十地品〉(大正35，308b24-25)：「五、以自業是受生所依，故云生處也。」 [↑](#footnote-ref-170)
171. 《華嚴經探玄記》卷11〈22 十地品〉(大正35，308b25-28)：「六、以名色為報，自報體故。四蘊為名，色蘊為色。以色形可覩，當相說之；餘四是心心法，冥漠非名，不辨故，說為名。」 [↑](#footnote-ref-171)
172. 《大方廣佛華嚴經疏》卷34〈26 十地品〉(大正35，763b16-c13)：「第六、承事願，願往諸佛土，常見諸佛，恒敬事、聽受故。《瑜伽》云『願於一切世界中示現』，意明化生。今經但云『知見』者，『知』生、佛住處故。就行相中，分二：初明所知，後辨能知。前中初句為總；『廣、大』下，別。別有三種相：『一、一切相，二、真實義相，三、無量相。』今初，『界』『相』不同，故云『一切』。於中又三：初、明分量，謂小、中、大千如次為『廣』、『大』、『無量』。二、『麁細』者，明體質『麁』妙，謂應、報等殊。論云『細者隨何等世界？意識身故。麁者隨何等世界？意識色身故』者，謂『隨』能依『色』、心『麁細』、『世界』『麁細』。『麁』者，云『色』。三、『亂住』下，安立不同。『亂』，則不依行伍；『倒』，即覆剎；『正』即仰剎。『若入，若行，若去』，論無此文。文含二意：一、成前安立，謂前三類『世界』，道路往來；二者、順後。『入』，即攝他『入』已；『去』，即為他所攝；『行』，即往來不住。故『如帝網』，正喻於此。二、『如帝網差別』，即『真實義相』。土土同體，不守自性，互相涉『入』，如彼『帝』珠，故名『真實』。論云『如業幻作故』者，轉以喻顯。如世『幻』者，火處見水，大處見小等。『業』所作土，亦同於『幻』。故得涉『入』，重重無盡。三、『十方』下，『無量相』，謂前二『相』周遍『十方』。又上說不盡，故結云『無量』。《大菩薩藏經》說：虛空中世界，重數，多於大千所有微塵，但由業異，不相障礙。一處重重尚爾，況復橫周！第二、『智皆明了』下，辨其能知。若『真實義相』，唯『智』能知；餘『一切相』，可『現』眼『見』。」 [↑](#footnote-ref-172)
173. 《華嚴經探玄記》卷11〈22 十地品〉(大正35，308c11-15)：「論云：『隨何等世界意識身』者，意識是心，身色，色心麁故，世界亦麁；其細亦爾。又如《法華》中，天人見劫盡者是麁也，我此土常安隱者細也。四、依住分別：正住者是仰世界；倒住者是覆世界，如蜂窠等。」 [↑](#footnote-ref-173)
174. 帝網＝麁細【宮】。（大正26，139d，n.4） [↑](#footnote-ref-174)
175. 《華嚴經探玄記》卷11〈22 十地品〉(大正35，308c18-26)：「二、真實義相者，如帝釋妙勝殿上有寶珠為網，天珠明淨，一珠中現一切珠，一切珠亦爾，互無障礙；世界亦然，於一處中有多世界，多世界塵中復有多界，如是重重無障無礙。「如幻業作故」者，轉喻顯之，如世幻士作幻業用，令於水處見火，火處見水，小處見大，皆無障礙；此亦如是，世界實爾，故名真實。此是如理智中如量境界，故云唯智能知也。」 [↑](#footnote-ref-175)
176. 〔生〕－【知】。（大正26，139d，n.5） [↑](#footnote-ref-176)
177. 《大方廣佛華嚴經疏》卷34〈26 十地品〉(大正35，763c13- 764a4)：「第七淨土願，願清淨自土安立正法，及能修行眾生故。於行相中總有七淨：一、**同體淨**，以同法性故，令一多互相即入。二、『無量佛土普皆清淨』者，即**自在淨**，如摩尼珠美惡斯現淨穢圓通，故云普皆清淨。三、『光明眾具以為莊嚴』者，名**莊嚴淨**，即相淨也。四、『離一切下』明**受用淨**，謂受用此土離過成德故，初句成斷德，後句成行德，如受用香飯身諸惑滅入正位等。五、『無量智慧』下，**住處眾生淨**，謂具德人居，今略語智慧。六、『普入』下，**因淨**，淨因有二：一者、生因，謂施戒等，如《淨名》說；二者、依因，此復有二，一、鏡智淨識為土所依，二、後智通慧為依，如初第十地入佛國土體性三昧現淨土等，此二皆是諸佛境界。七、『隨眾生』下，**果淨**，因既有二，果亦二種：一、所生果，即前相淨；二、所示現果，即臨機示現，今依此義。上七淨中，前四當相明土，次一就人顯勝，後二舉因顯果；就前四中初二土體，第三土相，後一土用，就土體中初彰體同，後明體淨故有七淨，淨土義周。」 [↑](#footnote-ref-177)
178. 《華嚴經探玄記》卷11〈22 十地品〉(大正35，309a4-10)：「體中同體有二義：一、同以法性為體，是故鎔融相入無礙。二、一以多為體，多以一為體，故名同體。是故《論經》無『入』字，明『即是』，故不言入也。問：與前帝網何別？答：前是世界海，約緣起通染淨，互相變現。今是國土海，就理實言，一本來是多，多本來是一，亦非彼此相涉等。」 [↑](#footnote-ref-178)
179. 《華嚴經探玄記》卷11〈22 十地品〉(大正35，309a10-14)：「二、具德莊嚴有三：一、神通莊嚴，謂神變自在，或大小相容，或能起化宣說法故。二、光明莊嚴，常放光明照除黑闇，破無明故。三、寶相莊嚴，眾寶集成，具勝德故。略具此三，故云無量莊嚴。」 [↑](#footnote-ref-179)
180. 《華嚴經探玄記》卷11〈22 十地品〉(大正35，309a15-17)：「三、受用淨，謂受用此土。一、令成斷德，煩惱永盡，故云『離諸垢穢』。二、令成行德，淨妙行成，故云『具足清淨』。」 [↑](#footnote-ref-180)
181. 《華嚴經探玄記》卷11〈22 十地品〉(大正35，309a17-18)：「四、住處眾生淨，諸大菩薩悉具勝智，充滿其國，故名淨。」 [↑](#footnote-ref-181)
182. 《華嚴經探玄記》卷11〈22 十地品〉(大正35，309a18-23)：「五、因淨土。因有二：一、生因，謂修施、戒等因，當得淨土果，如《維摩經》說。二、依因，此亦二種：一、以鏡智淨識為土所依，二、後智通慧為依，如下第十地入佛國體性三昧現淨土，今依此義故云常有等。」 [↑](#footnote-ref-182)
183. 《華嚴經探玄記》卷11〈22 十地品〉(大正35，309a23-25)：「六、果淨。果有二種：一、因所生果；二、示現果，謂果德自在臨機示現，今依此義，故云『隨眾生心等』。」 [↑](#footnote-ref-183)
184. 《大方廣佛華嚴經疏》卷34〈26 十地品〉(大正35，764a4-20)：「第八不離願，願於一切生處，恒不離佛菩薩。得同意行故，亦名心行願，願不離一乘故，故論云：『第八大願不念餘乘故』，行相中有十二句，初總後結中十別明菩薩行：今初、同志一乘，同修萬行故；次、『無有怨嫉』下別，於中前五修行同，後五德用同，前中初二自分二嚴，一、福善同集，二、智觀齊均，後常共下三句勝進。於中初一攝法方便，謂聚集解脫論佛法故，後二依法起行，初一利他故，隨意現身也；後一自利，謂忘緣照境不由他教，云任自心，智契法身名知佛境，威力外用智慧內明，則兼報化分齊境也。後五德用中，一明通體，如意所成無能退屈，餘四通業，於中前三如意通業，一、本身往餘世界，二、現多異身於一切佛會，三、示同類生名一切生處，後一法智通業；三、修菩薩行一句，總結上十。」 [↑](#footnote-ref-184)
185. 《華嚴經探玄記》卷11〈22 十地品〉(大正35，309a27-28)：「釋『同心同行』，謂此願與一切菩薩也。『同心』是見理同，願與『同行』是學行同。」 [↑](#footnote-ref-185)
186. 《華嚴經探玄記》卷11〈22 十地品〉(大正35，309b3-4)：「初者起行同修，名『共集善根』；情無乖異，名『無怨嫉』。」 [↑](#footnote-ref-186)
187. 《華嚴經探玄記》卷11〈22 十地品〉(大正35，309b4-7)：「二、與諸菩薩所證真如，同一味故，名同一境。能證智心亦不異故，名為和合。《論》名『住寂』者，所證同也；『等觀』者，能證同也。」 [↑](#footnote-ref-187)
188. 《華嚴經探玄記》卷11〈22 十地品〉(大正35，309b11-14)：「五、自利行有二義：一、解於佛果，不由他教，故云『於自心中』等。二、解知佛境、菩提、通慧等法，竝唯自心，非心外有，於中神力外用，智力內照。」 [↑](#footnote-ref-188)
189. 《華嚴經探玄記》卷11〈22 十地品〉(大正35，309b15-16)：「神通上進不退，所作稱心而成，名常得隨意神通。」 [↑](#footnote-ref-189)
190. 《華嚴經探玄記》卷11〈22 十地品〉(大正35，309b17-19)：「七、一身遊多剎，八、多身多處現，九、得種類俱生身，十、成就實智，通達甚深不思之法。」 [↑](#footnote-ref-190)
191. 《大方廣佛華嚴經疏》卷34〈26 十地品〉(大正35，764a20-b7)：「第九利益願，願於一切時恒作利益眾生事，無有空過故，亦名三業不空。《瑜伽》云：願所有一切無倒加行，皆不唐捐。行相中二，先總明，謂乘念不退，圓滿教輪三業皆益，又三業皆不唐捐，即是不退，摧障圓德所以名輪，後『若暫』下，別顯有二不空：一、作業必定不空，三業能安樂故，謂見身行行，知佛法真實故云，必定聞口說法能生智慧，念意實德諸惑不生，此從增勝故，說三業成益不同，實則互有；二、『得如大藥』下，利益不空，二喻皆喻拔苦故。一切眾生有二種苦：一、種種諸苦，謂逼迫等，藥樹王身以為能治；二、貧窮苦，如意寶身以為能拔，種種義兼身心若麁若細，貧窮通於世財、法財，論主對前安樂，此為利益，故作此釋，實則前喻喻三業捨惡離苦，後喻喻三業進善得樂也。」 [↑](#footnote-ref-191)
192. 《大方廣佛華嚴經疏》卷34〈26 十地品〉(大正35，764b7- 765a2)：「第十成正覺願，願與一切眾生同時得無上菩提，恒作佛事故。文四同前，而論總顯願相云，第十大願『起大乘行』者，是果乘故，雖得佛道不捨菩薩利益，名起大行故，就行相中分為二別：初成菩提體，願自運已圓，後『**不離**』下，菩提作業，即運他不息。今初，菩提亦是總相，一切世界即得菩提處，謂遍於十方同類異類一切諸剎，真則稱性，應則隨機，故無不在；後菩提作業中有七種業：

     一、從不離至入涅槃，是示正覺業，一切毛端是成佛處，上來平漫遍於十方云一切世界，今明遍法界中一一毛端極小量處，皆於其中八相成道，以彼皆有可化眾生故，故〈離世間品〉云，於一毛端量處有多眾生，況於法界，然復不離一毛端處，而於一切毛端處示現，則不動而遍，一多自在；

     二、『**得佛境界**』下，說實諦業，謂說四真諦令悟實故，初明能說，謂智慧力，力兼二義謂神通力，論經具之，此二力用唯是佛境；後顯力用，以神通力念念成佛，以智慧力隨樂為說，令得寂滅。是說之益，謂能斷集修道，則得苦滅證於滅理，論釋成佛，云除諸難處彼彼勝處生者，以佛生處必非五難處，亦無佛前後難故，云除諸難處；

     三、『**以一三菩提**』下，證教化業，以一極無二之菩提，契差別之性淨涅槃，則不復更滅，說此證法令物生信，名教化業；

     四、『**以一音**』下，種種說法業，一音稱機故；

     五、『**示入**』下，不斷佛種業，涅槃常住動寂無二，雙林應盡增物戀情，故云示入，既非永滅常作佛事故，佛種不斷此亦得果不捨因也；

     六、『**示大智**』下，明法輪復住業，大智慧地唯一事實，即是佛智能生萬物，終歸於此，故名為地，示物同歸，而智慧門隨機萬差，名安立一切，前即涅槃能建大事，此即於一佛乘分別說三，對實施權故名復住；

     七、『**以法智**』下，自在業，於中初顯自在所依，所謂三通：**法智通**者，觀一切法無性相故；**神足通**者，自身現生住滅修短，隨心自在故；**幻通**者，轉變外事無不隨意，故此後二通，但內外為異，由法智通見理捨相，故不住世間；由後二通有自在事用故，不住涅槃成無住道。又依《智論》說有四通，前三同前，四以聖自在種種變化通，謂十八變三輪化等取此，則『**自在**』下，當第四通。

     上來別顯十願竟，第三『**佛子**』下總結十願，不異前標；第四『**以此**』下，明攝眷屬，若觀經文似此十之類有於百萬等，依論釋云：此十大願，一一願中有百千萬阿僧祇大願以為眷屬，則此十願攝無不盡，如成正覺願，則攝藥師十二上願；如淨土願，則攝彌陀四十八願等，故此經他經，所有諸願不出此十，非唯攝願，亦攝一切菩提分法，如第七地辨。」 [↑](#footnote-ref-192)
193. 輪＝論【知】。（大正26，140d，n.1） [↑](#footnote-ref-193)
194. 〔一〕－【知】。（大正26，140d，n.2） [↑](#footnote-ref-194)
195. 一三菩提：ekābhisaṃboddhi. 一現等覺。（《新国訳大蔵経．十地経論 I》，p.185，n.9） [↑](#footnote-ref-195)
196. 《華嚴經探玄記》卷11〈22 十地品〉(大正35，309c21- 310a1)：「四、種種說法業：謂以一音異解者，釋有二義：一、約實，謂就真為一，機感為異，如一真身應物現異。二、就應復有二：一、約類，或為天眾現一天音，能令餘類各別得解，對人亦爾，餘類皆然故，經言：『一音說法，眾生隨類各得解』。二、約法，或為眾生說『施』一音，亦令餘人解『戒、定』等，如是一切故，經云：『一音說法，眾生各各隨所解也。』隨機異解，各得成益故，云以一音乃至歡喜。」 [↑](#footnote-ref-196)
197. 〔佛〕－【宋】【元】【明】【宮】。（大正26，140d，n.3） [↑](#footnote-ref-197)
198. 《華嚴經探玄記》卷11〈22 十地品〉(大正35，310a3-6)：「六、法輪復住業：謂大聖滅後，令法久住，示佛智地，理、行、果法，修多羅等。顯其教法，軌則不失。明住持如本，名為復住。」 [↑](#footnote-ref-198)
199. 住＝者【元】。（大正26，140d，n.4） [↑](#footnote-ref-199)
200. （幻）＋不【宋】【元】【明】【宮】。（大正26，141d，n.1） [↑](#footnote-ref-200)
201. 願＋（以為眷屬故。如經「諸佛子！菩薩如是安住菩薩歡喜地，發諸大願，起如是大方便，如是大行，以十願門為首，生如是等，滿足十百千萬阿僧祇大願）五十六字【明】。（大正26，141d，n.2） [↑](#footnote-ref-201)
202. 〔行〕－【知】。（大正26，141d，n.3） [↑](#footnote-ref-202)
203. 入＝八【宮】。（大正26，141d，n.4） [↑](#footnote-ref-203)
204. 三種的三轉：三種轉的盡，世間轉、法轉、智轉的盡。複註「其中，世間轉是最初的三法（眾生界盡、世界盡、虛空界盡）。法轉是中間的諸（法界盡、涅槃盡、佛出世界盡）。智轉是最後的諸（如來智界盡、心緣界盡、佛境界智入界盡）」。（《新国訳大蔵経．十地経論 I》，p.189，n.20） [↑](#footnote-ref-204)
205. （1）《華嚴經探玄記》卷11〈22 十地品〉(大正35，310a20-24)：「眾生、世界、空界、心所緣，此四是世間轉；法界、涅槃、起智，此三是法轉；佛出世及佛智慧，此二是智轉。又釋：心所緣亦是智攝，以是染智故，是故《論》云：『略說三種三轉示現各三』。是故第十句略攝前九。」

     （2）《大方廣佛華嚴經疏》卷34〈26 十地品〉(大正35，765a14-27)：「一、眾生於何處住？所謂世界故。二、世界依何？謂盡虛空界故。三、說何法化？謂法界故。四、隨所化生安置何處？謂涅槃故。五、涅槃何用？謂佛出現故。六、以何方便巧化？如來智故。七、此智何知？謂知心所緣故。八、此心所緣令隨何境？謂佛智所入境故，即是真性。後三轉盡，略攝前九，義含總別。云何攝九？謂世間轉攝前眾生界、世界、虛空界；其法轉攝前法界、涅槃界、佛出現界；其智轉者，攝前如來智。下三界而言轉者，世法及智展轉攝前無窮盡故，轉亦是無盡義耳。又十中前四，為四種無量界，後六皆調伏方便無量界。十皆云盡者，無斷盡故。」 [↑](#footnote-ref-205)
206. 此十盡句增上力：菩提流支譯為「句」的用語，藏譯為「根據（依處）」。梵語pada 有這兩種意義，但此處恐怕用藏譯較妥當。「此諸盡依處的增上力」之意。（《新国訳大蔵経．十地経論 I》，p.189，n.21） [↑](#footnote-ref-206)
207. 《華嚴經探玄記》卷11〈22 十地品〉(大正35，311a29-b2)：「十力降魔怨，無畏伏外道，不共過二乘故。此三句合為一，皆悉不為魔等所壞，故云不可壞。」 [↑](#footnote-ref-207)
208. 雜染＝離深【宋】【元】【明】。（大正26，141d，n.5） [↑](#footnote-ref-208)
209. 不離深：原本是「不雜染」，依宋本、元本、明本改為「不離深」。藏譯為「智無區別且甚深」，複註「以彼（無中無邊、如來境界）為境界（認識對象）之智，從境界這點來看，是指無中無邊。正是所謂「是智無區別」，由於空性是一味性故，因此彼（無中無邊、如來境界）以外的所緣，不能成為與彼不同的法。（《新国訳大蔵経．十地経論 I》，p.191，n.13） [↑](#footnote-ref-209)
210. 〔得〕－【宋】【元】【明】【宮】【知】。（大正26，141d，n.6） [↑](#footnote-ref-210)
211. 《華嚴經探玄記》卷11〈22 十地品〉(大正35，311b25-c9)：「十中，初一、總，謂超情曰『深』，深極名『甚』；別中，一、離妄計實，有所取之相，故云離相，此約遮顯。二、真理體寂名為法定，恒沙德義寂名義定，故云『寂滅』。三、無二我，故云『空』。四、無根境等，故云『無相』。五、離取捨願求，故云『無作』。若約治障，《論》中『分別』者，即是妄想能取心也；『相』者，即是名相所取相也；『取捨』者，即是妄心於妄境，順處願取，違處願捨。對治此三，如次三句應知故。……六、性淨不雜，故云『無染』。七、生德無窮，故云『無量』。八、俱益自他，故云『廣大』。九、多劫方證佛果堅固，故云『難壞』。」 [↑](#footnote-ref-211)
212. 離妄計實有故，〔離〕妄計正取故：「［離］增益之物及被增益（視為實體）之物故」之意。複註「若是這樣的話，依據此，三性被說示，所謂「增益之物」因為是敘述分別的心心所，所以是依他起［性］。「被增益［之物］」由於是說明被分別之事，所以是遍計所執［性］。藉由「物的法性」，圓成實［性］也被說示。」（《新国訳大蔵経．十地経論 I》，p.192，n.6） [↑](#footnote-ref-212)
213. 分別：複註「此中，在分別的點上說是分別、是依他起性。這是空解脫門所對治的，於有二（能取、所取）的分別之情況，其（空解脫門）不生之故。」（《新国訳大蔵経．十地経論 I》，p.193，n.14） [↑](#footnote-ref-213)
214. 相：nimitta. 複註「『相』是指男女等而被增益的遍計所執性，是『無相』所對治。」（《新国訳大蔵経．十地経論 I》，p.193，n.15） [↑](#footnote-ref-214)
215. 取捨願：向於具足和捨離之願。複註「『具足和捨離』是依於小乘的般涅槃，因為具足三界而捨離。向於彼之『願』是『無願』所對治。」（《新国訳大蔵経．十地経論 I》，p.193，n.16） [↑](#footnote-ref-215)
216. 利他＝他利【宋】【元】【明】【宮】。（大正26，141d，n.7） [↑](#footnote-ref-216)
217. 吹＝欲【宋】【元】【明】【宮】。（大正26，142d，n.1） [↑](#footnote-ref-217)
218. 《華嚴經探玄記》卷11〈22 十地品〉(大正35，312a15-26)：「以識支亦是所引，亦是能引，今取能引，以彼能持惑業種子，令四流不斷，染諸善業，悉成有流。四流者，謂：欲界中一切煩惱，除見及無明，名為欲流；色、無色界一切煩惱，除見及無明，名有流；三界無明，名無明流；三界見，名見流。流者，是流注不斷義。心、意、識名，有通有別，別言：本識集起名心，末那審思為意，餘六了別為識；通則俱有可知。言起種子者，有二義：一、隨流造業，熏在本識，名起彼種。二、由無明、行能引識中五果種子，令隨業生，名起種子。今取後義故云起也。」 [↑](#footnote-ref-218)
219. 法、義、妄計：藏譯為「物（artha）的法性（dharmatā）」、「增益（samāropa）之物（artha）」、「被增益之物（adhyāropita）」。複註「有已被無明黑暗覆蔽之眼的第一見，是相對於圓成實性的空性而起的。第二［見］是相對於根據〈我們就是這樣〉等的慢而分別的心心所［而起］。第三［的見］是外事的金等，對於被增益的事物［而起］，第三的見是從種種生起的渴愛［而起］的」。（《新国訳大蔵経．十地経論 I》，p.196，n.1） [↑](#footnote-ref-219)
220. 《華嚴經探玄記》卷11〈22 十地品〉(大正35，311c20-26)：「初是無明住地，迷覆法體，障其慧眼，《論》名『蔽意』，故云無明癡等。次二，慢、愛由癡，迷覆因果之義，妄計內外：初一、於內執我，自高陵物名為憍慢，建我如幢，恒起名常，故云常立等；後一、於外貪取，愛網自纏，故云墮在等。又上三句：初一、癡使，二、慢使，三、愛使。」 [↑](#footnote-ref-220)
221. 嫉＝妬【宮】【知】。（大正26，142d，n.2） [↑](#footnote-ref-221)
222. 妬＝嫉【宮】【知】。（大正26，142d，n.3） [↑](#footnote-ref-222)
223. 《華嚴經探玄記》卷11〈22 十地品〉(大正35，311c26-312a4)：「一、於可得處，詐善外相，生諂曲過。二、於不可得處，情忌在內，生嫉妬過。又妬他內報，嫉他外財。由此生生卑賤鄙陋，是妬心為因；資生不足，嫉心為因，此釋《經》中『而作後身生處因緣』也，此《經》名慳嫉者，於已得生『慳』，可得生『諂』，不得生『嫉』。又由慳自財故，資生不足；由嫉他身故，身形賤陋。」 [↑](#footnote-ref-223)
224. 受＝愛【宋】【元】【明】【宮】。（大正26，142d，n.4） [↑](#footnote-ref-224)
225. 《大方廣佛華嚴經疏》卷34〈26 十地品〉(大正35，767a4-11)：「由於三毒，故云貪恚愚癡三毒緣於三受。故《論》云：『受諸受時，愛、憎、彼二，顛倒境界故。』謂樂受生愛，苦受生瞋，癡從中容故云彼二，顛倒之言通於上三，皆由無違順中妄謂有故。然愚癡、無明行相何別？『愚』即遲鈍，多所封著；『癡』者迷闇，不別是非──皆對現境不緣三世。緣三世境而不了達，乃名無明，不見未來發現業故。通義可知。」 [↑](#footnote-ref-225)
226. 《華嚴經探玄記》卷11〈22 十地品〉(大正35，312a9-12)：「煩惱如風，思心如火，煩惱動心如風吹火，此思中始也；常令熾燃思之，終也。《論》云：『於怨恨時互相追念』者，釋嫌恨吹心也；『欲起報惡業』者，釋熾燃也。」 [↑](#footnote-ref-226)
227. 芽＝牙【宋】【宮】【知】下同。（大正26，142d，n.5） [↑](#footnote-ref-227)
228. 〔已〕－【知】。（大正26，142d，n.6） [↑](#footnote-ref-228)
229. 《華嚴經探玄記》卷11〈22 十地品〉(大正35，312a27-b14)：「自相等者，釋有二門：一、約分位，二、約隨義。分位者：自相者，謂明現在因緣體狀故；同相者，謂未來因緣同現在故。理實現在亦有生者[1]等，未來亦有識、名色等，今約分位、分相，故立二相。三、顛倒相者，顯緣體實空，顯執有是倒。二、約隨義者：一、約從因生微細行相，是緣起自相。二、約果相顯彰，緣起過患遍通果位，故云同相。猶如色法，礙為自相，苦無常等為其共相。共猶同也，此亦如是，從生名色牙即生義，次第乃至有彼老死，過患同故。三、緣實無我，妄取為倒。」 [1]者＝老【甲】。 [↑](#footnote-ref-229)
230. 三＝二【宮】。（大正26，142d，n.7） [↑](#footnote-ref-230)
231. 《大方廣佛華嚴經疏》卷34〈26 十地品〉(大正35，768a7-14)：「四、如草下，以彼外事喻，釋無知覺等。以諸眾生現見有於動止語言，云何說言無知覺等？故以外物動、不動事，示無知覺。草木則動，石壁不動，皆無知覺故，內動止豈當有之？《淨名》云：『是身無知，如草木瓦礫。』言亦如影像者，顯從緣有，似而非真，即雙喻二諦。若準《論經》無影像喻，而有如響，可喻言聲而無知覺。」 [↑](#footnote-ref-231)
232. 《大方廣佛華嚴經疏》卷34〈26 十地品〉(大正35，768a15-16)：「妄苦本空，得而不覺；真樂本有，失而不知。而遠樂就苦，名彼二顛倒。」 [↑](#footnote-ref-232)
233. 慈＋（悲）【宋】【元】【明】【宮】。（大正26，142d，n.8） [↑](#footnote-ref-233)
234. 悲慈＝慈悲【宋】【元】【明】【宮】。（大正26，142d，n.9） [↑](#footnote-ref-234)
235. 智＝法【知】。（大正26，142d，n.10） [↑](#footnote-ref-235)
236. 珂＝軻【知】。（大正26，142d，n.11） [↑](#footnote-ref-236)
237. 車＝[王\*車]【知】。（大正26，142d，n.12） [↑](#footnote-ref-237)
238. 馬＝瑪【元】【知】，＝碼【明】。（大正26，142d，n.16） [↑](#footnote-ref-238)
239. 支＝肢【宋】【元】【明】【宮】。（大正26，142d，n.14） [↑](#footnote-ref-239)
240. 貪＝悋【宋】【元】【明】【宮】。（大正26，142d，n.15） [↑](#footnote-ref-240)
241. 二種：藏譯為「三種」，於「所用」、「貯積」之前加上「應被流通之物」（複註亦同）。因為「應被流通之物」是指經文的「財」，所以藏譯較為妥當。（《新国訳大蔵経．十地経論 I》，p.201，n.7） [↑](#footnote-ref-241)
242. 所用：應被享用之物。指經文的「穀」。（《新国訳大蔵経．十地経論 I》，p.201，n.8） [↑](#footnote-ref-242)
243. 貯積：應被放置之物。指經文的「庫藏」（《新国訳大蔵経．十地経論 I》，p.201，n.9） [↑](#footnote-ref-243)
244. 落＝洛【知】。（大正26，142d，n.17） [↑](#footnote-ref-244)
245. 感＝成【明】。（大正26，143d，n.1） [↑](#footnote-ref-245)
246. 生＝已【元】【明】。（大正26，143d，n.2） [↑](#footnote-ref-246)
247. 論：複註為《大乘莊嚴經論》。見補註。（《新国訳大蔵経．十地経論 I》，p.202，n.7） [↑](#footnote-ref-247)
248. 《大方廣佛華嚴經疏》卷34〈26 十地品〉(大正35，768b8-11)：「言隨應者，隨機所應，宜以何法。隨力者，隨己智力所能，隨他智力所堪。隨其所習者，約機現作。《論》釋『隨宜』言『如論說』者，即《瑜伽》〈菩薩地菩提分品〉也。」 [↑](#footnote-ref-248)
249. 《大方廣佛華嚴經疏》卷34〈26 十地品〉(大正35，768b12-18)：「時有三種：一者、念時，如是時中宜修定等，剎那不間故。二、日夜時，晝則存心，初、中、後夜皆勿廢故。三、所作得必不斷時，此即智量，謂量力所能亦愛亦策，勿令過分後休廢故。以此三時，修前八科二利之行。煩惱睡蛇晝夜不雜，為慚愧服而自莊嚴。」 [↑](#footnote-ref-249)
250. 《華嚴經探玄記》卷11〈22 十地品〉(大正35，313a20-23)：「《論》名『堅固力』，謂是精進於上八行遍能策進，故云如是功德，即信等也。然精懃有二：一、自分成，處無退捨；二、勝進分中，修不息堅。心辨此名堪受力。」 [↑](#footnote-ref-250)
251. 及＝故【宋】【元】【明】【宮】。（大正26，143d，n.3） [↑](#footnote-ref-251)
252. 悲慈＝慈悲【宋】【元】【明】【宮】。（大正26，142d，n.9） [↑](#footnote-ref-252)
253. 著＝善【知】。（大正26，143d，n.4） [↑](#footnote-ref-253)
254. 止＝上【元】【明】。（大正26，143d，n.5） [↑](#footnote-ref-254)
255. 依＝有【宋】【元】【明】【宮】【知】。（大正26，143d，n.6） [↑](#footnote-ref-255)
256. 三＝二【宮】。（大正26，143d，n.7） [↑](#footnote-ref-256)
257. 是＝得【宋】【元】【明】【宮】。（大正26，143d，n.8） [↑](#footnote-ref-257)
258. 《大方廣佛華嚴經疏》卷34〈26 十地品〉(大正35，768b24-c2)：「然安住地分有三十句，亦明信、慈悲等，與此何異？《論》云：『前是清淨地法，今盡是障地淨法』者，前句文略，若具應云：『前是清淨此地法，以局初地故。』『今盡是障地淨法』者，謂不局初地，故云『盡是』，盡淨諸地障故。故《經》云：『淨諸地法』。《瑜伽》亦云：『此十種法於一切地，能淨修治故。』下諸地中皆云信等，皆轉淨等。」 [↑](#footnote-ref-258)
259. 鍊＝練【宋】【元】【宮】。（大正26，143d，n.9） [↑](#footnote-ref-259)
260. 《大方廣佛華嚴經疏》卷34〈26 十地品〉(大正35，769a2-6)：「總中，以大願力是見佛，因力兼神力故。《瑜伽》〈住品〉有二因見佛：一、願，二、力。《論經》具二。《論》云：『以勝通力見色身佛，以正願力見法身佛。』《瑜伽》正願得生受用土中，常得見佛，今云法身即功德法身。」 [↑](#footnote-ref-260)
261. 《大方廣佛華嚴經疏》卷34〈26 十地品〉(大正35，769a7-11)：「『見多百佛等』者，《論》云：『方便善巧示現多佛故』。此善巧有二：一、不直云無量，而巧歷百千等數，為方便顯多。二、言多百者，是多箇百，多千等亦然，是為一數之中已攝於多，故名善巧。」 [↑](#footnote-ref-261)
262. 供＝共【宮】【知】。（大正26，143d，n.10） [↑](#footnote-ref-262)
263. 《華嚴經探玄記》卷11〈22 十地品〉(大正35，314b22-c4)：「於中相貌者，謂立障、立治，階別十地以為地相，以對地體說為相耳。言『行』者，《論》中名『得』，即是出世無分別智證得所證真如。言『果』者，依因本智力得有後得智，然此後得通緣俗，故名世間；無分別智故，亦是出世，是故《論》名『世出世智』。又此三中，初是無間道，與惑相翻；二是解脫道，證彼無為；三是勝進道，後智進修。何故不說加行者？以地前加行，非地攝故；地上加行，勝進收故，此三竝是諸地所修。言『成地法』者，信等十行是諸地所行，能成滿地故，須問此二種法也。」 [↑](#footnote-ref-263)
264. 〔地〕－【知】。（大正26，144d，n.1） [↑](#footnote-ref-264)
265. 入＝八【宮】。（大正26，144d，n.2） [↑](#footnote-ref-265)
266. 《華嚴經探玄記》卷11〈22 十地品〉(大正35，314c6-17)：「一者、初即對治十障故，梁論第十云：『地是對治義』。二、成壞者，攬行成位，集故名成；諸行各住，散故名壞。三、行果者，諸地正證及後得智。四、分別得者，諸地所證法界各別。又分別得相有四種，如《攝論》。五、清淨行者，諸地後得離染行成。六、從一地至一地行者，依前起後，地背捨相。七、處非處者，所斷二執名為非處，所證二空名為住處。八、轉住處者，自地行滿，不滯住故。九、勝進者，勝進趣求後地住故。十、不退者，念念趣後，不退息故。十一、菩薩淨地入如來智者，善知因圓必剋果故。」

     [9]住＝位【甲】。 [↑](#footnote-ref-266)
267. 礙＝閡【宋】【元】【宮】。（大正26，144d，n.3） [↑](#footnote-ref-267)
268. 免＝勉【宮】【知】。（大正26，144d，n.4） [↑](#footnote-ref-268)
269. 《華嚴經探玄記》卷11〈22 十地品〉(大正35，315a4-14)：「第二、喻中亦四：商主喻菩薩，將人喻利他。初問中向於道路行處、宿處皆有利害，竝須問也。二、未發初處下，喻知前問行路，不問宿處；今知宿時，不論行處，文綺互。又前處、此時，文互顯耳。三、能以智下，喻能行，既能善知行處、宿處、行時、宿時各有利害，是以籌量辨諸資具，避害就利，令達所至。凡論導師要具此二故，《論》云：一、不迷道方便，二、資具利益方便，此之謂也，故云乃至正導眾人也。四、得至大城下，喻能到，可知。」 [↑](#footnote-ref-269)
270. 〔障對…故〕十七字－【知】。（大正26，144d，n.5） [↑](#footnote-ref-270)
271. 《大方廣佛華嚴經疏》卷35〈26 十地品〉(大正35，770a23-25)：「今初閻浮王者，即鐵輪王。然《瓔珞》、《仁王》地前四位已配四輪，今在初地方作鐵輪，正明皆寄，不可定執。」 [↑](#footnote-ref-271)
272. 《大方廣佛華嚴經疏》卷35〈26 十地品〉(大正35，770a26-28)：「護法有二：一、護國正法，則賞罰以宜。二、護佛正法，護教理等，興建擯斥。論依初義。」 [↑](#footnote-ref-272)
273. 妬嫉＝嫉妬【知】。（大正26，144d，n.6） [↑](#footnote-ref-273)
274. 《大方廣佛華嚴經疏》卷35〈26 十地品〉(大正35，770b3-5)：「謂利他事中迴向菩提故，成大恭敬事不生分別故，除諸妄想，順理合體，故云『不離』。」 [↑](#footnote-ref-274)
275. 導＝道【知】。（大正26，144d，n.7） [↑](#footnote-ref-275)
276. 師＝帥【宮】。（大正26，144d，n.8） [↑](#footnote-ref-276)
277. 〔念〕－【宋】【元】【明】【宮】。（大正26，144d，n.9） [↑](#footnote-ref-277)
278. 〔事〕－【宋】【元】【明】【宮】。（大正26，144d，n.10） [↑](#footnote-ref-278)
279. 《華嚴經探玄記》卷11〈22 十地品〉(大正35，315b8-10)：「次一、名同法念，念諸同行菩薩故，此一兩向用，以經中略無念僧故。」 [↑](#footnote-ref-279)
280. 《華嚴經探玄記》卷11〈22 十地品〉(大正35，315b10-12)：「念自他行，是所行道也。『自體』是波羅蜜也，『轉勝』是十地也。」 [↑](#footnote-ref-280)
281. 境界：在這場合，指布施之際的財物。（《新国訳大蔵経．十地経論 I》，p.215，n.27） [↑](#footnote-ref-281)
282. 作事：（kriyā.）行為。在這場合，指布施。（《新国訳大蔵経．十地経論 I》，p.215，n.27） [↑](#footnote-ref-282)
283. （上）＋首【宋】【元】【明】【宮】。（大正26，145d，n.1） [↑](#footnote-ref-283)
284. 於《阿含》中分別法義正說：於阿含中的內容確定法的理趣之說示。關於「正」即是理趣，見《十地經論》卷一（一二六上）的「六種的正」的補註。（《新国訳大蔵経．十地経論 I》，p.216，n.13）

     ※《十地經論》卷1(大正26，126a3-5)：「於一切智隨順宣說修多羅等法六種正見故，如經：與一切智人智無礙分別法正見故。」

     《大方廣佛華嚴經疏》卷31〈26 十地品〉(大正35，741c3-9)：「六正見者，即是法門。《金剛仙論》云：『一、真實智正見，能知理法；二、行正見，能知行法──此二教旨。三、教正見，能知教法；四、離二邊正見，知前理法不同情取；五、不思議正見，知前行法成德出情；六、根欲性正見，知前教法說隨物心。《瑜伽》六十四，名六種理門，大旨無異。」 [↑](#footnote-ref-284)
285. 《大方廣佛華嚴經疏》卷35〈26 十地品〉(大正35，770b11-21)：「『首』唯是總，謂大菩提，位尊高故。『妙』等唯別，『勝、大』亦總亦別故。首有二種：一、勝首，光明功德故；二、殊勝首，獨無二故。勝亦二種：一、妙，智自在勝故；二、微妙，離一切煩惱自在勝故。殊勝亦二：一、上，無與等故；二、無上，無能過故。後四中，初一約教，謂『導』者，於阿含中分別法義正說故；餘三顯證，『將』者，令他得證義，滅諸煩惱故，此約斷德；後二約智，前因後果，『師』者，教令入正道故，後句以大菩提而教化故。」 [↑](#footnote-ref-285)
286. 〔力〕－【宋】【元】【明】【宮】【知】。（大正26，145d，n.2） [↑](#footnote-ref-286)
287. 〔能〕－【知】。（大正26，145d，n.3） [↑](#footnote-ref-287)
288. 作多＝多作【宋】【元】【明】【宮】。（大正26，145d，n.4） [↑](#footnote-ref-288)
289. 《華嚴經探玄記》卷11〈22 十地品〉(大正35，315b29-c21)：「初、『見百佛』者，謂於十方各見十種他受用身，於彼佛所聽法習智故；又《瑜伽》〈住品〉云：『以淨天眼能於種種諸佛國土見百如來』。二、『知佛力』者，於佛神力所加諸說法菩薩所，聞法習智故；《瑜伽》云：『變化住持、菩薩住持，皆能解了』上二自利行。三、『能動』者，神力遙化，令生信故；後三，身往授道。四、『飛過』者，往至能入故。五、『能照』者，正見彼世界故，又是身光照，普令他見故。六、『能化等』者，正教化故。上四利他行。七、『住壽』者，五種生中，攝取勝生故；《瑜伽》云：『若欲留命，能住百劫』。八、『知過未等』者，為化眾生作離惡為首故，是故說彼過、未善惡業道，用以教化諸眾生也。九、『善入』者，為欲增自智慧故，於蘊、界、處等種種法門能正思惟，簡擇義理。十、『變身等』者，速疾變身以為百故。作多[11]利益者，各百菩薩為眷屬故，以百身起彼利他之行，速益萬眾，故名作多[＊]利益，速疾行故。然初地已上入佛境界，所化無量非局限此，但為寄數別於十地，辨斯百耳，下二地等明千等數，皆准此知。」

     [11]作多＝多作【甲】＊。 [↑](#footnote-ref-289)
290. 《華嚴經探玄記》卷11〈22 十地品〉(大正35，315c22-25)：「若以願力者，內證正願久積成也。自在者，智力作用也。以願自在，諸所示現，過前百數無量無邊，縱百千億那由他劫，計不可知。」 [↑](#footnote-ref-290)
291. 神＝種【宋】【元】【宮】。（大正26，145d，n.5） [↑](#footnote-ref-291)
292. 有＋（五）【知】。（大正26，145d，n.6） [↑](#footnote-ref-292)
293. 加＋（信）【明】。（大正26，145d，n.7） [↑](#footnote-ref-293)