**《十地經論》卷八**

**〈現前地**[[1]](#footnote-1)**第六之八**[[2]](#footnote-2)**〉**

(大正26，167c16-173c12)

上厚下觀院長指導

釋長旭敬編

釋道一修訂

2012/4/25

|  |  |
| --- | --- |
| **經曰** | **論曰** |
| **（陸）第六地現前地** | 如五地中三分差別：勝慢對治、不住道行勝及彼果勝，第六地亦如是。  應知轉勝故，云何勝？  第四地中已說眾生我慢、解法慢對治，第五地中已說身淨分別慢對治，今第六地中說取染淨法分別慢對治，以十平等法故。 |
| **※ 正說分**  **一、地行**  **（一）勝慢對治**  **1、牒前標後**  爾時金剛藏菩薩言：諸佛子，若菩薩已善具足第五地道，欲入第六菩薩地，當以**十平等法**得入第六地。  **2、徵列十心**  何等為十？  一者、**一切法無相平等故**，  二者、一切法無想平等故，  三者、**一切法無生平等故**，  四、**一切法無成平等故**，  五、**一切法寂靜平等故**，  六、**一切法本淨平等故**，  七、**一切法無戲論平等故**，  八、**一切法無取捨平等故**，  九、**一切法如幻夢影響水（168a）中月鏡中像焰化平等故**，  十、**一切[[3]](#footnote-3)法有無不二平等故**。  **3、結其行能**  是菩薩如是觀一切法相，**除垢**故，**隨順**故，**無分別**故，得入第六菩薩現前地，  **4、辨行分齊**  得**明利順忍**，**未得無生法忍**。 | **取染淨法分別慢對治**者，謂**十平等法**。是中「一切法無相」乃至「一切有無不二平等」者[[4]](#footnote-4)，是十二入一切法自性無相平等故。  復次，相分別對治有九種：  一、十二入自相想，如經「**一切法無想平等**」故。  二、念展轉行相，如經「一**切法無生平等**」故。  三、生展轉行相，如經「**一切法無成平等**」故。  四、染相，如經「**一切法寂靜平等**」故。五、淨相，如經「**一切法本淨平等**」故。六、分別相，如經「**一切法無戲論平等**」故。  七、出沒相，如經「**一切法無取捨平等**」故。  八、我非有相，如經「**一切法如幻夢影響水中月鏡中像焰化平等**」故。  九、成壞相，如經「**一切法有無不二平等**」故。  **除垢**者，遠離障垢故。**隨順**者隨順平等[[5]](#footnote-5)真如法故。**無分別**者，不生分別相[[6]](#footnote-6)故。  **明利**者，微細慢對治故。前二地中麁中慢對治故，得軟、中**忍。**  **順**者，隨順無生法忍故。**未得無生法忍**者，此忍順無生法忍，非即無生忍故。  是名取染淨法分別慢對治。 |
| **（二）不住道行勝**  **1、總明心境**  **（1）結前**  **是菩薩如是觀一切法相，隨順得至**。  **（2）正顯**  **A、辨能觀心**  **復以勝大悲為首**故；大悲增上故，令大悲滿足故，  **B、標所觀境**  **觀世間生滅**故。 | 云何**不住道行勝**？  **是菩薩如是觀一切法相，隨順得至**者，  得至不住道行勝故。不住道行勝者，不捨眾生，過去、現在、未來大悲攝勝故，一切所（168b）知法中智淨故，一切種微細因緣集觀故，不住世間、涅槃故，如經「**復以大悲為首」**，  乃至「**觀世間生滅**」故。 |
| **2、別明觀相**  **（1）有支相續門（因緣分次第）**  **A、辨定無我即論名成**  是菩薩觀世間生滅已，作是念：**世間所有受身生處差別**，皆以貪著我故，若離著我，則無世間生處。 | 是中**世間所有受身生處差別**者，五道中所有生死差別，是名世間所有差別。此因緣集有三種觀門應知：**一、成、答、相差別，二、第一義諦差別，三、世諦差別。**[[7]](#footnote-7)  **※成、答、相差別**  **◎（一）成差別**  云何**成差別**？初明唯[[8]](#footnote-8)因緣集，釋無我義。成「一切世間所有受身生處，皆以貪著我故；若離著我，則無世間生處」。即無我義成。  若第一義中實有我相者，著我之心即是第一義智，不應在世間受身生處生。又復若第一義中實有我相（168c）者，若離著我，則應常生世間。顯示此義，如經「**世間所有受身生處差別，皆以貪著我故；若離著我，則無世間生處**」故。 |
| **B、明倒惑起緣即論名答**  **（A）明倒惑順起染緣**  **a、無明支**  菩薩復作是念：此諸凡夫，**愚癡所盲，貪著於我**，  **無智闇障，常[[9]](#footnote-9)求有無**，  **b、行支**  **恒隨邪**[[10]](#footnote-10)**念，妄行邪道。集起妄行，罪行、福行、不動行**，  **c、識支**  以是行故起心種子，有漏有取想故，  **d、名色支**  **（a）釋總句**  起未來生老死身**復生後有**。  **（b）釋別句**  **業為地**，**無明覆蔽**，**愛水為潤**，我心溉灌，種種見網令得增長，生名色牙[[11]](#footnote-11)，生已增長。  **e、合辨餘支**  名色增長已成諸根。諸根成已迭互相對生觸，觸相對生受，受後所悕生愛，以有愛故生取，取增長已生有，有成已生五陰身五陰身增長已，於五道中漸漸衰變名為老，衰老變滅名為死：死後生諸熱惱，因熱惱故生一切憂悲苦惱聚。  **（B）正智逆觀結酬無我**  是**因緣集**。無有集者，自然而集；無有滅者，**自然而滅**。  **（C）就人結觀**  是菩薩如是隨順觀**因緣集**。 | **◎（二）答差別**  云何**答差別**？若實無我，云何著我？此中應有是難。  即自答言：**愚癡所盲，貪著於我**。此示現如經「**菩薩復作是念：此諸凡夫，愚癡所盲，貪著於我**」故。  如是實無有[[12]](#footnote-12)我有，何次第貪著於我，得有世[[13]](#footnote-13)間受身生處？成此示現，如經「**無智闇障，常求有無**」故。如是答難差別。是中無智，有無者悕求常斷。此示無明、有愛是二有支根本故。  **恒隨邪念，妄行邪道，集起妄行，罪行、福行、不動行**。恒隨邪念者，示無明因故。妄行邪道者，示於解脫處不正行故。集起妄行者，示菩薩勝義故，菩薩雖行於有，不名妄行。  「**以是行故起心種子，有漏有取想**」，乃至**「隨順觀因緣集」**，是中起心種子者，示生老死[[14]](#footnote-14)體性。  **復生後有**者，  隨順攝取成就罪、福等行**業為地**故。前說無智闇障、**無明覆蔽**故，常求有無，**愛水為潤**故。如是往[[15]](#footnote-15)，如是生心。我是我所，我[[16]](#footnote-16)、我想，是慢。我生不生，如是等種種見網。  **自然而滅**者，性自[[17]](#footnote-17)滅故，非智緣滅。如是答難**因緣集**，釋無我義成已。 |
| **C、明迷真起妄緣相次第**  **（A）順觀十二支**  **a無明支**  是菩薩復作是念：不如實知諸諦第一義故，名為無明。  **b、行支**  **無明所作業果**，是名為行。  **c、識支**  依行有初心識，  **d名色支**  **與識共生**有四受陰，名為**名色**。  **e、六處支**  名色增長有六入。  **f、觸支**  根、塵、識三事和合生有漏觸，  **g、受支**  觸共生故有受，  **h、愛支**  受染著故名愛，  **i、取支**  （169a）愛增長故名取，  **j、有支**  從取起有漏業名有，  **k、生支**  有業有果報名生，  **l、老死支**  生陰增長衰變名為老，老已陰壞名為死。  **（B）逆觀**  **a、結成苦**  死別離時，愚人貪著心熱名為[[18]](#footnote-18)憂，發聲啼哭名為悲，五根相對名為苦，意根相對名為憂，憂苦轉多名為惱。如是但有苦樹[[19]](#footnote-19)增長，  **b、結無我，c、結無作**  無有作者。  **d、結成勝義**  菩薩作是念：若有作者，則有作事；**若無作者**，則無作事；第一義中無有作者，**無**有**作事**。 | **◎（三）相差別**  云何**相差別**？若因緣無我，以何相住**因緣集**行。  是中**無明所作業果**者，  所謂名色。於中識者，彼依止故。**名色與識共生**故，識、名色迭[[20]](#footnote-20)互相依故。  **若無作者**，於中分別作事亦無。此說因緣集有分，自體**無作事**故，是名有分次第因緣集觀應知。 |
| **（2）一心所攝門（一心所攝）**  **A、推末歸本門**  是菩薩作是念：三界虛妄，**但是一心作**。 | **※第一義諦差別**  云何**第一義諦差別**？如是證第一義諦，則得解脫，彼觀故。  **但是一心作**者，一切三界唯心轉故。 |
|  | **※世諦差別**  云何**世諦差別**？隨順觀世諦即入第一義諦。**此觀有六種：一、何者是染，染依止觀，二、因觀，三、攝過觀，四、護過觀。五、不厭厭觀，六、深**[[21]](#footnote-21)**觀。** |
| **B、本末依持門**  **（A）總**  如來所說十二因緣分，皆依**一心**。  **（B）徵**  所以者何？  **（C）釋**  隨事貪欲共心生，即是識；事即是行。行誑心故名無明，無明共心生名名色，名色增長名六入，六入分名觸，觸共生名受，受已無厭足名愛，愛攝不捨名取，此有分和合生有，有所起名生，生變熟名老，老壞名死。 | **◎（一）染依止觀**  是中染依止觀者，因緣有分，依止**一心**故。 |
| **（3）自業助成門（自業成）**  是中**無明**有二種作：一者緣中癡令眾生惑[[22]](#footnote-22)，二者與行作因。  **行**亦有二種作：一者生未來世果報，二者與識作因。  **識**亦有二種作：一者能令有相續，二者與名色作因。  **名色**亦有二種作：一者互相助成，二者與六入作因。  **六入**亦有二種作：一者能緣六塵，二者與觸作因。  **觸**亦有二種作：一者能觸所緣，二者與受作因。  **受**亦有二種作：一者覺憎[[23]](#footnote-23)愛等事，二者與愛作因。  **愛**亦有二種作：一者於[[24]](#footnote-24)可染中生貪心，二者與取作因。  **取**亦有二種作：一者增長煩惱染縛，二者與有作因。  **有**亦有二種作：一者能於餘道中生，二者與生作因。  **生**亦有二種作：一者增長五陰，二者與老作因。  **老**亦有二種作：一者令諸根熟，二者與死作因。  **死**亦有二種作：一者**壞五陰身**，二者以**不見知故而令相續不絕**。 | **◎（二）因觀有二種**  此是二諦[[25]](#footnote-25)差別，一心雜染和合因緣集觀。**因觀者有二種：一、他因觀，二、自因觀。**[[26]](#footnote-26)  **⊙1他因觀**  云（169b）何**他因觀**？  是中「**壞五陰身」，「以不見知而令相續不絕」**者，壞五陰能作後生因，以不見知故能作後生因，是名他因觀。 |
| **（4）不相捨離門（不相捨離）**  **A、順**  是中**無明緣行**者，**無明因緣令行不斷助成行**故。行緣識者，行因緣令識不斷助成識故。識緣名色者，識因緣令名色不斷助成名色故。名色緣六入者，名色因緣令六入不斷助成六入故。六入緣觸者，六入因緣令觸不斷助成觸故。觸緣受者，觸因（169c）緣令受不斷助成受故。受緣愛者，受因緣[[27]](#footnote-27)令愛不斷助成愛故。愛緣取者，愛因緣令取不斷助成取故。取緣有者，取因緣令有不斷助成有故。有緣生者，有因緣令生不斷助成生故。生緣老死者，生因緣令老死不斷助成老死故。 | **⊙2自因觀**  云何**自因觀**？  無明等自生因[[28]](#footnote-28)觀緣事故。[[29]](#footnote-29)何者是無明等因緣行？不斷助成故。  是中「**無明緣行」，「無明因緣令行不斷助成行**」故者。無明有二種：一、子時，二、果時。是中子時者令行不斷，有二種義故，緣事示現。如是餘因緣分自生因二種義緣事應知。  自因觀者，不相捨離觀故，離前支無後支觀故，不離無明則成行[[30]](#footnote-30)觀。若不離無明有行者，不應言無明緣行。若離無明有行成者，異則不成。[[31]](#footnote-31)是故偈言：「眾緣所生法，是則不即[[32]](#footnote-32)因，亦復不異因，非斷亦非常。」自生因緣觀如前說。  無明有二種：一、子時，二、果時。[[33]](#footnote-33)  行乃至老死亦如是。 |
| **B、逆**  無明滅故則行滅，無明因緣無，行滅不助成故。行滅故則識滅，行因緣無，識滅不助成故。識滅故則名色滅，識因緣無，名色滅不助成故。名色滅故則六入滅，名色因緣無，六入滅不助成故。六入滅故則觸滅，六入因緣無，觸滅不助成故。觸滅故則受滅，觸因緣無，受滅不助成故。受滅故則愛滅，受因緣無，愛滅不助成故。愛滅故則取滅，愛因緣無，取滅不助成故。取滅故則有滅，取因緣無，有滅不助成故。有滅故則生滅，有因緣無，生滅不助成故。生滅故則老死滅，生因緣無，老死滅不助成故。 | 先際、後際滅，中際（170a）亦無，是故不說。[[34]](#footnote-34) |
| **（5）三道不斷門（三道不斷）**  **A、順**  是中無明、愛、取三分不斷，是煩惱道。行、有二分不斷，是業道。餘**因緣**分不斷，是苦道。  **B、逆**  **（A）明對治斷**  先際、後際相續不斷故，是三道不斷，  **（B）明自體斷**  如是三道離我、我所。但有生滅故，猶如束竹。 | **◎（三）攝過觀**  云何**攝過觀**？[[35]](#footnote-35)所謂三道攝苦因、苦果故。 |
| **（6）三際輪迴門（觀先後際）**  **A、順**  **（A）明一往三世**  **無明緣行**者，**是見過去世事**，  **識、名色、六入、觸、受，是見現在世事**，**愛、取、有**、生、老死，**是見未來世事**，  **（B）流轉三世**  **於是見有三世轉**。  **B、逆**  無明滅故諸行滅，名為斷因緣相續說。 | **◎（四）護過觀有三種過**  云何**護過觀**？[[36]](#footnote-36)若言**因緣**生者，分別有三種過：**一者、一切身一時生過**。何以故？無異因故。  **二者、自業無受報過**。何以故？無作者故。**三者、失業過**。何以故？未受果業已滅故。此三種過，以見過去世等異因答故，受生報等差別故。  **⊙1一切身一時生過**  **無明緣行即是見過去世事**者，現在生是過去作故，現在果即是當來，即是見過去世因義。**識乃至受是見現在世事**者，過去世中隨所有業，彼業得現在識等果報，復能得未來果報。**愛、取、有是見未來世事**者，復有生一往定故。  **於是見有三世轉**者，復有後世生轉故。  此說何義？有三種義故，過去業不得報。或有未作，或已作未得報，或得對治斷故。是中無明緣行是作示現；行緣識乃至觸受，此作已得報示現；愛、取、有不斷，此不得對治示現；若斷愛、取，雖有作業，則無明緣行不能生有。是故諸業有已作、未作，有得果、未得果，有已斷、未斷。若如是則無（170b）**一切身一時生過**。若爾非一切業即當來受[[37]](#footnote-37)，亦非不受，亦非一時。  **⊙2自業無受報過**  若自作業，果報不失，非他身受故；若如是則無**自業不受報過**，他不作故。  **⊙3失業過**  離彼三事業，定得果不失，若如是則無**失業過**。  是名護三種過示現。 |
| **（7）三苦聚集門（三苦集）**  **A、順**  十二因緣分說名三苦。是中無明、行、識、名色、六入名為行苦，觸、受名為苦苦，餘因緣分名為壞苦。  **B、逆**  無明滅故行滅，乃至生滅故老死滅，名為斷三苦相續說。 | **◎（五）不厭厭觀**  云何**不厭厭觀**？厭種種微苦分別，所有受皆是苦故，及厭種種麁苦故。 |
| **（8）因緣生滅門（因緣生）**  **A、順觀**  **無明因緣行生**，**因緣能生行，餘亦如是。**  **B、逆觀**  **無明滅行滅，行無。**  **C、例餘**  **餘亦如是**。 | **◎（六）深觀**  云何**深觀**？  深觀者有四種：一者、有分非他作，自因生故；二者、非自作，緣生故。如經「**無明因緣行生，因緣能生行；餘亦如是。無明滅行滅，行無；餘亦如是**」故； |
| **（9）生滅繫縛門（因緣生滅縛）**  **A順觀**  **無明因緣行是生縛說，餘亦如是。**  **B、逆觀**  **無明滅行滅是滅縛說，**  **C、例餘**  **餘亦如是。** | 三者、非二作，但隨順生故，無知者故，作時不住故，如經「**無明因緣行是生縛說，餘亦如是。**  **無明滅行滅是滅縛說，**  **餘亦如是**」故； |
| **（10）無所有盡門（隨順有盡觀）**  **A、順觀**  **無明因緣行是隨順有觀說，餘亦如是。**  **B、逆觀**  **無明滅行滅是隨順無所有盡觀說，**  **C、以類餘**  **餘亦如是。** | 四者非無因作。隨順有故，如經「**無明因緣行是隨順有觀說，餘亦如是。**  **無明滅行滅是隨順無所有盡觀說，**  **餘亦如是**」故。  若無因生，生應常生，非不生。以無定因故，亦可恒不生。何以故？無因生故，此（170c）非佛法所樂。若爾隨順有觀有因，非無因故，若無因，不得言隨順有。 |
| **3、總結十名**  是菩薩如是十種逆順觀因緣集法，所謂(1)因緣分次第故，(2)一心所攝故，(3)自業成故，(4)不相捨離故，(5)三道不斷故，(6)觀先後際故，(7)三苦集故，(8)因緣生故，(9)因緣生滅縛故，(10)隨順有盡觀故。 | 是名十種因緣集觀相、諦差別觀已說。 |
|  | **※二種異觀**  **復有二種異觀：一、大悲隨順觀，二、一切相智分別觀。**[[38]](#footnote-38)  **◎（一）大悲隨順觀**  **大悲隨順觀者有四種：一、愚癡，顛倒，二、餘處求解脫，三、異道求解脫，四、求異解脫。**  **⊙1愚癡、顛倒**  云何**愚癡**，**顛倒**？隨所著處愚癡及顛倒此事觀故，以著我故，一切處受生，遠離我故，則無有生。  **○(1)愚癡**  云何**愚癡**？  無明闇故，如經「**是菩薩觀世間生滅已，作是念：世間所有受身生處差別，皆以貪著我故，若離著我則無世間生處**」故。  **○(2)顛倒**  愚癡所盲，貪著於我，如是**顛倒**及有相支中疑惑**顛倒**，如經「**菩薩復作是念：此諸凡夫愚癡所盲，貪著於我，無智闇障，甞**[[39]](#footnote-39)**求有無**」如是等故。  **⊙2餘處求解脫**  云何**餘處求解脫**？  是凡夫如是愚癡顛倒，常應於阿梨耶識及阿陀那識中求解脫，乃於餘處我、我所中求解脫。此對治，如經**「是菩薩作是念：三界虛妄，但是一心作**」乃至「**老壞名死**」故。  **⊙3異道求解脫**  云何**異道求解脫**[[40]](#footnote-40)？  於顛倒因[[41]](#footnote-41)中求解脫。顛倒因有三種：性因、自在天因、苦行因及無因。不應如是求。何以故？因緣有支二種業能起因緣事故。如經「**是中無明有二種作：一者緣中癡令眾生惑**[[42]](#footnote-42)**，二者與行作因**」如是等（171a）故。  自生因故，如經「**是中無明緣行者，無明因緣令行不斷助成行故**」如是等故。  煩惱業妄想因故，非樂因故，如經「**是中無明、愛、取三分不斷，是煩惱道。**」如是等故。  先中際因故，及中後際因故，中際前後二際故，如經「**是中無明因緣行者，是見過去世事**」如是等故。若無如是事則種種眾生亦無。  **⊙4求異解脫**  云何**求異解脫**[[43]](#footnote-43)？  真解脫者有四種相：(1)離一切苦相，(2)無為相，(3)遠離染相，(4)出世間相。  彼諸行苦事隨逐乃至無色有縛，如經「**十二因緣分說名三苦，無明行**」乃至「**六入名為行苦**」如是等故。  如是因緣生故，如經「**是中無明因緣行，因緣能生行，餘亦如是**」等故。  如是復染生縛，如經「**是中無明緣行是生縛說，餘亦如是**」等故。  如是隨順有，求無色有解脫，如經「**無明因緣行，隨順有觀說，餘亦如是**」等故。如是**大悲隨順觀**因緣集已說。 |
|  | **◎（二）一切相智分別觀**  **一切相智分別觀**者，是中有九種：  一、染淨分別觀，著我慢、離我慢染淨故，如經「**是菩薩觀世間生**[[44]](#footnote-44)**滅已，作是念：世間所有受身生處差別，皆以貪著我故，若離著我，則無世間生處**」故。  二、依止觀，此因緣集依何等法，如經「**是菩薩復作是念：不如實知諸諦第一義故，名為無明」**如是等故。  三、方便觀，因緣有支二種業能起因緣事故，如經「**是中無明有二種作：一者緣中癡令眾生惑，二者與行作因**」如是等故。  四、因緣相觀，有支無作故，如經「**是中無明緣行，無明因緣令行不斷助成行故**」如是等故。  五、入諦觀，三道苦集諦故，如經「**是中無明、愛、（171b）取三分不斷，是煩惱道。行、有二分不斷，是業道。餘因緣分不斷，是苦[[45]](#footnote-45)道**」故。  六、力無力信入依觀，先中後際化勝故，如經「**無明緣行者，是見過去世事**」如是等故。  七、增上慢非增上慢信入觀，不如實知微苦我慢故，如經「**是中無明、行乃至六入名為行苦**」如是等故。  八、無始觀，中際因緣生故，後際生隨順縛故，如經「**無明因緣行，因緣能生行，餘亦如是。無明因緣行是生縛說，餘亦如是」**故。  九、種種觀，隨順有觀[[46]](#footnote-46)故，欲、色、無色愛等，如經「**無明因緣行，隨順有觀說，餘亦如是」**故。  如是不住道行勝已說。 |
| **（三）彼果勝**  **1、對治行勝及離障勝**  **（1）明對治勝**  **A、牒前**  **是菩薩如是十種觀因緣集已**，  **B、正顯**  **（A）空門**  **無我、無壽命、無眾生，自性空，離作者、受者。如是觀時，空解脫門現前生。** | **※彼果勝**  次說**彼果勝**有五種相：  **一、得對治行勝及離障勝，二、得修行勝，三、得三昧勝，四、得不壞心勝，五、得自在力勝。**  **◎（一）得對治行勝及離障勝**  **⊙1得對治行勝**  云何**得對治行勝**？  謂三解脫門。是中**空解脫門**有三種相說：一、見眾生無我，二、見法無我，三、彼二作無見，無作者故。如經「**是菩薩如是十種觀因緣集已，**  **無我、無壽命、無眾生，自性空，離作者、受者。如是觀時，空解脫門現前生**」故。見眾生無我者，無（171c）我、無壽命、無眾生，此句示現。見法無我者，自性空，此句示現。彼二作無者，見眾生及法無作事等。以無作者，作事亦無。不見作者故，離作者、受者，此句示現。 |
| **（B）無相門**  **是菩薩觀彼有支自性滅故，常解脫現前。見因緣處無少法相可生，如是不見少法相故，無相解脫門現前生。** | **無相解脫門**亦三種相說：一、滅障，二、得對治，三、念相不行。如經「**是菩薩觀彼有支自性滅故，常解脫現前。見因緣處無少法相可生，如是不見少法相故，無相解脫門現前生」**。是中滅障者，觀彼有支自性滅故，此句示現。得對治者，常解脫現前，此句示現。念相不行者，見因緣處無少法相可生，此句示現。 |
| **（C）無願門**  **是菩薩如是入空、入無相，不生願樂，唯除大悲為首，教化眾生，如是無願解脫[[47]](#footnote-47)門現前生。** | **無願解脫門**亦三種相說：一、依止，二、體，三、勝。如經「**是菩薩如是入空、入無相，不生願樂，唯除大悲為首，教化眾生，如是無願解脫門現前生**」故。是中入空、入無相，是名依止。以依止入空、入無相故，能成無願，不生願樂。不生願樂，是名無願體。大悲為首，教化眾生者，是名為勝。聲聞亦有不生願樂無願體，遠離大悲，不樂教化眾生故。 |
| **（2）明離障勝**  **是菩薩修行是三解脫門，離彼我相，離作者、受者相，離有無相。** | **⊙2離障勝**  滅障勝者，離三種相故，如經「**是菩薩修行是三解脫門，離彼我相，離作者、受者相，離有無相**」故。  如是次第於五地中遠離平等深[[48]](#footnote-48)淨心故，四地中遠離出沒等相，此六地中遠離法平等故。 |
| **2、修行勝**  **（1）總明修心**  **是菩薩大悲轉增以重悲故，勤行精進未滿助菩提分法欲令滿足，**  **（2）別顯**  **A、明修行**  **（A）發勇猛修行**  **a、智**  **（a）知**  菩薩作是念：有為和合故行，離和合故不行，眾緣具故行，不具故不行，  **（b）厭**  唯我知有為法多過，不應具和合因緣，  **b、悲**  亦不畢竟滅有為法，為教化（172a）眾生故。  **（B）明丈夫志修行**  **諸佛子！菩薩如是知有為法多過，離自性不生不滅自性觀，**  **B、明修之勝**  **是菩薩作如是觀已，起大悲故，不捨一切眾生故，即時得無障礙智門現前，名般若波羅蜜行光明現前。是菩薩成就如是般若波羅蜜行光明現前照已，為滿助菩提[[49]](#footnote-49)分法因緣而不與有為法共住，觀有為法性寂滅相，亦不住其中，欲具足無上菩提分法故。** | **◎（二）得修行勝**  云何**得修行勝**？得修行勝者，有二種修行：一、發勇猛修行，二、起丈夫志修行。  **※(A)發勇猛修行**  發勇猛修行者，知有為法多過，遠離生業煩惱同[[50]](#footnote-50)縛，作勝利益眾生。如經「**是菩薩大悲轉增以重悲」故，勤行精進未滿助菩提分法欲令滿足，**  **菩薩作是念：有為和合故行，離和合故不行，眾緣具故行，不具故不行，**  **唯我知有為法多過，不應具和合因緣，**  **亦不畢竟滅有為法，為教化眾生故。**  **※(B)明丈夫志修行**  起丈夫志修行者，厭對觀見多過觀故，滅對故，自性同相無觀故。如經「**諸佛子！菩薩如是知有為法多過，離自性不生不滅自性觀」**故。  **修行勝**者，智及大悲勝隨順故，依不住道行，無障礙智門現前，般若波羅蜜行光明現前。知有為法及涅槃平等證故，彼不共住故，彼助道行不滿故。如經「**是菩薩作如是觀已，起大悲故，不捨一切眾生故，即時得無障礙智門現前，名般若波羅蜜行光明現前。是菩薩成就如是般若波羅蜜行光明現前照已，為滿助菩提分法因緣而不與有為法共住，觀有為法性寂滅相，亦不住其中，欲具足無上菩提分法**」**故**。無障（172b）礙智者，謂如來智，然此未成就名為光明現前。 |
| **3、三昧勝**  **（1）明空定**  **A、舉十上首**  是菩薩住此菩薩現前地中，  (1) **得信空三昧、**  (2) **性空三昧、**  (3) **第一義空三昧、**  (4) **第一空三昧、**  (5) **大空三昧、**  (6) **合空三昧、**  (7) **起空三昧、**  (8) **如實不分別空三昧、**  (9) **不捨空三昧、**  (10) **得離不離空三昧。**  **B、總結多門**  是菩薩得如是等十空三昧門上首，百千萬空三昧門現在前。  **（2）例顯餘二**  如是十無相三昧門上首，百千萬無相三昧門現在前。  如是十無願三昧門上首，百千萬無願三昧門現在前。 | **◎（三）得三昧勝**  云何**得三昧勝**？  有十空三昧門同為上首，及彼眷屬故。此空三昧有四種差別：一、觀，二、不放逸，三、得增上，四、因事。除第四三昧有五三昧，是名為觀。  **※1觀**  一、觀眾生無我。如經「**得信空三昧**」故。二、觀法無我。如經「**性**[[51]](#footnote-51)**空三昧**」故。  三、取彼空觀。如經「**第一義空三昧**」故[[52]](#footnote-52)。  四、依彼阿黎[[53]](#footnote-53)耶識觀。如經「**大空三昧**」故。  五、觀轉識。如經「**合空三昧**」故。  **※2不放逸**  不放逸者，第四、三昧分別善修行故，修行無厭足故。如經「**第一空三昧**」故。  **※3得增上**  得增上者，第七、三昧得增上功德。如經「**起空三昧**」故。  **※4因事**  因事者，餘三種三昧：  智障淨因事，如經「**如實不分別空三昧**」故。  教化眾生因事，如經「**不捨空三昧**」故。願取有因事，如經「**得離不離空三昧**」故。如是願取有，遠離煩惱染而隨順諸有故，名離不離。 |
| **4、不壞心勝**  是菩薩住菩薩現前地中，復轉滿足不壞心、  (1)**決定心、**  (2)**真心、**  (3)**深心、**  (4)**不退轉心、**  (5)**不休息心、**  (6)**淨心、**  (7)**無邊心、**  (8)**求智心、**  (9)**滿足方便智行心。** | **◎（四）得不壞心勝**  云何**得不壞心勝**？（172c）  不壞心者，堅固不退故。是不壞心有九種：  一、信觀不壞，如經「**決定心**」故。  二、堪[[54]](#footnote-54)受調柔不壞，如經「**真心**」故。  三、於密處不驚怖不壞，如經「**深心**」故。四、自乘不動不壞，如經「**不退轉心**」故。五、發精進不壞，如經「**不休息心**」故。  六、離嫉妬破戒垢不壞，如經「**淨心**」故。七、廣利益眾生不壞，如經「**無邊心**」故。八、求上勝解脫[[55]](#footnote-55)不壞，如經[[56]](#footnote-56)「**求智心**」故。  九、化眾生行不壞，如經「**滿足方便智行心**」故。 |
| **5、自在勝**  **（1）正顯相**  **A、總**  **是菩薩！此諸菩薩心隨順成就趣向阿耨多羅三藐三菩**[[57]](#footnote-57)**提**，  **B、別**  (1)**不退轉精進成**，**一切外道異論不能動故**、  (2)**隨順成**，**入諸智地故**、  (3)**遠離成**，**轉聲聞辟支佛地故**、  (4)**一向成**，**決定趣**[[58]](#footnote-58)**佛智故、**  (5)**不退成**，**一切諸魔煩惱不能壞故、**  (6)**堅住成**，**善住菩薩智慧明故、**  (7)**正住成**，**善修空無相無願法行故，**  (8)**助正行成**，**方便智觀故、**  (9**不捨行成**，**集助菩提分法故。**  **（2）結分齊**  **是菩薩住菩薩現前地中，般若波羅蜜行增上成就，得第三利順忍，隨順如實法無有違逆**故。 | **◎（五）得自在力勝**  云何**得自在力勝**？  **是菩薩！此諸菩薩心隨順成就趣向阿耨多羅三藐三菩提者，**得般若波羅蜜行力勝能深入故，是中力勝有九種：  一、能降伏他力，如經「**不退轉精進成**，**一切外道異論不能動」**故。  二、能斷疑力，如經「**隨順成**，**入諸智地**」故。  三、自乘不動力，如經「**遠離成**，**轉聲聞辟支佛地**」故。  四、密處決定信力，如經「**一向成**，**決定趣佛智**」故。  五、不散壞力，如經「**不退成**，**一切諸魔煩惱不能壞**」故。  六、依煩惱障淨對治堅（173a）固力，如經「**堅住成**，**善住菩薩智慧明**」故。  七、廣對治力，如經「**正住成**，**善修空無相無願法行」**故。  八、化眾生力，如經「**助正行成**，**方便智觀**」故。  九、智障淨力，如經「**不捨行成**，**集助菩提分法**」故。  **是菩薩住菩薩現前地中，般若波羅蜜行增上成就，得第三利順忍，隨順如實法無有違逆**，是諸法者，如上所說力勝所攝故。 |
| **二、位果**  **（一）調柔果**  **1、調柔行**  **（1）法**  **A、練行緣**  諸佛子！是菩薩住此菩薩現前地已，多見諸佛以大神通力大願力故，見多百佛、多千佛、多百千佛、多百千那由他佛、多億佛、多百億佛、多千億佛、多百千億佛、多百千萬億那由他佛。  **B、能練行**  以大神通力、大願力故。是菩薩見諸佛時，以上心、深心，供養、恭敬、尊重、讚歎，衣服、飲食、臥具、湯藥一切供具悉以奉施。以諸菩薩上妙樂具供養眾僧，以此善根皆願迴向阿耨多羅三藐三菩提。於諸佛所生上恭敬，專心聽法聞已受持，**聞受持已得如實三昧、智慧光明隨順修行**。  **行已憶**[[59]](#footnote-59)**持**，**是菩薩智慧轉勝，復得諸佛法藏。是菩薩住此菩薩現前地中，於無量百劫，彼諸善根轉勝明淨。**  **C、所練淨**  無量千劫、無量百千劫、無量百千那由他劫、無量億劫、無量百億劫、無量千億劫、無量百千億劫、無量百千億那由他劫，彼**諸善根轉勝明淨。**  **（2）喻**  **諸佛子！譬如本真金以琉璃磨瑩光色轉勝明淨。**  **（3）合**  諸佛子！菩薩如是，住此菩薩現前地中，彼諸善根**方便智觀轉勝明淨**，轉轉寂滅成就不壞。  **2、教智淨**  **諸佛子！譬如月光明輪，照眾生身令得清涼，四種風吹所不能壞。**  **3、別地行相**  諸（173b）佛子！菩薩如是，住此菩薩現前地中，彼諸善根，能滅無量百千萬億那由他眾生煩惱之火，四種**魔道**所不能壞，是菩薩十波羅蜜中般若波羅蜜增上，餘波羅蜜非不修習隨力隨分。  **4、結說地名**  諸佛子！是名略說：菩薩[[60]](#footnote-60)第六菩薩現前地，  **（二）攝報果**  若菩薩住此地中，多作化樂天王，所作自在善巧滅除眾生我慢，善轉眾生我慢法心，所作善業布施愛語利益同事，是諸福德皆不離念佛、念法、念僧、念菩薩、念菩薩行、念波羅蜜、念十地、念不壞力、念無畏、]念[[61]](#footnote-61)不共佛法，乃至不離念[[62]](#footnote-62)一切種一切智智，常生是心，我當於一切眾生中為首、為勝、為大、為妙、為微妙、為上、為無上、為導、為將、為師、為尊，乃至為一切智智依止者。  復從是念：發精進行，以精進力故，於一念間得百千億三昧，見百千億佛，知百千億佛神力，能動百千億佛世界、能入百千億佛世界、能照百千億佛世界、能教化百千億佛世界眾生，能住壽百千億劫、能知過去未來世各百[[63]](#footnote-63)千億劫事，能善入百千億法門，能變身為百千億，於一一身能示百千億菩薩，以為眷屬。  **（三）願智果**  若以願力自在勝上，菩薩願力過於此數，示種種神通，或身、或光明、或神通、或眼、或境界、或音聲、或行、或莊嚴、或加、或信、或業是諸神通，乃至無量百千萬億那由他劫不可數知。 | **聞受持已，得如實三昧、智慧光明隨順修行**者，得義陀羅尼，此句示現，因彼事故說：依勝三昧得奢摩他、毘婆舍那光明勝行。（173c）  **行已憶持**者，能持彼行故，**是菩薩智慧轉勝，乃至彼諸善根轉勝明淨**者，解脫彼障證彼義故。  **琉璃磨瑩**真金喻者，此地中出世間智增上光明轉勝示現，如經「**諸佛子！譬如本真金以琉璃磨瑩光色轉勝明淨。**」  乃至**以方便智觀轉勝明淨**故，以無障礙智現前。般若波羅蜜行光明現前故，名為現前地。  方便智觀者，不住道行所攝明智故。  **月光明輪**喻者，勝前地智示現，輪小光，明大，如經「**諸佛子！譬如月光明輪，乃至四種魔道所不能壞」**故。  **魔道**者，隨順魔事魔行故。  餘如前釋。[[64]](#footnote-64) |

1. 〔現前地〕－【元】【明】。（大正26，173d，n.11） [↑](#footnote-ref-1)
2. 第六卷之八＝卷第八【宋】【明】【宮】，＝卷第八現前地竟【元】。（大正26，173d，n.12） [↑](#footnote-ref-2)
3. 切＝者【聖乙】。（大正26，168d，n.1） [↑](#footnote-ref-3)
4. 者＝故【明】。（大正26，168d，n.2） [↑](#footnote-ref-4)
5. 等＝身【元】。（大正26，168d，n.3） [↑](#footnote-ref-5)
6. 相＝想【宮】【聖】【聖乙】。（大正26，168d，n.4） [↑](#footnote-ref-6)
7. 《大方廣佛華嚴經疏》卷39〈26 十地品〉（大正35，802c5-9）：「一、成答相差別，此攝十中初門；二、第一義差別，攝經第二門中之半；三、名世諦差別，攝餘八門半。所以分三者，初一顯妄我非有，後二顯真俗非無。真辨緣性，俗明緣相，義理周備故。」 [↑](#footnote-ref-7)
8. 〔唯〕－【宮】。（大正26，168d，n.8） [↑](#footnote-ref-8)
9. 常＝嘗【明】。（大正26，168d，n.5） [↑](#footnote-ref-9)
10. 邪＝耶【聖】【聖乙】。（大正26，168d，n.6） [↑](#footnote-ref-10)
11. 牙＝芽【元】【明】 。（大正26，168d，n.7） [↑](#footnote-ref-11)
12. 〔有〕－【宋】【元】【明】【宮】【聖】。（大正26，168d，n.9） [↑](#footnote-ref-12)
13. 按：《大正藏》原作「生」，今依日譯本改作「世」。（《新国訳大蔵経．十地経論 II》，p.449，n.8） [↑](#footnote-ref-13)
14. 〔死〕－【聖】。（大正26，168d，n.10） [↑](#footnote-ref-14)
15. 往＝住【宮】【聖】【聖乙】。（大正26，168d，n.11） [↑](#footnote-ref-15)
16. 〔我〕－【宋】【元】【明】【宮】。（大正26，168d，n.12） [↑](#footnote-ref-16)
17. 性自＝自性【宋】【元】【明】【宮】。（大正26，168d，n.13） [↑](#footnote-ref-17)
18. 〔為〕－【聖乙】。（大正26，169d，n.1） [↑](#footnote-ref-18)
19. 樹＝對【宋】【元】【明】。（大正26，169d，n.2） [↑](#footnote-ref-19)
20. 迭：1.更迭；輪流。（漢語大詞典（十），p.757） [↑](#footnote-ref-20)
21. 深＝染【宋】【元】【明】【宮】。（大正26，169d，n.3） [↑](#footnote-ref-21)
22. 惑＝或【聖】。（大正26，169d，n.5） [↑](#footnote-ref-22)
23. 憎＝增【宋】【元】【明】【宮】【聖】。（大正26，169d，n.6） [↑](#footnote-ref-23)
24. 於＝與【明】。（大正26，169d，n.7） [↑](#footnote-ref-24)
25. 諦＝謗【宮】。（大正26，169d，n.4） [↑](#footnote-ref-25)
26. 《大方廣佛華嚴經疏》卷40〈26 十地品〉（大正35，808a16-26）：「遠公云：『行望無明異，故名為他因；從前無明生後無明，名為自因。』『他因』小通，『自因』有妨。以論云『自因觀者，離前支，無後支。』經言『無明因緣能生諸行』故。今謂他『因』者，全賴前支生後支故。此揀自性。故大悲觀中揀於冥性，一切相觀名為方便。唯從『無明』生於『行』故，名為『自因』。此揀餘『因』能生於『行』，亦猶於酪，定從乳生，不從石出。故大悲觀破於自在等因一切相智，顯因緣相故。三觀取意小異，文旨大同；諸德不尋論文，妄為異釋。」 [↑](#footnote-ref-26)
27. 〔緣〕－【聖】。（大正26，169d，n.9） [↑](#footnote-ref-27)
28. 自＋（因）【宋】【元】【明】【宮】。（大正26，169d，n.8） [↑](#footnote-ref-28)
29. 澄觀撰，《大方廣佛華嚴經疏》卷40〈26 十地品〉(大正35，808c27-809a4)：

    《論》云：「自因觀者，無明等自生因觀緣事故。」謂離前支，無後支故，如不離無明有行等，則無明唯是行自因也。以是自故，「令行不斷」；以是因故，但云「助成」。「若唯不離無明有行」，則成太即，「不應言無明緣行；若全離無明有行」，則成太離，「無明」則非「行」因。 [↑](#footnote-ref-29)
30. 〔行〕－【聖】。（大正26，169d，n.10） [↑](#footnote-ref-30)
31. 澄觀撰，《大方廣佛華嚴經疏》卷40〈26 十地品〉(大正35，809a4-13)：

    《論》云：「異則不成。」不即、不離，則名自因，亦二義成矣。故論主引《中論》偈云：「眾因緣生法，是則不即因，亦復不異因，非斷亦非常。」初句汎舉也；次句以是所生，非能生故。「亦復不異因」者，從於能生生所生故。「非斷亦非常」者，不即，故不常；不異，故不斷。又不即因，故果不斷，因不常；不異因，故果不常，因不斷。又以不即，故因果俱不斷；不異，故因、果俱不常。非無因常故。又亦反此，非相續常故。又以不離是不即，故即不常為不斷。思之。 [↑](#footnote-ref-31)
32. 即＝耶【聖乙】。（大正26，169d，n.11） [↑](#footnote-ref-32)
33. 澄觀撰，《大方廣佛華嚴經疏》卷40〈26 十地品〉(大正35，809a14-21)：

    文中，先順，後逆。順中，而《論》云：「無明有二種：一、子時，二，、果時。」是中子時者，令行不斷，有二種義，故緣事示現者，「子」是種「子」，「果」是現行。現行之「果」雖前已謝，故不取之；種「子」續故，「令行不斷」，能「助成」「行」，故取「子時。亦可初起「無明」，名之為「子」；遷至「行」時，名之為「果」。由前等引之力「令行不斷」，「助成」「行」故，偏取「子時」。餘十一支，皆有二「時」。例此，可了。 [↑](#footnote-ref-33)
34. 澄觀撰，《大方廣佛華嚴經疏》卷40〈26 十地品〉(大正35，809a21-25)：

    後逆觀。《論》云「先際、後際滅，中際亦無，是故不說」者，十二因緣不出三際。過、未既「無」，「中」豈得有？「是故不說」有不「斷」、「助成」義。又「不說」者，「滅」，則「滅」前諸義，故不假說子、果等殊。 [↑](#footnote-ref-34)
35. 澄觀撰，《大方廣佛華嚴經隨疏演義鈔》卷67〈26 十地品〉(大正36，534b6-7)：「第五、三道不斷，疏『攝過觀』等者，即《唯識論》『惑苦相攝門』。」 [↑](#footnote-ref-35)
36. 澄觀撰，《大方廣佛華嚴經疏》卷40〈26 十地品〉(大正35，809c12-13)：「三際輪迴，初、約相諦，名護過觀，謂說三際，護三過故。」 [↑](#footnote-ref-36)
37. 受＝愛【明】。（大正26，170d，n.1） [↑](#footnote-ref-37)
38. 《大方廣佛華嚴經疏》卷39〈26 十地品〉（大正35，802b20-c3）：「論三觀者，一、相諦差別觀；二、大悲隨順觀；三、一切相智觀。初、但觀二諦有為無有我故，即大悲為首觀也；二、悲隨物增，即大悲增上觀；三、即委悉窮究因緣性相諸門觀故，即大悲滿足觀。初一下同二乘一切智也，次一自顯菩薩道相智，後即上同諸佛一切種智故。《涅槃》云：『十二因緣，下智觀故，得聲聞菩提；中智觀故，得緣覺菩提；上智觀故，得菩薩菩提；上上智觀故，得佛菩提。』初二菩提，即初觀意。餘二各一，可知。前約為物，三皆稱悲；今約觀心，三皆智觀。是知三句各有悲、智相導。融此三觀，唯在一心，甚深般若於是而現。」 [↑](#footnote-ref-38)
39. 甞＝常【宮】。（大正26，170d，n.2） [↑](#footnote-ref-39)
40. 《大方廣佛華嚴經隨疏演義鈔》卷64〈26 十地品〉（大正36，514b10-20）：「異道求解脫者，論云：『顛倒因，此有四種：一、冥性因；二、自在因；三、苦行因；四、無因。』如次『四門』破之。一、自業助成門，明有支各有二種，由業能生，非由『冥性』。二、不相捨離門，明以無明等為行等因，非由『自在』。三、三道不斷門，明業惑而為苦因，欲求脫苦當斷業惑反修苦行，是起妄業；計苦行心，即是煩惱。如是妄想寧是『解脫因』耶？四、三際輪迴門，謂既以前際二支是中際五支因，中際三支是後際二支因，何得言『無因』耶？」 [↑](#footnote-ref-40)
41. 〔因〕－【聖】。（大正26，170d，n.3） [↑](#footnote-ref-41)
42. 惑＝成【宋】【元】【明】，＝或【聖】【聖乙】。（大正26，170d，n.4） [↑](#footnote-ref-42)
43. 《大方廣佛華嚴經隨疏演義鈔》卷64〈26 十地品〉（大正36，514b20-29）：「『求異解脫』攝後四門者，謂不識真解脫，求三界苦等為解脫故，名之『求異』。真解脫者，有四種相：一、離一切苦相；二、無為相；三、遠離染相；四、出世間相。此四即涅槃「樂、常、淨、我」。故下四段破之：一、即※第七『三苦集成』，但有妄苦，而無真樂；二、即第八『因緣生滅』，無有常德；三、即第九『生滅繫縛』，但是染縛，無有淨德；四、即第十『隨順無所有盡』，以順有故，非是出世，故無我德也。」

    ※大正藏原文作「切」，今依《新修華嚴經疏鈔》（p.57，n.7）改作「即」。 [↑](#footnote-ref-43)
44. 〔生〕－【聖】。（大正26，171d，n.1） [↑](#footnote-ref-44)
45. 苦＋（苦）【聖乙】。（大正26，171d，n.2） [↑](#footnote-ref-45)
46. 〔觀〕－【聖】【聖乙】。（大正26，171d，n.3） [↑](#footnote-ref-46)
47. 〔脫〕－【聖】。（大正26，171d，n.4） [↑](#footnote-ref-47)
48. 深＝染【宋】【元】【明】【宮】。（大正26，171d，n.5） [↑](#footnote-ref-48)
49. 〔提〕－【聖乙】。（大正26，172d，n.1） [↑](#footnote-ref-49)
50. 同＝因【宋】【元】【明】【宮】。（大正26，172d，n.2） [↑](#footnote-ref-50)
51. 性＝信【明】。（大正26，172d，n.3） [↑](#footnote-ref-51)
52. 昧＋（故）【聖乙】。（大正26，172d，n.4） [↑](#footnote-ref-52)
53. 黎＝梨【明】。（大正26，172d，n.5） [↑](#footnote-ref-53)
54. 堪＝勘【聖】【聖乙】。（大正26，172d，n.6） [↑](#footnote-ref-54)
55. 〔脫〕－【宋】【元】【明】【宮】。（大正26，172d，n.7） [↑](#footnote-ref-55)
56. 經＋（如）【宋】【元】【明】【宮】。（大正26，172d，n.8） [↑](#footnote-ref-56)
57. 〔菩〕－【聖乙】。（大正26，172d，n.9） [↑](#footnote-ref-57)
58. 趣＝起【聖乙】。（大正26，172d，n.10） [↑](#footnote-ref-58)
59. 憶＝億【明】。（大正26，173d，n.1） [↑](#footnote-ref-59)
60. （諸）＋菩薩【宋】【元】【明】【宮】。（大正26，173d，n.2） [↑](#footnote-ref-60)
61. 〔念〕－【聖】。（大正26，173d，n.3） [↑](#footnote-ref-61)
62. 念＋（具足）【聖】。（大正26，173d，n.4） [↑](#footnote-ref-62)
63. 百＝有【明】。（大正26，173d，n.5） [↑](#footnote-ref-63)
64. 釋＝說【宮】。（大正26，173d，n.10） [↑](#footnote-ref-64)