**《十地經論》卷5**

**〈明地第三〉**

(大正26，153a26-159b6)

上厚下觀院長指導

釋果證敬編

2012/03/01

|  |  |
| --- | --- |
| **經曰** | **論曰** |
|  | 依第三明地差別有四分：一、起厭行分，二、厭行分，三、厭分，四、厭果分。起厭行者，謂十種深念心；厭行者，觀一切行無常乃至未入禪；厭者，四禪、四空、三摩跋提；厭果者，四無量等淨深心應知。 |
| **※正說分**  **一、明地行**  **（一）起厭行分**  （153b）諸佛子！菩薩善清淨心行第二地已，欲得第三菩薩地，當起十種深念心。何等為十？一、淨心，二、不動心，三、厭心，四、離欲心，五、不退心，六、堅心，七、明盛心，八、淳厚心，九、快心，十、大心。菩薩以是十種深念心得入第三地。 | **（一）起厭行分**  是中十種深念心者：一[[1]](#footnote-1)、依彼起淨深念心，如經「**淨心**」故；二、依不捨自乘，如經「**不動心**」故；三、志求勝法起善方便，此能厭患當來貪欲；四、依現欲不貪，如經「**厭心**」故，「**離欲心**」故；五、依不捨自乘進行，如經「**不退**[[2]](#footnote-2)**心**」故；六、依自地煩惱不能破壞，如經「**堅心**」故；[[3]](#footnote-3)七、依三摩跋提自在，如經「**明盛心**」故；八、依禪定自在有力，雖生下地而不退失，如經「**淳厚心**」故；[[4]](#footnote-4)九、依彼生煩惱不能染，如經「**快心**」故；十、依利益眾生不斷諸有，如經「**大心**」故。  已說起厭行分。 |
| **（二）厭行分**  **1、護煩惱行**  諸佛子！是菩薩住第三菩薩地已。  **（1）觀無常即知有為體性**  正觀有為法一切行[1]無常、[2]苦、[3]不淨、[4]無常、[5]敗壞、[6]不久住；[7]念念生滅，[8]不從前際來，[9]不去至後際，[10]現在不住，如是正觀一切諸行。  **（2）觀無救者即就人彰過**  （153c）是菩薩如是真實觀見一切行無有救者，[1]無所依止，[2]共憂、[3]共悲、[4]共熱惱，[5]憎愛所繫，[6]憂惱轉多，[7]無有停積，[8]常為貪瞋癡火所然，[9]見身無量病苦增長。  **2、修行護小乘行**  **（1）護小心**  （154a）是菩薩見如是已，於一切行轉復厭離[[5]](#footnote-5)。趣如來智慧，是菩薩見如來智慧不可思議，無等、無量、難得、無雜、無惱、無憂，能至無畏安隱大城不復轉還，見能救無量苦惱眾生。  **（2）護狹心**  **A、悲其淪溺**  菩薩如是見如來智無量，見一切有為行無量苦惱，復於一切眾生轉生殊勝十心。何等為十？所謂：  [1]眾生可愍孤獨無救生殊勝心、  [2]恒常貧窮生殊勝心、  [3]三毒之火熾然不息生殊勝心、  [4]閉在三有牢固之獄生殊勝心、  [5]常為煩惱諸惡稠林所覆生殊勝心、  [6]無正觀力生殊勝心、  [7]遠離善法心無喜樂生殊勝心、  [8]失諸佛妙法生殊勝心、  [9]而常隨順世間水流生殊勝心、  [10]失涅槃方便生殊勝心。  是名生殊勝十心。 | **（二）厭行分**  次說厭行分，厭行有三種：一、修行護煩惱行，二、修行護小乘行，三、修行方便攝行。  **1、修行護煩惱行**  修行護煩惱行者，觀一切行無常、無有救者，此二十句示現。  **（1）觀無常即知有為體性**  云何觀一切行無常？  是中命行不住故，總明無常觀。如經「**正觀有為法一切行無常**」故。云何此無常？何者是無常？如是正觀。  「**云何此無常**」者，依身轉時力生三種苦，如經「**苦**」故。依飲食力形色增損等，如經「**不淨**」故。依不護諸惡力橫夭壽等，如經「**無常**」故。依世界成力滅壞故，如經「**敗壞**」故。資生依主無有定力一處不住，如經「**不久住**」故。  「**何者是無常**」者，無常有二種：一者少時，如經「**念念生滅**」故；二者自性不成，實過去、未來、現在三世中，不生不轉不住，如經「**不從前際來、不去至後際、現在不住**[[6]](#footnote-6)，**如是正觀一切諸行**」故。  **（2）觀無救者即就人彰過**  如是觀一切有為法，無常行中無有救者。「**是菩薩如是真實觀見一切行無有救**」者。第二十句說此**無救**有九種：  一者、於無常未至中無所依告[[7]](#footnote-7)，如經「**無所依止**」[[8]](#footnote-8)故。  二者、無常既至無能救者，以無常至故多共憂苦，如經「**共憂**」故。  三者、中間同悲，如經「**共悲**」故。  四者、同苦惱事中憂悲隨逐，其力虛弱轉增熱惱，如經「**共熱惱**」故。  五者、追求資生時，欲所愛事不欲不愛，如是妄想愛憎[[9]](#footnote-9)常縛，如經「**憎愛所繫**」故。  六者、受用時中樂少苦多，如經「**憂惱轉多**」故。  七者、於身老時，中少壯盛色不可復集，如經「**無有停積**」故。  八者、於少壯時，具三種受貪等常燒，如經「**常為貪瞋癡火所然**」故。  九者、於年衰時無量病苦增長，如經「**見身無量病苦增長**」故。  後三句皆明身患事，何故不在初說？示身數數患事故。  **2、修行護小乘行**  **（1）護小心**  云何修行護小乘行？修行護小乘者，於一切有為行生厭離已，趣向佛智慧。依如來智有二種大：一、攝功德大，二、清淨大。  **「攝功德大」**者有五種：  一者、**神力**攝功德大，如經「**是菩薩見如來智慧不可思議」**故。  二者、**無比**攝功德大，無有敵對，如經[[10]](#footnote-10)「**無等」**故。  三者、**大義**攝功德大，廣能利益無量眾生，如經「**無量**」故。  四者、**無譏嫌**攝功德大，希有難得，如經「**難得**」故。[[11]](#footnote-11)  五者、**不同**攝功德大，諸外道不雜，如經「**無雜**」故。  「**清淨大」**者，**離煩惱使、苦，得涅槃**故。  「**離煩惱使**」者，離煩惱、習、無明不雜，如經「**無惱**」故。  「**離苦**」者，苦根本盡，憂悲隨盡，如經「**無憂**」故。  「**得涅槃**」者，如經「**能至無畏安隱大城」**故，菩薩至涅槃城不復退還，而能利益眾生，得世間、出世間涅槃勝事，如經「**不復轉還**」故，「**見能救無量苦惱眾生**」故。  **（2）護狹心**  **A、悲其淪溺**  依無救眾生起十種殊勝心。（154b）是中無救者以孤獨故，孤獨無救有九種：  一、恒常貧窮孤獨無救，  二、三毒之火熾然不息孤獨無救，  三、閉在三有牢固之獄孤獨無救，  四、常為煩惱諸惡稠林所覆孤獨無救，  五、無正觀力孤獨無救，  六、遠離善法心無喜樂孤獨無救，  七、失諸佛妙法孤獨無救，  八、而常隨順世間水流孤獨無救，  九、失涅槃方便孤獨無救。  **◎A、求欲的眾生**  是中依「**欲求眾生」**心無厭足，於他資財求無休息，此二應知，如經「[2]**恒常貧窮生殊勝心故**、[3]**三毒之火熾然不息生殊勝心」** 故。  **◎B、求有的眾生**  依「**有求眾生」**六道世間輪轉故，彼因煩惱所覆故，常生難處故，如是三句次第應知，如經「[4]**閉在三有牢固之獄生殊勝心故**、[5]**常為煩惱諸惡稠林所覆生殊勝心故**、[6]**無正觀力生殊勝心故」**。  **◎C、求梵行的眾生**  依「**梵行求眾生」**不起勝念者，懷增上慢者，無入涅槃心者，妄行外道者，如是四句次第應知，如經「[7]**遠離善法心無喜樂生殊勝心故、**[8]**失諸佛妙法生殊勝心故、**[9]**而常隨順世間水流生殊勝心故、**[10]**失涅槃方便生殊勝心故**」。 |
| **B、決志救度**  是菩薩見諸眾生界如是具受種種苦惱，已，發大精進行——是諸眾生(1)我應救、  (2)我應解，(3)應令清淨、(4)應令得脫、  (5)應著善處、(6)應令安住、  (7)應令歡喜、(8)應知所宜、  (9)應令得度、  (10)應令涅槃。  **3、方便攝行**  **（1）起攝行因**  菩薩如是善厭離一切有為行已，深念一切眾生界，趣一切智智無量利益，即時依如來智慧救度眾生。  **（2）思求方便**  作是思惟：此諸眾生墮在大苦煩惱業中，以何方便行而拔濟之，令住涅槃畢竟之樂？  **（3）思得方便**  （155a）是菩薩作如是念：不離無障礙解脫智處，  彼無障礙解脫智處，不離一切法如實覺；  彼一切法如實覺，不離無行無生行慧。[[12]](#footnote-12)  如是智慧光明，不離禪方便決定智慧觀，  彼禪方便決定智慧觀，不離聞慧方便。 | **B、決志救度**  次說救度眾生精進行，發此十心。  （154c）何處救度？以何救度？云何救度成？此分別救度眾生差別。  **(A)何處救度**  「**何處救度**」者，於業妄想中、煩惱妄想中、生妄想中，如經「**我應解故、應令清淨故、應令得脫**」故。如是次第，「**我應救度**」故。  **(B)以何救度**  「**以何救度」**者，授三學攝取故、勸置持戒處故、勸住定慧處故，如經「**應著善處故、應令安住**」故。如是次第，三昧地故，定慧合說。  復勸置持戒處有二種：一、除疑網令信戒故，如經「**應令歡喜**」故；二、已入戒者令心樂住安固不動，如經「**應知所宜」**故。  復勸住定慧處滅除掉沒隨煩惱[[13]](#footnote-13)、使，如經「**應令得度」**故。  **(C)云何救度成**  「**云何救度成」**者？令得二種涅槃界，如經「**應令涅槃**」故，是名修行護小乘行。  **3、方便攝行**  **（1）起攝行因**  云何修行方便攝行？是中厭離深念利益，示現三種因：一者、遠離妄想因，善厭離一切有為行故；二者、不捨世間因，深念一切眾生[[14]](#footnote-14)故；三者、發精進因，趣一切智智無量利益故。  **（2）思求方便**  於中趣利益處者，能修行彼道故；**深念**者，能善化眾生故，依如來智慧救度眾生。此言示現發起方便攝行。如經「**作是思惟：此諸眾生墮在大苦煩惱業中，以何方便行而拔濟之，令住涅槃畢竟之樂**」故。  **墮在大苦煩惱業中**者：**苦**者，生妄想；**煩惱**者，煩惱妄想；**業**者，業妄想；**涅槃畢竟樂**者，無上涅槃故。  **（3）思得方便**  是中**方便攝行有三種：一、證畢竟盡，二、起上上證畢竟盡，三、彼起依止行。**  **※方便攝行有三種**  **◎A、證畢竟盡**  **證畢竟盡**者，住無障礙解脫智中。如經「**是菩薩作如是念：不離無障礙解脫智處**」故。彼盡以如來所說，一切法隨順如實覺起，以此如實覺，起彼無障礙解脫智，如經「**彼無障礙解脫智處，不離一切法如實覺**」故。此自相同相無分別行慧，如經「**彼一切法如實覺，不離無行無生行慧**」故。[[15]](#footnote-15)  **◎B、起上上證畢竟盡**  **「如是智慧光明，不離禪方便決定智慧觀」**者，彼慧此中名光明，依是光明故名明地。彼菩薩於禪定中方便決定智慧觀，如經「**彼禪方便決定智慧觀，不離聞慧方便」**故。「**彼禪方便」**者，得勝進禪故；「**決定」**者，於他決定故；「**智慧觀」**者，自智慧觀故。是名「**起上上證畢竟盡」**。  **◎C、彼起依止行**  彼如是智慧觀依**聞慧方便**得，此是彼起依止行；聞慧方便是起所依，是故修行是名「**彼起依止行」**。是中行者，日夜求法聞法，如是次第依教依義。 |
| **（4）依思修行**  **A、求法行**  菩薩如是正觀知已，轉復勤修求正法行，日夜常求(1)聞法、(2)憙法、(3)樂法、(4)依法、(5)隨法、(6)益法、(7)思法、(8)究竟法、(9)歸依法、(10)隨順行法。  **B、求行因**  **（A）常勤求因**  **a、輕財重法**  菩薩如是方便求佛法故，無有諸財、錢穀、倉庫、寶藏等事而不能捨。於此物中不生難想，但於說法者生難遭想，是菩薩為求佛法故。  **b、雙捨內外**  無有所用外財而不能捨，無有內財而不能捨；  **c、內財敬事**  無有所作供給尊事而不能行，無有憍慢、我慢、大慢等而不能捨，質直柔軟故；無有身苦而不能受。  **d、況捨外財**  是菩薩得成就勝財心，若聞一句未曾聞法，勝得滿三千大千世界珍寶。  **e、輕位重法**  是菩薩得聞一偈正法生上財想，勝得轉輪聖王位，復得勝財心。若得未曾聞法，能淨菩薩行，勝得釋提桓因，梵天王處無量劫住。  **f、甘苦重法**  是菩薩若有人來，作如是言：「我與汝佛所說法一句，能淨菩薩行，汝今若能入大熾然火坑受大苦者，當以相與」。 | **（4）依思修行**  **A、求法行**  （155b）是中「**求正法行**」者，依經教、依義如前說。「**日夜常求，聞法、憙法、樂法**」者，無慢心、無妬心、無折伏他心問義故；「**依法」**者，依大乘教法，自見正取不忘失故；「**隨法、益法、思法**」者，依讀誦、依為他說、依靜處思義故；「**究竟法**」者，依定修行故；「**歸依法**」者，依出世間智故；「**隨順行法**」者，依解脫，於諸佛解脫法隨順彼行故。  是中「求正法行」、「常求聞法」，此初二句示現常勤行故。「喜法」等九句示現正修行故。  **B、求行因**  **（A）常勤求因**  **a、輕財重法**  彼常勤行以何為因？示現恭敬重法畢竟盡故，彼菩薩以財為首，於財寶中及王位處，或生天處；世間淨中及以己身，以法為重。  （155c）彼菩薩為重法故，能捨一切財物，如經「**菩薩如是方便求佛法，乃至但於說法者，生難遭想**」故。彼財所得處田宅等，外財彼亦能捨，如經「**是菩薩為求佛法故，無有所用外財而不能捨**」故。  **b、雙捨內外**  及彼財所為內法此亦能捨，如經「**無有內財而不能捨**」故。  **c、內財敬事**  及彼所為是亦能捨，身行恭敬奉給等，如經「**無有所作供給尊事而不能行**」故。誰於此物能得能捨，彼高大意此亦能捨，如經「**無有憍慢、我慢、大慢等而不能捨，質直柔軟**」故。所應護者彼亦能捨，種種身苦而無不受，如經「**無有身苦而不能受**」故。  **d、況捨外財**  於得眾多勝妙財寶，然不愛樂，重法心成故，如經「**是菩薩得成就勝財心**，**乃至勝得滿三千大千世界珍寶**」故，是名於財中勝。  **e、輕位重法**  云何王位等中勝？是菩薩得法轉生喜心成就，勝得轉輪王位、釋、梵天王等，如經「**是菩薩得聞一偈正法生上財想，乃至勝得釋提桓因，梵天王**[[16]](#footnote-16)**處無量劫住**」故。  **f、甘苦重法**  為求法故，投身滿三千大千世界熾然火中，及地獄中久受苦惱，如經「**是菩薩若有人來，作如是言：我與汝佛所說法一句，乃至何況人中諸小苦惱**」故。  是中聞一句法者，謂聞字句法；得聞一偈法者，謂聞偈法故；能淨菩薩行者，謂聞義故。 |
| **（B）正修行因**  是菩薩作如是念：「我受一句佛所說法，能淨菩薩行故，尚於三千大千世界滿中大火，從梵天投下，何況入小火坑。我等法應盡受，一切諸地獄苦猶應求法，何況人中諸小苦惱」。菩薩如是發精進行，修諸正法，隨所聞法，於寂靜處悉能正觀。 | **（B）正修行因**  此正修行以何為因？示現依寂靜處，思惟正觀故。如經「**菩薩如是發精進行，乃至悉能正觀**」故。 |
| **（三）厭分**  （156a）是菩薩聞諸法已，降伏其心，於空閑處心作是念：如說行者乃得佛法，不可但以口之所言而得清淨。是菩薩住此明地因，如說行故，  **（1）明四禪**  **A、初禪**  即離諸欲惡不善法，有覺有觀，離生喜樂入初禪行；  **B、二禪**  是菩薩滅覺觀，內清淨心一處，無覺無觀，定生喜樂入二禪行；  **C、三禪**  是菩薩離喜行捨，憶念安慧身受樂，諸賢聖能說能捨念受樂入三禪行；  **D、四禪**  是菩薩斷苦斷樂，先滅憂喜不苦不樂，捨念清淨入四禪行。  **（2）明四空**  **A、空處**  是菩薩過一切色想[[17]](#footnote-17)，滅一切有對想，不念一切別異想，知無邊虛空，即入無邊虛空處行；  **B、識處**  是菩薩過一切無邊虛空想，知無邊識，即入無邊識處行；  **C、無所有處**  是菩薩過一切無邊識想，知無所有，即入無所有處行；  **D、非想非非想處**  是菩薩過一切無所有處，知非有想非無想安隱，即入非有想非無想處行。但隨順法行故，而不樂著。 | **（三）厭分**  云何厭分？是菩薩聞諸法已，知如說修行乃得佛法；入禪、無色、無量、神通彼非樂處，於中不染必定應作故。  以何義故，入禪、無色、無量、神通？為五種眾生故：一、為禪樂憍慢眾生，故入諸禪；二、為無色解脫憍慢眾生，故入無色定；三、為苦惱眾生，令安善處永與樂故，應解彼苦令不受故，入慈悲無量；四、為得解脫眾生故，入喜捨無量；五、為邪歸依眾生故，入勝神通力，令正信義故。  此地得不退禪故，名為三昧地。前地非無三昧，此地勝故。  **（1）明四禪**  是中禪、無色，差別有四種：一、離障，二、修行對治，三、修行利益，四、彼二依止三昧。  **A、初禪**  是初禪中，離諸欲惡不善法，是名**離障**，如經「**即離諸欲惡不善法**」故。  有覺有觀，是名**修行對治**，如經「**有覺有觀**」故。  喜樂，是名**修行利益**，如經「**離生喜樂**」故。  入初禪行，是名**彼二依止三昧**，如經「**入初禪行**」故。  **B、二禪**  第二禪中，滅覺觀，是名**離障**，如經「**滅覺觀**」故。  內淨，是名**修行對治**，滅覺觀障，如經「**內清淨心一處，無覺無觀**」故。  心一處者，修無漏不斷三昧行一境故，定生喜樂，是名**修行利益**，如經「**定生喜樂**」故。  入二禪行，是名**彼二依止三昧**，如經「**入二禪行**」故。  **C、三禪**  第三禪中，離喜，是名**離障**，如經「**離喜**」故。  行捨憶念安慧，是名**修行對治**，如經「**行捨憶念安慧**」故。  身受樂，是名**修行利益**，如經「**身受樂**」故。  入三禪行，是名**彼二依止三昧**，如經「**入三禪行**」故。  **D、四禪**  第四禪中，斷苦斷樂，先滅憂喜，是名**離障**，如經「**斷苦斷樂先滅憂喜**」故。  捨念清淨，是名**修行對治**，如經「**捨念清淨**」故。  不苦不樂，是名**修行利益**，如經「**不苦不樂**」故。  入四禪行，是名**彼二依止三昧**，如經「**入四禪行**」故。  **（2）明四空**  無色三摩跋提亦有四種：一、離障，二、修行對治，三、修行利益，四、彼二依止三昧。  **A、空處**  **「過一切色想」**者，過眼識想故。「**滅一切有對想」**者，耳鼻舌身識和合想滅故。「**不念一切別異想**」者，不念意識和合想故，意識分別一切法故。說別異想，是名**離障**。  如是對治，過色等境界想，不分別色等境界，見無我故─是名**修行對治**。  **「知無邊虛空」**者─是名**修行利益**。  **「即入無邊虛空行」**者─是名**彼二依止三昧**。  **B、識處**  **「過一切無邊虛空想」**者─是名**離障**。  如是對治，過彼無邊虛空，見外念麁分別過患─是名**修行對治**。  「**知無邊識**」者─是名**修行利益**。  「**即入無邊識行」**者─是名**彼二依止三昧**。  **C、無所有處**  **「過一切無邊識想」**者─是名**離障**。  如是對治，過彼無邊識，見麁事念分別過患─是名**修行對治**。  **「知無所有」**者─名**修行利益**。  「**即入無所有行」**者─是名**彼二依止三昧**。  **D、非想非非想處**  **「過一切無所有想」**者─是名**離障**。  如是對治，過彼無所有，見麁念分別過患─是名**修行對治**。  **「知非有想、非無想安隱」**者─是名**修行利益**。  「**即入非有想、非無想行**」者─是名**彼二依止三昧**。已說厭分。 |
| **（四）厭果分**  **1、四無量即行方便果**  是菩薩慈心，隨順廣、大、無量、不二，  無瞋恨、無對、  無障、  無惱害。  遍至一切世間處，  法界世間最、究竟虛空界，遍覆一切世間行。  如是菩薩悲[[18]](#footnote-18)心隨順喜心、隨順捨心、隨順廣大無量不二。無瞋恨、無對、無障、無惱害，遍至一切世間處，法界世間最、究竟虛空界，遍覆一切世間行。 | **（四）厭果分**  **1、四無量即行方便果**  （156c）云何厭果？謂四無量、五神通等。  云何四無量？  無量有三種：一、眾生念，二、法念，三、無念。  **※A、眾生念**  **眾生念**者，有四種相差別：一、與樂，二、障對治，三、清淨，四、攝果。  **◎(A)與樂**  云何**與樂**？與三種樂：一、與欲界樂，二、與色界同喜樂，三、與不同喜樂。  彼離苦離喜故不二者，亦是廣、大、無量[[19]](#footnote-19)，如經「**是菩薩慈心隨順廣大無量不二」**故。  **◎(B)障對治**  云何**障對治**？與不愛者，與愛此障對治，如經「**無瞋恨無對」**故。  **◎(C)清淨**  云何**清淨**？正斷身心，不調睡眠、掉悔諸蓋等，如經「**無障**」故。  **◎(D)攝果**  云何**攝果**？欲、色界中，受正果、習果無苦事故，[[20]](#footnote-20)如經「**無惱害**」故。  **※B、法念**  云何**法念**？遍一切處所有欲、色、無色界凡夫，有學、無學眾生等法，及眾生所有分別作者，皆能念知，如經「**遍至一切世間處**」故。  **※C、無念**  **無念**者有二種：一、自相無念，觀法無我世間中最，如經「**法界世間最**」故。二、遍至無盡觀，如經「**究竟虛空界**」故。  一切世間者，一切世界普行故，如經「**遍覆一切世間行**」故。 |
| **2、五神通即行功用果**  **（1）神境**  （157a）是菩薩現無量神通力，能動大地；  一身為多身，多身為一身，現沒還出，  石壁山障皆能徹過，如行虛空；  於虛空中加[[21]](#footnote-21)趺而去，猶如飛鳥；  入出於地，如水無異，  履水如地；  身出煙焰，如大火聚；  身中出水，猶如大雲；  日月有大神德，有大威力，而能以手捫摸摩之，  身力自在，乃至梵世。  **（2）天耳**  是菩薩以天耳界清淨過人，悉聞人天二種音聲，若近若遠，乃至蚊虻蠅等，悉聞其聲。  **（3）他心**  是菩薩以他心智，如實知他眾生心及心數法。有貪心，如實知有貪心；離貪心，如實知離貪心；如實知有瞋心，離瞋心；有癡心，離癡心；  如實知有染心，離染心、  小心、廣心、大心、無量心、  攝心、不攝心、  住定心、不住定心、  解脫心、不解脫心、  求心、不求心，  上心，如實知上心；非上心，如實知非上心。如是以他心智，如實知他眾生心及心數法。  **（4）宿住**  是菩薩如實念，知無量宿命諸所生處，亦能念知一生、二三四五乃至十、二十、三十、四十、五十，亦能念知百生；念知無量百生、無量千生、無量百千生；念知成劫、壞劫及成壞劫、無量成壞劫，乃至念知百劫、千劫、百千劫、億劫、百億劫、千億劫、百千億劫，乃至念知無量百千萬億那由他劫。我本在某處，如是名、如是姓、如是生、如是色、如是飲食、如是壽命、如是久住、如是受苦樂。我於彼死，生於此間，於此間死，生於彼間。如是過去世，種種相貌，說姓[[22]](#footnote-22)相等，皆能念知。  **（5）天眼**  是菩薩天眼界清淨過人，見諸眾生，若生、若死、形色好醜、善行、不善行、貧賤富貴，是諸眾生隨所造業皆如實知，是諸眾生成就身惡業、成就口惡業、成就意惡業。謗諸賢聖成就邪見，及邪見業因緣故。身壞命終必墮惡道，生地獄中。是諸眾生成就身善業、成就口善業、成就意善業。不謗賢聖成就正見，及正見善業因緣故。身壞命終必生善道及諸天中，如是菩薩天眼界清淨過人。相貌姓名，見諸眾生，若生、若死、形色好醜、善行、不善行、貧賤富貴，是諸眾生隨業受報皆如實知。  **3、總結自在**  是菩薩於禪、解脫、三昧、三摩跋提能入能出，而不隨禪解脫力生；隨見能滿菩提分法處，以願力故，而生其中。 | **2、五神通即行功用果**  **※總說**  諸神通者，四通明智，第五明見。初一神通，身業清淨；天耳、他心智二通，口業清淨；宿命、生死智二通，意業清淨。  一身通，能到眾生所；天耳、他心二通，能知說法音聲義故，以知他心故，隨種種言音皆能盡知，依於此義種種異名說，隨眾生用故；去來二通[[23]](#footnote-23)盡知眾生過去、未來所應受化故。  **※別釋**  **（1）神境**  云何身通？  （157c）**身通**者，得勝自在應知。自在有三種：  一、世界自在，能動世界[[24]](#footnote-24)大地。如經「**是菩薩現無量神通力，能動大地」**故。  二、身自在，彼能散合隱顯，如經「**一身為多身，多身為一身，現沒還出」**故。  三、作業自在，作業有八種：  一者、傍行無礙，如經「**石壁山障皆能徹過，如行虛空」**故。  二者、上行，如經「**於虛空中加趺而去，猶如飛鳥」**故。  三者、上下行，如經「**入出於地，如水無異」**故。  四者、涉水不沒，如經「**履水如地」**故。  五者、其身熾然，如經「**身出煙焰，如大火聚」**故。  六者、身能注[[25]](#footnote-25)水，如經「**身中出水，猶如大雲」**故。  七者、身能摩捫，如經「**日月有大神德，有大威力，而能以手捫摸摩之」**故。  八者、自在，乃至梵世間、器世間，隨意轉變得自在故，如經「**身力自在乃至梵世」**故。  **（2）天耳**  **天耳通**者，隨能聞所聞，如實示現清淨諦聞故。過人者，遠聞故過人；聲者下乃至阿鼻地獄等聲悉能聞故，如經「**是菩薩以天耳界清淨過人」**故。隨人天等所作音聲現聞明了，乃至蚊虻蠅等微細音聲亦能聞故，如經「**悉聞人天二種音聲**[[26]](#footnote-26)**，若近若遠，乃至蚊虻蠅等，悉聞音聲」**故。  **（3）他心**  **他心通**者，他心差別有八種：一、隨煩惱，二、使，三、生，四、學三昧行，五、得三昧，六、得解脫，七、妄行正行，八、餘凡夫增上慢。  [1]**隨煩惱**者，與貪瞋等和合，如經「**是菩薩以他心智，如實知他眾生心及心數法。有貪心，如實知有貪心；乃至離癡心」**故。  [2]**使**者，有煩惱離煩惱等，如經「**如實知有染心、離染心」**故。  [3]**生**者，人中「小」、欲天中「廣」、色天中「大」，無色二解脫中「無量」[[27]](#footnote-27)，如經「**小心、廣心、大心、無量心**」故。[[28]](#footnote-28)  [4]**學三昧行**者，散心、不散心，如經「**攝心、不攝心**」故。  [5]**得三昧**者，入定、不入定時及在定、起時，如經「**住定心、不住定心**」故。  [6]**得解脫**者，有縛無縛，如經「**解脫心、不解脫心**」故。  [7]**妄行正行**者，於名聞中現起悕望順不順故，如經「**求心、不求心**」故。  [8]**餘凡夫增上慢**者，麁細習行故，如經「**上心如實知上心**，**非上心如實知非上心**」故。  **（4）宿住**  **宿命智通**者，誰能念智能念故，如經「**是菩薩如實念，知無量宿命諸所生處」**故[[29]](#footnote-29)。念何等事，如經「**亦能念知一生，乃至念知無量百千萬億那由他劫」**故。  云何念因名字差別？如經「**我本在某處，如是名」**故。  家差別，如經「**如是姓」**故。  貴賤差別，如經「**如是生」**故。  好醜差別[[30]](#footnote-30)，如經「**如是色」**故。  供饍差別，如經「**如是飲食」**故。  業行差別，如經「**如是壽命、如是久住」**故。  衰利成壞差別，如經「**如是受苦樂。我於彼死，生於此間，於此間死，生於彼間」**故。  是中**家差別**者，謂父母差別。  **貴賤差別**者，剎利、婆羅門等差別。  **業行差別**者，命差別時非時死故。  是中種種相貌者，一切諸相差別，如經「**種種相貌」**故。  說者，名稱，如經「**說」**故。姓相者，家姓等故，如經「**姓相等，皆能念知」**故。  復有異義，亦能念知一生二生，如是等是名相貌。「**說**」者，名等故；「**相**」者，我於彼死生於此間，如是等皆能念知故。  **（5）天眼**  **生死智通**者，誰能見？以天眼見故。「**清淨**」者，審見故；「**過人**」者，遠見故，如經「**是菩薩以天眼界清淨過人」**故。  見何等事？謂眾生生死等，如經「**見諸眾生，若生、若死乃至隨所造業，皆如實知」**故。  云何見？如經「**是諸眾生成就身惡業乃至隨業受報，皆如實知」**故。  餘者如前二地中說，善惡業報此亦如是應知。  **3、總結自在**  是中「**禪」**者，四禪；「**解脫」**者，四無色定；「**三昧」**者，四無量；「**三摩跋提」**者，五神通[[31]](#footnote-31)；「**能入能出」**者，即生心時隨心用現在前故；「**而不隨禪解脫力生」**者，彼淳厚深念心此成就示現；「**隨見能滿菩提分法處」**者，與諸佛大菩薩共生一處故，如經「**是菩薩於禪解脫乃至以願力故，而生其中」**故。 |
| **二、明地果**  **（一）調柔果**  **1、調柔行體**  **（1）法**  **A、練行緣**  （158b）是菩薩住菩薩明地已，多見諸佛。以大神通力、大願力故，見多百佛，多千佛，多百千佛，多百千那由他佛，多億佛，多百億佛，多千億佛，多百千億佛，多百千萬億那由他佛。以大神通力、大願力故。  **B、能練行**  是菩薩見諸佛時，以上心、深心，供養恭敬，尊重讚歎，衣服、飲食、臥具、湯藥，一切供具悉以奉施；以諸菩薩上妙樂具供養眾僧，以此善根，皆願迴向阿耨多羅三藐三菩提。於諸佛所生上恭敬心，專心聽法[[32]](#footnote-32)，聞已受持如說修行。是菩薩觀一切法不生不滅，因緣而有。 | **二、明地果**  **（一）調柔果**  **1、調柔行體**  **（1）法**  **A、練行緣**  「**一切法不生不滅**」者，於清淨法中，不見增；於煩惱妄想中，不見減，因緣集生故。彼清淨中，無一法可增；彼煩惱妄想中，無一法可減。然依對治因緣故，離煩惱妄想，轉勝清淨般若現前，如經「**觀一切法不生不滅因緣而有」**故。 |
| **C、所練淨**  是菩薩一切欲縛轉復微薄，一切色縛、一切有縛、一切無明縛，皆悉微薄，諸見縛者先已除滅。  是菩薩住菩薩明地已，無量百劫、無量千劫、無量百千劫、無量百千那由他劫、無量億劫、無量百億劫、無量千億劫、無量百千億劫、無量百千萬億那由他劫，不復現集斷於妄貪；不復現集斷於妄瞋；不復現集斷於妄癡，是菩薩彼諸善根轉增明淨。  **（2）喻**  諸佛子！譬如本真金巧師鍊[[33]](#footnote-33)治，秤[[34]](#footnote-34)兩等住，轉更精好[[35]](#footnote-35)，光明倍勝。  **（3）合**  諸佛子！菩薩亦復如是，住菩薩明地已，無量百劫乃至無量百千萬億那由他劫，不復現集斷於妄貪；不復現集斷於妄瞋；不復現集斷於妄癡，彼諸善根轉增明淨。是菩薩忍辱、安樂心轉復明淨，(1)同和心、(2)柔軟心、  (3)不瞋心、(4)不動心、(5)不濁心、  (6)不高下我心、  (7)眾生所作不悕望心、  (8)有所施作不望報心、  (9)不諂曲心、  (10)不稠林心轉復清淨。  **2、別地行相**  是菩薩四攝法中，利益增上；十波羅蜜中，忍辱波羅蜜增上；餘波羅蜜，非不修習隨力隨分。  **3、結說地相**  諸佛子！是名略說菩薩第三菩薩明地。 | **C、所練淨**  （158c）**「一切欲縛轉復微薄」**者，斷一切修道欲、色、無色界所有煩惱，及彼因同無明習氣，皆悉微薄遠離故。諸見縛者，於初地中，見道時已斷，如經「**是菩薩一切欲縛轉復微薄，乃至諸見縛者先已除滅」**故。  「**不復現集斷於妄貪**」等者，斷不善根使習氣行，[[36]](#footnote-36)非斷麁煩惱；麁煩惱前地已斷，如經「**是菩薩住菩薩明地已，無量百劫乃至彼諸善根轉增明淨」**故。  **（2）喻**  真金喻者，示現不減秤兩等住故；菩薩住明地，厭離世間勝於前地，自在不失故，如經「**諸佛子！譬如本真金乃至彼諸善根轉增明淨」**故。  **（3）合**  是菩薩忍辱安樂心，轉復明淨者，他人加惡心，能忍受善護他心，如經「**是菩薩忍辱安樂心轉復明淨」**故。  加惡不改，善護他心，分別示現，  作惡懷疑，現同伴侶愛語誨誘，如經「**同和心故，柔軟心」**故。  加惡不瞋，聞罵不報不生憂惱，如經「**不瞋心故、不動心故、不濁心」**故。  過去不憍慢自與善語，如經「**不高下我心」**故。  心不悕望他人恭敬，如經「**眾生所作不悕望心」**故。  於所作事心不求報，如經「**有所施作不望報心」**故。  非不實心作利益行，及無偏心等作利益故，如經「**不諂曲心」**故。  微細隱覆垢心皆悉遠離，如經「**不稠林心，轉復清淨」**故。 |
| **（二）攝報果**  （159a）菩薩住是地中，多作忉利天王，得法自在，能除眾生貪欲等諸煩惱垢，以善方便力，拔濟眾生諸欲淤泥。所作善業：布施、愛語、利益、同事，是諸福德皆不離念佛、念法、念僧、念菩薩、念菩薩行、念波羅蜜、念十地、念不壞力、念無畏、念不共佛法，乃至不離念具足一切種、一切智智。常生是心：『我當於一切眾生中，為首、為勝、為大、為妙、為微妙、為上、為無上、為導、為將、為師、為尊，乃至為一切智智依止[[37]](#footnote-37)者。』復從是念發精進行，以精進力故，於一念間得百千三昧，得見百千佛，知百千佛神力，謂動百千佛世界，能入百千佛世界，能照百千佛世界，能教化百千佛世界眾生。能住壽百千劫，能知過去未來世各百千劫事，能善入百千法門，能變身為百千，於一一身，能示百千菩薩以為眷屬。  **（三）願智果**  若以願力自在勝上菩薩願力過於此數，示種種神通力；或身、或光明、或神通、或眼、或境界、或音聲、或行、或莊嚴、或加、或信、或業，是諸神通乃至無量百千萬億那由他劫不可數知。 | （159b）此地攝報果願智力果，如初地中釋。 |

1. 〔一〕－【宋】【元】【明】【宮】。(大正10，153d，n.3) [↑](#footnote-ref-1)
2. 退＝現【元】【明】。(大正10，153d，n.4) [↑](#footnote-ref-2)
3. 《華嚴經探玄記》卷12〈22 十地品〉(大正35，324c3-7)：「離過中，謂此加行深伏三地所斷煩惱，不令彼惑成於過患。論釋云：『自地煩惱不能破壞，名為堅心』；遠師釋：『前二地為自地』；辨師釋：『四禪、四空為自地』，皆恐不當。」 [↑](#footnote-ref-3)
4. 《大方廣佛華嚴經疏》卷36〈26 十地品〉(大正35，780a6-7)：「即依前句禪定自在力，雖生下地而不退失，故云勇猛。」 [↑](#footnote-ref-4)
5. 離＝雜【明】。(大正10，154d，n.1) [↑](#footnote-ref-5)
6. 住＋（故）【宋】【元】【明】【宮】。(大正10，153d，n.5) [↑](#footnote-ref-6)
7. 「無所依」是把在底本記載的「無所依告」改為「無所依者」，「所依」藏譯為「教師」（ston pa. śāstṛ）。(《新国訳大蔵経・十地経論 I》，p.286，n.3) [↑](#footnote-ref-7)
8. 「無所依止」：nirākrandam.保護者がなく、との意。(《新国訳大蔵経・十地経論 I》，p.286，n.4) [↑](#footnote-ref-8)
9. 憎＝增【明】。(大正10，153d，n.6) [↑](#footnote-ref-9)
10. 經＝是【宋】【元】。(大正10，154d，n.2) [↑](#footnote-ref-10)
11. 《大方廣佛華嚴經隨疏演義鈔》卷60〈26 十地品〉(大正36， 482c13-14)：

    疏：四、無譏嫌者，淨德殊勝故。 [↑](#footnote-ref-11)
12. （1）無行無生の行ある慧：apracārān-utpāda-cāriṇī prajñā.(《新国訳大蔵経・十地経論 I》，p.295，n.18)

    （2）《大方廣佛華嚴經疏》卷36〈26 十地品〉(大正35，782a21-28)：

    三、此「覺」「不離」「無生」「慧」者，欲「覺」「一切法」。「一切法」不出二種：一者、自相，謂色、心等殊，是有為法體，故名為「行」。二者、同相，色、心雖殊，同皆生、住、異、滅所遷；舉初攝後，故但名「生」。今四地菩薩了自及同皆緣「生」無性，成無分別「慧」，故云「無行無生」。下一「行」字是「慧」「行」相，以「無行無生」為「慧」「行」相。若如是「行」，則得八地「覺」法自性也。 [↑](#footnote-ref-12)
13. 〔惱〕－【宋】【元】【明】【宮】。(大正10，154d，n.3) [↑](#footnote-ref-13)
14. 生＋（界）【宋】【元】【明】。(大正10，154d，n.4) [↑](#footnote-ref-14)
15. 《新国訳大蔵経・十地経論 I》，p.248：「此れは自相と同相とに分別無く行ずる慧なりて。」 [↑](#footnote-ref-15)
16. 王＝上【宋】【元】【明】。(大正10，155d，n.1) [↑](#footnote-ref-16)
17. 想＝相【宋】【元】【明】【宮】。(大正10，156d，n.1) [↑](#footnote-ref-17)
18. （慈）＋悲【宋】【元】【明】【宮】。(大正10，156d，n.2) [↑](#footnote-ref-18)
19. 《大方廣佛華嚴經隨疏演義鈔》卷57〈26 十地品〉(大正36，455b17-19)：「三地中釋慈心：廣、大、無量云：廣者，與欲界樂；大者，與色無色界同喜樂；無量者，與不同喜樂。」 [↑](#footnote-ref-19)
20. （1）《大方廣佛華嚴經隨疏演義鈔》卷61〈26 十地品〉(大正36，490c11-12)：

    疏：「後一攝果」，即經「無惱」。先依論釋。故論云：「欲、色界中正受善果，無苦惱事。」

    （2）《新国訳大蔵経・十地経論 I》，p.263：「欲、色界の中にて正果と習果との、苦事無きを受くるが故なりて。」 [↑](#footnote-ref-20)
21. 加趺＝跏趺【宋】【元】【明】【宮】。(大正10，157d，n.1) [↑](#footnote-ref-21)
22. 姓＝性【宋】【元】【宮】。(大正10，157d，n.2) [↑](#footnote-ref-22)
23. 去、來の二通は眾生の過去、未來の応に受化すべきを盡く知る（が故）なり蔵譯には「二つによって來（’ong ba），去（’gro ba）を知るのであって、諸有情の前際（sngon gyi mtha’.\*pūrvātna.過去）、後際（phyi ma’I mtha’. \*parānta.未來）の成熟（yongssu smin pa.\*paripāka）を知るのである」とある。(《新国訳大蔵経・十地経論 I》，p.264，n.23) [↑](#footnote-ref-23)
24. 〔世界〕－【宋】【元】【明】【宮】。(大正10，157d，n.3) [↑](#footnote-ref-24)
25. 注＝住【宮】。(大正10，157d，n.4) [↑](#footnote-ref-25)
26. 〔人天二種音聲〕－【宮】。(大正10，157d，n.5) [↑](#footnote-ref-26)
27. 《大方廣佛華嚴經疏》卷37〈26 十地品〉(大正35，787c7-10)：「以作空識無邊行相故，上二不爾故非無量；而論不明上二空處，意明無所有及昧劣故，或是略、非略攝之。」 [↑](#footnote-ref-27)
28. 《大方廣佛華嚴經疏》卷37〈26 十地品〉(大正35，787c6-9)：「欲天廣、色天大、無色二解脫無量，以作空識無邊行相故，上二不爾，故非無量；而論不明上二空處，意明無所有及昧劣故。」 [↑](#footnote-ref-28)
29. 〔故〕－【宋】【元】【明】【宮】。(大正10，158d，n.1) [↑](#footnote-ref-29)
30. 〔如經…差別〕十字－【宮】。(大正10，158d，n.2) [↑](#footnote-ref-30)
31. 《大方廣佛華嚴經疏》卷37〈26 十地品〉(大正35，788a15-17)：「三摩鉢底者，論云“五神通＂，此應譯者之誤！合云三摩呬多，以此云“等引＂，五通即所引故。三摩鉢底此云等至，非神通故。」 [↑](#footnote-ref-31)
32. 法＝佛【明】(大正10，158d，n.3) [↑](#footnote-ref-32)
33. 鍊＝練【宋】【元】【宮】(大正10，158d，n.4) [↑](#footnote-ref-33)
34. 秤＝稱【宋】【元】【明】【宮】(大正10，158d，n.5) [↑](#footnote-ref-34)
35. 好＝妙【宋】【元】【明】【宮】(大正10，158d，n.6) [↑](#footnote-ref-35)
36. （1）《大方廣佛華嚴經疏》卷37〈26 十地品〉(大正35，788b19-25)：

    後「於無量」下，揀細異麁。謂是「斷」細，以多「劫」「不積」三不「善根」，故細種漸「斷」，「善根」「轉」「淨」。言多「劫」者，《仁王經》說：「初地經四阿僧祇劫，二地五，三地六。」細障難「斷」，「經」「劫」「轉」多；多「劫」「不積」，故「邪貪」等「斷」。然但「斷」細「習」，非是「斷」麁。麁障見道，初地已「斷」。麁障修者，二地已「斷」故。「善根」「轉」「淨」，即前信等。

    （2）《新国訳大蔵経・十地経論 I》，p.275：「不善根の使習気行を断ずるも。」 [↑](#footnote-ref-36)
37. 止＝上【宮】(大正10，159d，n.1) [↑](#footnote-ref-37)