**《十地經論》卷12**

**〈法雲地第十〉**

（大正26，200c20-203b1)

上厚下觀 院長指導

釋從照敬編

2012/05/15

|  |  |
| --- | --- |
| **經曰** | **論曰** |
|  | 次說地影像分，是中地影像者，有四種：一、池，二、山，三、海，四、摩尼寶珠。  以況[[1]](#footnote-1)四種功德故：一、修行功德，二、上勝功德，三、難度能度大果功德，四、轉盡堅固功德。[[2]](#footnote-2) |
| **捌、**地影像分  （壹）池喻修行功德  一、法  經曰：佛子！是菩薩十地，次第順行，趣向一切種、一切智智。  二、喻  佛子！**譬如從阿耨大池流出四河**，充滿閻浮提，不可窮盡，轉復增長乃至充滿大海。  三、合  如是，佛子！菩薩從菩提心流出善根大願之水，以四攝法充滿眾生界不可窮盡，轉復增長**乃至滿足得一切種、一切智智**。 | ※池喻修行功德  云何「**修行功德**」？  論曰：是中「**修行功德**」者：依本願力修行，以四攝法作利益他行，自善根增長及[[3]](#footnote-3)得菩提自利益行應知。  如經：「佛子！**譬如從阿耨大池流出四河**，**乃至滿足得一切種、一切智智故**。」 |
| （貳）山喻上勝功德  一、總舉於法  經曰：佛子！**是菩薩十地**，**因佛智故而有差別；**  二、總顯於喻  **譬如依大地故有十大山王差別**。  三、法喻對照  （一）明山體  何等為十？所謂：〔1〕**雪山王**、〔2〕**香山王**、〔3〕毘陀略山王、〔4〕仙聖山王、〔5〕**由乾陀羅山王**、〔6〕**馬耳山王**、〔7〕尼民陀羅山王、〔8〕斫迦婆羅山王、〔9〕眾相山王、〔10〕須彌山王。  **（二）**辨所有  1、雪山王  佛子！譬如〔1〕雪山王，一切**藥草**集在其中，是諸藥草取不可盡。  如是，佛子！菩薩住在菩薩歡喜地中，一切世間書論、技藝、文誦、呪術集在其中，一切世間書論、技藝、文誦、呪術不可窮盡。  2、香山王  佛子！譬如〔2〕香山王，一切**諸香**集在其中，一切諸香取不可盡。  如是，佛子！菩薩住在菩薩離垢地中，一切菩薩持戒正受行香集在其中，一切菩薩持戒正受行香不可窮盡。  3、鞞陀梨山王  佛子！譬如〔3〕毘陀略山王，純淨寶性一切**諸寶**集在其中，一切諸寶取不可盡。如是，佛子！菩薩住在菩薩明地中，一切世間禪定、神通、解脫三昧、三摩跋提集在其中，一切世間禪定、神通、解脫三昧、三摩跋提問答不可窮盡。  4、神仙山王  佛子！譬如〔4〕仙聖山王，純淨寶性**五通**聖人集在其中，五通聖人不可窮盡。  如是，佛子！菩薩住在菩薩焰地中，一切行中殊勝智行集在其中，一切行中殊勝智行種種問難不可窮盡。  5、由乾陀羅山王  佛子！譬如〔5〕由乾陀羅山王，純淨寶性一切**夜叉**諸大鬼神集在其中，一切夜叉諸大鬼神不可窮盡。  如是，佛子！菩薩住在菩薩難勝地中，一切自在如意神通變化莊嚴集在其中。一切自在如意神通變化莊嚴問答不可窮盡。  6、馬耳山王  佛子！譬如〔6〕馬耳山王，純淨寶性一切眾果集在其中，一切眾果取不可[[4]](#footnote-4)盡。  如是，佛子！菩薩住在菩薩現前地中，說入因緣集觀集在其中，說入因緣集觀聲聞果證問答不可窮盡。  7、尼民陀羅山王  佛子！譬如〔7〕尼民陀羅山王，純淨寶性一切**大力龍**神集在其中，一切大力龍神不可窮盡。  如是，佛子！菩薩住在菩薩遠行地中，種種方便智集在其中，種種方便智說辟支佛果證問答不可窮盡。  8、斫羯羅山王  佛子！譬如〔8〕斫迦婆羅山王，純淨寶性得**自在眾**集在其中，得自在眾不可窮盡。  如是，佛子！菩薩住在[[5]](#footnote-5)菩薩不動地中，起一切菩薩自在道集在其中，起一切菩薩自在道，說一切世間界差別問答不可窮盡。  9、計都山王  佛子！譬如〔9〕眾相山王，純淨寶性諸大**阿修羅**眾集在其中，諸大阿修羅眾不可窮盡。  如是，佛子！菩薩住在菩薩善慧地中，知一切眾生逆順行集在其中，知一切眾生逆順行，說一切世間生滅相問答不可窮盡。  10、須彌盧山王  佛子！譬如〔10〕須彌山王，純淨寶性**諸大天眾**集在其中，諸大天眾不可窮盡。  如是，佛子！菩薩住在菩薩法雲地中，如來力無畏不共佛法集在其中，如來力無畏不共佛法示現佛事問答不可窮盡。  四、總結法喻  佛子！**此十大寶山王同在大海，因大海得名**。如是，佛子！**菩薩十地同在一切智，因一切智得名**。 | ※山喻上勝功德  云何「**上勝功德**」？  論曰：是中「**上勝功德**」者，依一切智增上行十地故。  如經：「佛子！**是菩薩十地因佛智故而有差別，譬如依大地故有十大[[6]](#footnote-6)山王差別**」故。  是中純淨諸寶山喻者：喻八種地，厭地善清淨故。  復次，諸山王非眾生數，眾生數依故。  非眾生數者，有二種：一、**受用事**，二、守護積聚寶事等。  是中受用事[[7]](#footnote-7)者，有二種：一、眾生四大增損對治，二、長養眾生依**雪山、香山、毘陀略山、馬耳山**，**此四山非眾生數依故**。  **藥草**、  **眾香**、  **眾寶**，一切果集在其中。一切果者，第六山中。  **眾生數者**，復有六種難對治故，六種難者：一、貧難，二、死難，三、險[[8]](#footnote-8)難，四、不調伏難，五、惡業難，六、怨敵難。[[9]](#footnote-9)  第四山中**五通，**福田對[[10]](#footnote-10)治貧難。  第五山中**夜叉，**大神神通變化對治死難。  第七山中諸**大龍**王，對治險[[11]](#footnote-11)難。  第八山中得**自在眾，**對治不調伏難。  第九山中**阿修羅，**說呪對治惡業難。  第十山中**自在四天王，**對治怨敵難。  此一切山集在其中者，如所說事能生一切物故；言集在其中不可窮盡者，順行不斷不休息故。彼十大山因大海得名，大海亦因大山得名；菩薩十地亦復如是，同在一切智，因一切智得名，彼因果相顯故。  如經：「佛子！此十大寶山王同在大海，因大海得名。如是，佛子！菩薩十地同在一切智，因一切智得名」故。 |
| （叄）海喻大果功德  一、喻  經曰：佛子！譬如大海以十相故，數名大海，無有能壞。  何等為十：  一、**漸次深**，  二、**不受死屍**，  三、**餘水失本名**，  四、**同一味**，  五、**無量寶聚**，  六、**甚深難度**，七、**廣大無量**，  八、**多有大身眾生依住**，  九、**潮不過限**，十、**能受一切大雨無有厭足**。  二、合  **如是，佛子！菩薩行以十相故，數名菩薩行，無有能壞**。  何等為十：  〔1〕所謂菩薩**歡喜地**中，漸次起大願故。  〔2〕菩薩**離垢地**中，不共破戒死屍住故。  〔3〕菩薩**明地**中，捨諸世間假名數故。  〔4〕菩薩**焰地**中，恭敬三寶得一味不壞故。  〔5〕菩薩**難勝**地中，無量方便智起世間所作寶故。  〔6〕菩薩**現前**地中，觀甚深因緣集法故。  〔7〕菩薩**遠行地**中，以無量方便智，善擇諸法故。  〔8〕菩薩**不動地**中，示現起大莊嚴事故。  〔9〕菩薩**善慧地**中，得甚深解脫通達世間行，如實所證不過限故。  〔10〕菩薩**法雲地**中，能受一切諸佛大法明雨，無有厭足故。 | ※海喻大果功德  云何「**難度能度大果功**」？  論曰：是中「**難度能度大果功德**」者，因果相順故；十地如大海難度能度，得大菩提[[12]](#footnote-12)果故。  大海有八種功德應知[[13]](#footnote-13)：  一、易入功德，如經「**漸次深**」故。  二、淨功德，如經「**不受死屍**」故。  三、平等功德，如經「**餘水失本名**」故。  四、護功德，如經「**同一味**」故。  五、利益功德，如經「**無量寶聚**」故。  六、不竭功德，謂深廣等；如經：「**甚深難度**」故，「**廣大無量**」故。  七、住處功德，以大眾生依住故，如經「**多有大身眾生依住**」故。  八、護世間功德，潮不過時受水無厭，如經「**潮不過限**」故；能受一切大雨，「**無有厭足**」故。  大海相似法，菩薩十地行，亦有十種相應。如經：「**如是，佛子！菩薩行以十相故，數名菩薩行，無有能壞**」故，如是等。 |
| （肆）珠喻堅固功德  一、喻  經曰：**佛子！譬如大摩尼寶珠過十寶性**：  一、出大海，  二、**巧匠善治**，  三、**善轉精妙**，  四、**善清淨**，  五、**善淨光澤**，  六、**善鑽[[14]](#footnote-14)穿**，七、**貫以寶縷**，八、**置在琉璃高幢**，  九、**放一切光明**，  十、**隨王意雨眾寶物，能與一切眾生一切寶物**。  二、合  如是，佛子！菩薩發薩婆若心過**十聖性**：一、初發心布施離慳。  二、善修持戒正行明淨。  三、善修禪定、三昧、三摩跋提令轉精妙。  四、菩提分善清淨。  五、方便神通善淨光澤。  六、因緣集觀善＊鑽穿。  七、種種方便智縷善貫穿。  八、置於自在神通幢上。  九、觀眾生行放多聞智慧光明。  十、諸佛授智位。  爾時，能為[[15]](#footnote-15)一切眾生，現作佛事，即名得薩婆若。 | ※珠喻堅固功德  云何「**轉盡堅固功德**」？  論曰：是中，「**轉盡堅固功德**」者，大摩尼寶喻。  如經：「**佛子！譬如大摩尼寶珠等故，過十寶性**者，摩尼寶過毘琉璃等以出故取；乃至放一切光明示現此寶，有八種功德攝」故。  八種功德者[[16]](#footnote-16)：  一、出功德，選擇而取以善觀故。  二、色功德，「**巧匠善治**」故。  三、形相功德，「**善轉精妙**」故。  四、無垢[[17]](#footnote-17)功德，「**善清淨**」故。  五、明淨功德，「**善淨光澤**」故。  六、起行功德，「**善鑽＊穿**」故，「**貫以寶縷**」故，「**置在琉璃高幢**」故。此三句示現。  七、神力功德，「**放一切光明**」遍照一切處故。  八、不護功德，「**隨王意雨眾寶物，能與一切眾生一切寶物**」。  正智受位故，一切眾生同善根藏故。  過**十聖性**者，過聲聞辟支佛等性故。聲聞有八種性，四行、四果差別故；辟支佛有二種性，行、果差別故。[[18]](#footnote-18)  如是十地影像分已說。 |
| **玖、地利益分**  （壹）顯法利益  一、生信功德  （一）說益生信  1、總歎難聞  經曰：**佛子！是菩薩行善，集一切種、一切智智功德，集法門品**；若眾生不深種善根者，不能得聞。  2、問答顯益  （1）問  **解脫月菩薩言**：佛子！此集一切種、一切智智功德，集法門品；若得聞者，此人成就幾許功德？  （2）答  A、正顯等佛  **金剛藏菩薩言**：佛子！隨一切智智所攝觀，集諸功德；此集一切種、一切智智功德，集法門品亦復如是。此人得聞此法門，所得功德亦復如是。  B、微以釋成  何以故？佛子！若非菩薩，不得聞此集一切種、一切智智功德，集法門品，何況能信，何況能持，何況正修行。  （二）動地生信  說此經時，**以佛神力，以得法力**，十方世界十億佛土微塵數等諸佛世界，**六種十八相動**。  所謂：動、遍動、等遍動，**踊**、遍踊、等遍踊，**覺**、遍覺、等遍覺，**起**、遍起、等遍起，震、遍震、等遍震，**吼**、震吼、等遍吼。[[19]](#footnote-19)  二、供養功德  以佛神力以得法力故，**雨種種天花如雲而下**，雨天衣、雨天寶、雨天莊嚴具、雨天蓋、雨天幡[[20]](#footnote-20)、雨天幢[[21]](#footnote-21)、雨天伎樂、雨天音聲，讚歎一切智地，及讚十地殊勝之事。  （貳）結通十方  **如此世界四天下**，他化自在天中自在天王宮摩尼寶藏殿說十地法；如是，十方一切世界周遍皆說此十地法。  （叄）他方證成  以佛神力故，十方過十億佛土微塵數等世界，有十億佛土微塵數等諸菩薩來集，遍滿十方虛空，到已皆作是言：善哉！善哉[[22]](#footnote-22)！佛子！善說菩薩住諸地相。  佛子！我等一切亦名金剛藏，從名金剛勝世界金剛幢佛所來；彼一切世界，皆承佛神力說此法門，眾會亦如是、字句亦如是、釋名亦如是、義趣亦如是，不增不減。  佛子！是故，我等承佛神力，來到此眾為證是[[23]](#footnote-23)法。佛子！如我等來至此眾，如是十方一切世界，一一世界中四天下，上他化自在天中，自在天王宮摩尼寶藏殿，皆有十億佛土微塵數等菩薩往為作證。  （肆）結嘆歡喜  爾時，金剛藏菩薩摩訶薩承佛神力說此經時，如來隨喜，彼一切菩薩眾及一切天、龍、夜叉、乾闥婆、阿修羅、迦樓羅、緊那羅、摩睺羅伽、四天王、釋提桓因、梵天王、摩醯首羅淨居天眾，皆大歡喜。  佛在他化自在天中成道未久，第二七日自在天王宮摩尼寶藏殿，金剛藏菩薩說歡喜奉行。 | ※云何地利益分  云何地利益分？  論曰：是中地利益者，有二種：一、生信功德，二、供養功德。  復次，此法門中，決定信說大利益義示現。如經：「**佛子！是菩薩行善集一切種、一切智智功德，集法門品**」如[[24]](#footnote-24)是等，  「**解脫月菩薩言**」如是等，「**金剛藏菩薩言**」如是等故，為於此經中，生信得功德[[25]](#footnote-25)。  復**生信功德**、**緣生義**故，以**神通力示現六種十八相動**。如經：「**說此經時[[26]](#footnote-26)，以佛神力以得法力故**」，如是等。  是中六種動者：一、**動**，二、**踊**，三、**上去**，四、**起**，五、**下去**，六、**吼**，十八相此六種動等相，下、中、上如是次第應知。[[27]](#footnote-27)  器世間中，依四種眾生聚：一、依不善眾生，二、依信種種天眾生，三、依我慢眾生，四、依呪術眾生。為此眾生下、中、上次第差別故，動乃至吼，如是十八句異義應知。  如是**生信功德**及**緣生義**已說。  是中，**供養功德**者：  如經：「**雨種種天華如雲而下**」，如是等。一切世界說此法門示現，為無量法門利益眾生示現。  如經＊：「**如此世界四天下」**，如是等。  餘者易解。 |

1. 況：2.比。比較。3.比。比擬；比方。（《漢語大詞典（五）》p.1083） [↑](#footnote-ref-1)
2. 《大方廣佛華嚴經疏》卷44〈26 十地品〉（大正35，838a26-b6）：

   大文第八、「**佛子！此菩薩摩訶薩十地行**」下，「地影像分。於中四喻，謂池、山、海、珠，喻四功德」。前二是阿含「德」，後二證「德」。前中「池」「喻」「修行功德」，即諸地中起「修」之「行」。二、「山」「喻」「上勝功德」，即依「修」成「德」，「德」位高出故。三、「海」「喻」「難度能度大果功德」，即「修」所成「德」，能至「大果」故。謂大「海」「難度」，十德皆遍，故名「能度」；大「海」難成，由攬十德，能成智「海」，故云「大果」。此釋，法、「喻」兼含矣。四、「珠」「喻」「轉盡堅固功德」，謂從初地「轉」至法雲，障「盡」證「堅」故。 [↑](#footnote-ref-2)
3. 及＝乃【宋】【元】【明】【宮】。（大正26，201d，n.1） [↑](#footnote-ref-3)
4. 可＋（窮）【宋】【元】【明】【宮】。（大正26，201d，n.2） [↑](#footnote-ref-4)
5. 〔在〕－【宋】【元】【明】【宮】。（大正26，201d，n.3） [↑](#footnote-ref-5)
6. 大＝地【宋】【元】【明】【宮】。（大正26，201d，n.4） [↑](#footnote-ref-6)
7. 《大方廣佛華嚴經疏》卷44〈26 十地品〉（大正35，839a3-7)：

   前三及六非眾生數，餘皆眾生數。就非眾生數中有二種事：一、初二及第六是受用事資內報故，第三寶是守護積聚事。受用中有二：一、藥是四大增損對治，二、香及果即長養眾生。 [↑](#footnote-ref-7)
8. （1）儉＝險【宋】【元】【明】【宮】＊。（大正26，201d，n.5）

   （2）案：《大正藏》原作「儉」，今依【宋】【元】【明】【宮】改作「險」。 [↑](#footnote-ref-8)
9. 《大方廣佛華嚴經疏》卷44〈26 十地品〉（大正35，839a8-15）：

   「眾生數中復有六種難對治」：一、「五通」福田，「治貧窮難」，以供彼「仙」，能生福故。二、「夜叉治死難」，威制眷屬，不令害人故。三、「龍治儉難」，降時雨故。四、「諸自在眾治不調伏難」，「調伏」「難」「調」故。五、「修羅治惡業難」，以「呪術」力制諸眷屬，不造諸惡故。六、「大威德天治修羅怨敵難」，以四天王、三十三天俱處此「山」故。 [↑](#footnote-ref-9)
10. 對＝難【宮】。（大正26，201d，n.6） [↑](#footnote-ref-10)
11. （1）儉＝險【宋】【元】【明】【宮】＊。（大正26，201d，n.5-1）

    （2）案：《大正藏》原作「儉」，今依【宋】【元】【明】【宮】改作「險」。 [↑](#footnote-ref-11)
12. 菩提＝菩薩【明】【宮】。（大正26，202d，n.1） [↑](#footnote-ref-12)
13. （1）《大方廣佛華嚴經疏》卷44〈26 十地品〉（大正35，839b21-c2）：

    別中攝「十」為八：「一、易入功德」，以「**漸**」故。「二、淨功德」。「三、平等功德」。「四、護功德」，「護」自「**一味**」，恒不失故。「五、利益功德」，「利」「世間」故。六、六七二句合為「不竭功德」，以「**深**」、「**廣**」故。「七、住處功德」，無功用行是「菩薩」所住故。經云「**大身**」者，以「無量」「身」修「菩薩行」，十身相作故。八、末後二句合名「護世間功德」。九「地」「**潮不過限**」，不誤傷物；知機授「法」，不差根器。「十地」若無「大海」，「水」溺四洲；餘不能「受」，必生毀謗。又得此二「法」，用「護世間」。

    （2）《大方廣佛華嚴經隨疏演義鈔》卷73〈26 十地品〉（大正36，579b26-c4）：

    疏「以『深』、『廣』故」者，六「深」七「廣」，餘可知。然涅槃三十三明「海」有八德：「一者、漸漸轉深；二者、深難得底；三者、同一鹹味；四者、潮不過限；五者、有種種寶藏；六者、大身眾生所居；七者、不宿死屍；八者、一切萬流大雨投之，不增不減。」釋曰：彼經通「喻」「佛」、「法」，「廣」有「合」「相」。今「喻」「次第」，「喻」於「十地」，故加至「十」，不同彼「次」。 [↑](#footnote-ref-13)
14. 鑽＝攢【宋】＊【元】＊【明】＊。（大正26，202d，n.2） [↑](#footnote-ref-14)
15. 〔為〕－【明】。（大正26，202d，n.3） [↑](#footnote-ref-15)
16. 《大方廣佛華嚴經疏》卷44〈26 十地品〉（大正35，839c9-21）：

    別中攝「十」為八，合六、七、八故。八中，「一、出功德」，可「取」者，選擇「**出**」「**海**」故。由初地中如「智」善「觀」，「**出**」煩惱「**海**」也。「二、色功德」，由「治理」之，則「色」「明淨」故。「三、形相」，「四、無垢」，「五、明淨」，並可知。「六、起行功德」，即次下三句，謂「智」「行」「穿」「徹」，「方便」「行」攝持，「自在」「行」高顯故。相用不染，猶彼「**瑠璃**」。頌云「金剛」，取不動不壞。上三皆是異相莊嚴，故合為一。後二句明功用殊勝，謂「七、神力功德」，「聞持」普照，體用微妙故；「八、不護功德」，謂「**隨王**」「**雨**」「**寶**」，無護惜故。約法，則得「佛」正「智」，「受」位如「王」，令**一切「眾生」**同己善根藏故，如**「隨」「意」「雨」「寶」**故。合云「廣作佛事」，合文可知。 [↑](#footnote-ref-16)
17. 垢＝相【宋】【元】【明】【宮】。（大正26，20d2，n.4） [↑](#footnote-ref-17)
18. 隋・慧遠《大乘義章》卷17（大正44，808a11-25）：

    問曰：經說：十二因緣下智觀故，聲聞菩提中智觀故，緣覺菩提乃至上上阿耨菩提，是則聲聞亦觀因緣，今云何言聲聞偏觀四真諦乎？

    釋言：聲聞雖觀四諦四中苦集，正是生死十二緣法，是故亦名觀十二緣。通相如＊1如是，於中分別聲聞正觀四諦法門，緣覺正觀十二緣門，此第四異。

    五向果異。聲聞人中四向四果，緣覺人中一向一果。何故如是？聲聞鈍根，不能一觀相續究竟，數出劬息，故判多果，以果多故趣向亦別。緣覺利根，一入聖觀相續無間乃至究竟，無中息處故無多果，無多果故不立多向，但於相續一觀之中，不滿之處判為一向，滿足之處說為一果。故《地經》中說十聖性，聲聞多分八，緣覺立二。

    ＊1〔如〕ィ－【原】。（大正44，808d，n.4） [↑](#footnote-ref-18)
19. （1）《般泥洹經》卷1（大正01，182a17-25）：

    脯時，阿難從燕＊1坐起，到佛所稽首畢，叉手問曰：「倉卒欲知地動幾事？」

    佛語阿難：「有三因緣：一為地倚水上，水倚於風，風倚於空，大風起則＊2水擾，水擾則地動。二為得道沙門及神妙天，欲現感應故以地動。三為佛力，自我作佛前後已動，三千日月萬二千天地無不感發，天人鬼神多得聞＊3解。」

    阿難歎曰：「妙哉！佛為無倫，以自然法無不感動，至德至道巍巍乃爾。」

    ＊1燕＝宴【宋】【元】【明】＊。（大正01，182d，n.16-1）

    ＊2則＝於【宋】。（大正01，182d，n.2）

    ＊3聞＝開【元】【明】。（大正01，182d，n.3）

    （2）《大方等大集經菩薩念佛三昧分》卷1〈1 序品〉（大正13，831c21-28）：

    爾時，世尊便往方所，至方所已如法昇＊1座，於是如來、應供等正覺昇＊2此座時。如此三千大千世界一切大地六種震動。所謂：動、遍動、等遍動，震、遍震、等遍震，涌、遍涌、等遍涌，吼、遍吼、等遍吼，起、遍起、等遍起，覺、遍覺、等遍覺；東涌西沒，西涌東沒，南涌北沒，北涌南沒，中涌邊沒，邊涌中沒。時此大地如是動已，佛神力故遍此世界有大光明，令諸眾生等受快樂。

    ＊1昇＝陞【明】＊。（大正13，831d，n.8）

    ＊2昇＝陞【明】＊。（大正13，831d，n.8-1）

    （3）唐・道世《法苑珠林》卷4（大正53，299a9-21)：

    依《佛般泥洹經》云：「阿難叉手問佛：『欲知地動幾事？』佛語阿難：『有三因緣：一為地倚水上，水倚於風，風倚於空；大風起則水擾，水擾則地動。二為得道沙門及神妙天，欲現感應故，所以地動。三為佛力自我作佛前後，已動三千日月萬二千天地無不感發，天人鬼神多得聞解。』」

    又《大方等大集念佛三昧經》云：「一切大地六種震動，一動遍動等遍動，二震遍震等遍震，三涌遍涌等遍涌，四吼遍吼等遍吼，五起遍起等遍起，六覺遍覺等遍覺，是六各三合十八相。如是東涌西沒，西涌東沒，南涌北沒，北涌南沒，中涌邊沒，邊涌中沒。」 [↑](#footnote-ref-19)
20. 幡＝幢【宋】【元】【明】【宮】。（大正26，202d，n.5） [↑](#footnote-ref-20)
21. 幢＝旛【宋】【元】【明】【宮】。（大正26，202d，n.6） [↑](#footnote-ref-21)
22. 〔善哉〕－【宋】【元】【明】【宮】。（大正26，202d，n.7） [↑](#footnote-ref-22)
23. 是＝此【宋】【元】【明】【宮】。（大正26，203d，n.1） [↑](#footnote-ref-23)
24. 〔如〕－【宋】【元】【明】【宮】＊。（大正26，203d，n.2） [↑](#footnote-ref-24)
25. 〔生信得功德〕－【宋】【元】【明】【宮】。（大正26，203d，n.3） [↑](#footnote-ref-25)
26. 〔時〕－【宋】【元】【明】【宮】。（大正26，203d，n.4） [↑](#footnote-ref-26)
27. 唐・澄觀述《大方廣佛華嚴經疏鈔會本(第34卷-第51卷)》卷39（乾隆大藏經132，510a4-7）：

    第二動地生信中，佛力為緣，而動地者亦為生信故。又法如是者，亦是因也，餘如初會。（第二動地者，然準論經云：「一、動，二、踊，三、上去，四、起，五、下去，六、吼。」遠公釋云：「上去是令人覺，下去謂振下，如世虛物振撼餘，如華藏品）。 [↑](#footnote-ref-27)